Apstiprināts

ar SIA “Rīgas ūdens” padomes

16.04.2024.

lēmumu (protokols Nr.2.4.5/2024/06)

**SIA “RĪGAS ŪDENS”**

**ILGTSPĒJAS PĀRSKATS PAR 2023.GADU**

**Rīga, 2024**

[01. IEVADS 5](#_Toc164930533)

[01.1. Valdes paziņojums 5](#_Toc164930534)

[01.2. Padomes priekšsēdētājas Daces Ljusas uzruna 5](#_Toc164930535)

[01.3. Valdes priekšsēdētāja Krišjāņa Krūmiņa uzruna 6](#_Toc164930536)

[02. Informācija par pārskatu 8](#_Toc164930537)

[03. Uzņēmuma profils 9](#_Toc164930538)

[03.1. Apraksts par Rīgas ūdens darbību 9](#_Toc164930539)

[03.2. Galvenie rādītāji 9](#_Toc164930540)

[03.3. Pakalpojumu pieejamība 11](#_Toc164930541)

[03.4. Ieņēmumu un izdevumu struktūra 11](#_Toc164930542)

[03.5. Pārvaldes institūcijas 14](#_Toc164930543)

[03.6. Organizatoriskā struktūra 14](#_Toc164930544)

[03.7. Personāls 16](#_Toc164930545)

[03.8. Uzņēmuma atbalstītie ilgtspējīgas attīstības principi 16](#_Toc164930546)

[03.9. Dalība asociācijās, organizācijās un iniciatīvās 17](#_Toc164930547)

[04. Ētikas principi uzņēmuma darbībā 18](#_Toc164930548)

[04.1. Profesionālās ētikas pamatprincipi 18](#_Toc164930549)

[04.2. Uzņēmuma pamatvērtības 18](#_Toc164930550)

[05. STRATĒĢIJA un mērķi 20](#_Toc164930551)

[05.1. Stratēģija 20](#_Toc164930552)

[05.2. Nefinanšu mērķi 20](#_Toc164930553)

[05.3. Finanšu mērķi 21](#_Toc164930554)

[06. Pārvaldība 22](#_Toc164930555)

[06.1. Pārvaldības modelis 22](#_Toc164930556)

[06.2. Padome 22](#_Toc164930557)

[06.3. Valde 23](#_Toc164930558)

[06.4. Uzņēmumā izmantotā piesardzības pieeja un principi, iekšējā kontrole 24](#_Toc164930559)

[06.5. Risku vadība 25](#_Toc164930560)

[06.6. Korporatīvā pārvaldība 27](#_Toc164930561)

[06.7. Korporatīvā sociālā atbildība 32](#_Toc164930562)

[07. PĀRSKATA SAGATAVOŠANAS PROCESS 34](#_Toc164930563)

[07.1. Pārskata veidošanas principi 34](#_Toc164930564)

[08. BŪTISKO ILGTSPĒJAS JOMU NOTEIKŠANA 35](#_Toc164930565)

[08.1. Būtiskāko ilgtspējas jomu identificēšanas process 35](#_Toc164930566)

[08.2. Identificētās ilgtspējas jomas, to raksturojums 36](#_Toc164930567)

[08.3. Pieeja sadarbībai ar ieinteresētajām pusēm 37](#_Toc164930568)

[08.3. Darbinieku iesaiste 39](#_Toc164930569)

[09. EKONOMISKIE ASPEKTI 40](#_Toc164930570)

[09.1. Vadības pieeja 40](#_Toc164930571)

[09.2. Ekonomiskie rādītāji 40](#_Toc164930572)

[09.3. Nodokļu maksājumi 41](#_Toc164930573)

[09.4. Netiešā ekonomiskā ietekme 42](#_Toc164930574)

[09.5. Pētniecība un attīstība (P&A) 43](#_Toc164930575)

[09.6. Ētiska un godīga uzņēmējdarbība 44](#_Toc164930576)

[09.7. Uzņēmuma vērtības ķēde 44](#_Toc164930577)

[09.9. Korupcijas novēršana 46](#_Toc164930578)

[09.10. Iekšējā trauksmes celšanas sistēma 47](#_Toc164930579)

[10.Vides aspekti 48](#_Toc164930580)

[10.1. Vadības pieeja 48](#_Toc164930581)

[10.2. Enerģijas patēriņš 49](#_Toc164930582)

[10.3. Emisijas 52](#_Toc164930583)

[10.4. Ūdens apgādes un attīrīšanas process 55](#_Toc164930584)

[10.5. Ūdens izmantošana uzņēmuma darbībā 57](#_Toc164930585)

[10.6. Pasākumi neattīrītu komunālo notekūdeņu izplūžu apjoma samazināšanai pastiprinātu nokrišņu laikā 58](#_Toc164930586)

[10.7. Avārijas situāciju risināšanas efektivitāte un pārvaldība 60](#_Toc164930587)

[10.8. Izmantotie materiāli 61](#_Toc164930588)

[10.9. ES Kohēzijas fonda līdzfinansētie projekti 62](#_Toc164930589)

[10.10. Bioloģiskā daudzveidība 64](#_Toc164930590)

[10.11. Troksnis 65](#_Toc164930591)

[11. Sociālās jomas aspekti 66](#_Toc164930592)

[11.1. Vadības pieeja 66](#_Toc164930593)

[11.2. Darbinieku iesaiste, apmierinātība un attīstība 66](#_Toc164930594)

[11.3. Darba drošība un arodveselības sistēma 70](#_Toc164930595)

[11.4. Darbinieku veselība un apmācības 72](#_Toc164930596)

[11.5. Iesaiste nozares politikas veidošanā 73](#_Toc164930597)

[11.6. Ilgtspējīgas attīstības un “zaļās” domāšanas veicināšana 73](#_Toc164930598)

[11.7. Klientu veselība un drošība 74](#_Toc164930599)

[11.8. Informācija un datu aizsardzība 75](#_Toc164930600)

[12. KLIENTU APKALPOŠANA 76](#_Toc164930601)

[12.1. Klientu sadalījums 76](#_Toc164930602)

[12.2. Komunikācija ar klientiem 77](#_Toc164930603)

[12.3. Klientu apmierinātība 78](#_Toc164930604)

[13. GRI indikatoru satura rādītājs 82](#_Toc164930605)

# 01. IEVADS

## 01.1. Valdes paziņojums

SIA “Rīgas ūdens” (turpmāk – *Rīgas ūdens*, Sabiedrība vai Uzņēmums) ilgtspējas pārskats par 2023. gadu (turpmāk – Pārskats) sagatavots pamatojoties uz Publiskas personas kapitāla daļu un kapitālsabiedrību pārvaldības likuma 58.2 pantu. Pārskats ir nefinanšu ziņojums, kas tiek publicēts vienlaicīgi ar uzņēmuma 2023. gada revidēto finanšu pārskatu.

Pārskats ir sagatavots vadoties pēc *Global Reporting Iniciativ* (GRI Standard) vadlīnijām, kā arī vairākos aspektos papildināts ar informāciju, kura raksturo *Rīgas ūdens* sniegumu vides, sociālajā un pārvaldības jomā, ņemot vērā Eiropas Savienības nefinanšu un korporatīvās ilgtspējas ziņošanas direktīvas 2022/2464 (CSRD) un standartu (ESRS) prasības. Pārskatā arī sniegts ieskats *Rīgas ūdens* saimnieciskās darbības un finanšu rādītājos, kā arī nozīmīgāko ūdenssaimniecības attīstības projektu īstenošanā, par ko plašāka informācija ir iekļauta gan Uzņēmuma 2023. gada finanšu pārskatā, gan ziņojumos par sabiedrisko ūdenssaimniecības pakalpojumu līguma izpildi Rīgā un pierīgas novados 2023. gadā.

*Rīgas ūdens* savā darbībā ievēro labas korporatīvās pārvaldības principus, kuri kā pasākumu kopums veicina Sabiedrības mērķu sasniegšanu un darbības uzraudzību, un ir uzskatāmi par ļoti būtisku labas pārvaldības instrumentu, ko *Rīgas ūdens* turpinās pilnveidot arī turpmāk, lai sniegtu visām ieinteresētajām pusēm izsmeļošu informāciju par Uzņēmuma darbību. Pārskats un pārējie Uzņēmuma darbību raksturojošie ziņojumi ir pieejami *Rīgas ūdens* tīmekļa vietnē šeit <https://www.rigasudens.lv/>.

GRI 102-1

ESRS 2 BP-1 3 un 5a

## 01.2. Padomes priekšsēdētājas Daces Ljusas uzruna

**Ilgtspējīgi apsaimniekots ūdens ir attīstības pamats**

Kvalitatīva ūdens nepārtraukta pieejamība un atbilstošs teju neizsmeļams resurss pašiem savā valstī arvien skaidrāk iezīmējas kā viens no veselības, labklājības un valsts drošības stūrakmeņiem.

*Rīgas ūdens* apsaimnieko ūdens resursus ne tikai Rīgā, bet arī lielā daļā pierīgas apkaimju, un mūsu klientu apmierinātība pieaug arvien augstākā līmenī – 2023. gadā sadarbību ar *Rīgas ūdeni* par apmierinošu atzinusi lielākā daļa jeb 87% respondentu (2020. gadā – 77%), no kuriem katrs trešais apstiprina, ka ir ļoti vai pilnībā apmierināts ar savu pieredzi sadarbībā ar uzņēmumu (2020. gadā – 19%). Citā aptaujā, vērtējot Rīgas pašvaldības un visu kapitālsabiedrību darbu 2023. gadā, rīdzinieki visvairāk pauduši apmierinātību ar ūdensapgādes un kanalizācijas pakalpojumu nodrošināšanu galvaspilsētā, tātad atzinīgi novērtējuši *Rīgas ūdens* darbu.

Mūsu investīciju programma aug katru gadu – 2023. gadā *Rīgas ūdens* ieguldījis uzņēmuma infrastruktūras atjaunošanā un attīstības projektos 37 miljonus EUR (2022. gadā – 30 milj. EUR). Ikvienam uzņēmumam, kas veic investīcijas, ir bijuši un būs neskaitāmi izaicinājumi, tomēr šis process turpināsies atbilstoši mūsu nākotnes investīciju virzieniem – pilsētas ūdensapgādes un kanalizācijas tīklu paplašināšana un to atjaunošana, ilgtspēju veicinoši projekti, kā arī pētniecība un inovācijas.

Jau otro gaduLatvijas vērtīgāko uzņēmumu Top 101 *Rīgas ūdens* ir starp pirmajiem trīsdesmit, turklāt šajā novērtēšanas periodā ar 3% vērtības pieaugumu un visaugstāko iespējamo novērtējumu tieši korporatīvās pārvaldības jomā vērtējams kā izcils sniegums. Pērnais gads mums atnesa veicināšanas balvu jeb atzinību par izaugsmi korporatīvās pārvaldības jomā, savukārt 2023. gadā jau demonstrējām augstu profesionalitāti, saņemot ilgtspējīgas pārvaldības balvu – “Iesaistīto pušu vadības praktiķis 2023”. Latvijas Banka un Korporatīvās pārvaldības konsultatīvā padome novērtēja, ka mūsu Uzņēmums skaidri definējis iesaistītās puses – īpašniekus, darbiniekus, piegādātājus, izpratis to vajadzības un nodrošinājis mērķtiecīgus pasākumus to iesaistē.

Šo pieeju praksē demonstrējām arī pirmajā *Rīgas ūdens* “Attīstības konferencē”, saucot kopā nozares profesionāļus, būvniekus, projektētājus, ilgtspējas un finanšu ekspertus, lai kopā ar uzņēmuma vadību un darbiniekiem, kā arī pilsētas attīstības jautājumos iesaistītajiem ekspertiem plašākās diskusijās liktu pamatus vienotam redzējumam par galvaspilsētas ūdenssaimniecības nākotnes iespējām.

Joprojām apsveram iespēju un veicam nepieciešamos priekšdarbus, lai Latvijas kapitāla tirgū emitētu Uzņēmuma obligācijas. Pārskata gadā ir izvēlēts Uzņēmuma kredītreitinga novērtējuma sniedzējs. Tagad būtiski ir definēt investīcijas, kas atbilst t.s. *zaļo obligāciju* prasībām, lai piesaistītu lielāku potenciālo investoru interesi.

*Rīgas ūdens* 2023. gadā iesāka Uzņēmuma ilgtermiņa attīstības stratēģijas plānošanu laika posmam līdz 2040. gadam. Vērtējot pārskata gadu, pelnīti jāsaka – šis ir bijis svarīgs stratēģiskās plānošanas gads, kurā sagatavotie attīstības dokumenti noteiks *Rīgas ūdens* nākotnes virzību un ietekmi uz Rīgas ekonomiskās dzīves attīstību tuvākajās desmitgadēs.

GRI 102-14

## 01.3. Valdes priekšsēdētāja Krišjāņa Krūmiņa uzruna

**Nākotnes vīzija – iedzīvotāji, attīstība un vides aizsardzība**

Mūsu valsts un arī pilsētas nākotnes attīstības vīzijas balstās trīs galvenajos virzienos – iedzīvotāju labklājība, uzņēmējdarbības iespējas mūsu darbības reģionā un Latvijas vides aizsardzība un ilgtspēja. Šie trīs aspekti ir gan mūsu dzinējspēks, gan reizē izaicinājums – nepieciešamība līdzsvarot un salāgot vienu ar otru. *Rīgas ūdens* pārvaldītā Latvijas galvaspilsētas ūdenssaimniecība veido ap 55% no Latvijas kopējās ūdenssaimniecības. Tādēļ ir pašsaprotami, ka mūsu Uzņēmums aktīvi piedalās nozares politikas izstrādē un tās īstenošanā, sākot no Ūdenssaimniecības likuma normām līdz pieredzei Eiropas Savienības Kohēzijas fonda finansējuma apguvē. Darbs nozares attīstības labā notiek kopā ar Latvijas Ūdensapgādes un kanalizācijas uzņēmumu asociāciju.

**Vide un darba vide**

2023. gadā *Rīgas ūdens* saņēma apliecinājumu par Vides pārvaldības sistēmas atbilstību ISO 14001:2015 standartam. Ieviestā sistēma atzīta kā atbilstoša standarta prasībām dzeramā ūdens sagatavošanas un apgādes, kā arī sadzīves notekūdeņu novadīšanas un attīrīšanas sfērās. Pievienojāmies kustībai “Misijai Nulle”, jo mūsu Uzņēmumā strādājošie ir saistīti ar dažādu darbu veikšanu – gan brīvā dabā un dažādos gada gadalaikos, gan iekštelpās, un visur saskaras ar sarežģītām iekārtām, tādēļ ir tik svarīgi padziļināti pievērsties darba drošības jautājumiem – dalīties savā pieredzē, apgūt labāko praksi citos uzņēmumos.

**Pilsētas infrastruktūras attīstība**

Ik gadu paaugstinot investīciju līmeni, tiek atjaunota Latvijas galvaspilsētas ūdenssaimniecības infrastruktūra, kā arī notiek jaunu maģistrālo tīklu izbūve, lai mūsu sniegtais pakalpojums būtu pieejams vēl plašākam lokam klientu.

Nozīmīgs pilsētas tīklu paplašināšanas posms 2023. gadā tika pabeigts Berģu apkaimē, nodevām ekspluatācijā jauno kanalizācijas sūkņu staciju, kas ļaus efektīvāk apkalpot Berģu un arī Garkalnes novada notekūdeņu plūsmu. Turklāt modernākas iekārtas ir arī energoefektīvākas un praktiskākas turpmākajā apkopē. Aizvadītajā gadā tika izdarīta galvenā daļa sarežģītāko darbu Baltijā lielākās kanalizācijas sūkņu stacijas jaunbūvē Rīgā, lai 2024. gadā sāktu notekūdeņu novadīšanu lielā galvaspilsētas daļā daudz ilgtspējīgākā režīmā – samazinot ik gadu elektroenerģijas patēriņu vismaz par 1000 MWh, bet ūdens pašpatēriņu par 250 000 m3.

Turpinoties ūdensvada tīklu pārbūvei Brasas tilta apkaimē, īstenojām jaunu inovatīvu pieeju būvniecībā – mikrotunelēšanu zem sliežu šķērsojumiem. Maģistrālā ūdensvada jaunais posms tagad nodrošina lielai daļai pilsētas drošāku ūdensapgādi un pārliecību par tās nepārtrauktību.

Uzņēmēji lielākoties izvēlas savai darbībai tās vietas, kur jau ir izbūvēti ūdenssaimniecības tīkli, līdz ar to investoru piesaiste un inženiertīklu attīstība būs viens no galvenajiem izaicinājumiem. Tas atbilst Rīgas valstspilsētas attīstības ilgtermiņa mērķiem – kopā ar pierīgas pašvaldībām veicināt Rīgas kā metropoles attīstību, kas varētu nākotnē dot būtisku mūsu klientu skaita pieaugumu. *Rīgas ūdens* jau šobrīd apkalpo vairāk nekā 600 000 klientu Rīgā un pierīgas pašvaldībās.

**Sabiedrības iesaiste un izglītība**

Pārskata gadā sekmīgi turpinājām īstenot Rīgas pašvaldības doto nefinanšu uzdevumu – pilnveidot sabiedrības izpratni par vides saudzēšanu, kā arī veicināt Rīgas krāna ūdens lietošanu. 2023. gadā ierīkojām 10 jaunus brīvkrānus Rīgas pilsētvidē, un līdztekus jau esošajiem brīvkrāniem, vasaras sezonu slēdzot, varējām lepoties, ka Rīgā ir jau 24 dzeramā ūdens brīvpieejas vietas, t.sk. tika atjaunots vēsturiskais ūdens avota namiņš Raiņa bulvārī. Inovatīvu pieeju papildus demonstrējām ar pašu *Rīgas ūdens* darbinieku uzbūvētām astoņām unikālām mobilajām dzeramā ūdens stacijām, kas tika un tiks turpmāk izvietotas Rīgas pilsētvidē pasākumu laikā.

Turpinot sabiedrības izglītošanas aktivitātes, šajā gadā izveidojām Ūdens Skolu visai sabiedrībai mūsu tīmekļvietnē, pirmo “Ūdens akadēmijas” klātienes semināru skolēniem, nodrošinājām nepieciešamās sociālā dizaina kampaņas pilsētvidē par ūdens brīvpieejas vietām.

Ūdenssaimniecības nozare attīstītās un prasības mainās, profesionālajai izglītībai ir jāseko līdzi jauninājumiem. Tādēļ esam viens no partneriem LŪKA aktivitātēs un informatīvajās kampaņās, ar savu interaktīvo objektu par ūdens spiediena nodrošināšanu piedalāmies pērn atklātajā RTU zinātkāres centrā FUTURIMO Rīga.

Savukārt industriālais mantojums – vēsturiskā sūkņu stacija Baltezerā tiek pakāpeniski veidota par ūdens izglītības centru visai sabiedrībai. Ikgadējās *Rīgas ūdens* Klientu dienas aicina kopā katru gadu citu klientu loku, lai sekmētu informācijas apmaiņu un meklētu kopīgus risinājumus problēmām konkrēta klientu segmenta pārstāvjiem.

Turpināsim iesākto ilgtspējīgā Rīgas un pierīgas reģiona attīstībā, ievērojot atbilstību ES direktīvu par ietekmes uz vidi samazināšanu prasībām un *Rīgas ūdens* Ilgtspējīgas attīstības stratēģijai 2024 – 2040, tas nozīmē gan nepārtrauktu infrastruktūras atjaunošanu un tās modernizāciju, gan ambiciozu ilgtspējas mērķu izvirzīšanu sociālajā un pārvaldības jomā.

GRI 102-14

# 02. Informācija par pārskatu

|  |  |
| --- | --- |
| **Pārskata periods** | 01.01.2023. – 31.12.2023. |
| **Publicēšanas datums** | 2024. gada *jūnijs* |
| **Pārskata regularitāte** | Atbilstoši normatīvo aktu prasībām par korporatīvās pārvaldības regulējumu, Pārskats tiek sagatavots vienu reizi gadā. *Rīgas ūdens* gatavo pārskatus sākot no 2020. pārskata gada. |
| **Global Reporting Initiative (GRI)** | Pārskatā ietverta informācija par būtiskiem uzņēmuma ilgtspējas aspektiem. 2023. gada ilgtspējas pārskats sagatavots atbilstoši GRI Standartu vadlīniju pamata (core) līmeņa prasībām. |
| **Pārskata satura veidošanas principi** | Pārskata sagatavošanas laikā ir mainījusies normatīvā bāze, kura nosaka jaunu ziņošanas pieeju atbilstoši Korporatīvās ilgtspējas ziņošanas (CSRD) direktīvai un ESRS standartiem, kura Uzņēmumam būs saistoša sākot no 2025.gada pārskata. Vairāki ziņošanas aspekti, kuri attiecas uz vides, sociālo un pārvaldības jomu, ir salīdzināmi abās minētajās ziņošanas sistēmās, bet jaunais regulējums ir detalizētāks un reglamentē gan obligāti ziņojamos aspektus, gan, tos, kas dubultā būtiskuma pieejas izvērtējumā tiek atzīti par Uzņēmumam nozīmīgiem. Ņemot vērā minēto, pārskatā ir sniegta plašāka ziņojamo aspektu raksturojoša informācija, atsevišķiem aspektiem norādot ne tikai GRI, bet arī atbilstošo ESRS indikatoru. Pārskata sagatavošanas process aprakstīts sadaļā “Pārskata sagatavošanas principi”. |
| **Datu ieguves metodes** | Pārskata sagatavošanā izmantota *Rīgas ūdens* struktūrvienību sniegtā informācija, uzkrātie dati par Uzņēmuma darbības rādītājiem un būtiskajiem ziņošanas aspektiem. Pārskatā izmantoti tikai pārbaudīti un pamatoti dati, kā arī norādīts, ja konkrēti dati par būtisku uzņēmumam būtisko jomu netiek uzkrāti un analizēti. |
| **Iepriekšējos pārskatos sniegtās informācijas korekcijas** | Nav veiktas. |
| **Izmaiņas ziņošanas praksē** | Skaidrojums sadaļā “Pārskata sagatavošanas principi” |
| **Neatkarīga revidenta apliecinājuma ziņojums** | 2023. gada ilgtspējas pārskatam nav ārēji izsniegta neatkarīga revidenta apliecinājuma. |
| **Pārskata formāts** | Pārskats elektroniski pieejams latviešu un angļu valodā *Rīgas ūdens* mājaslapā [www.rigasudens.lv](http://www.rigasudens.lv/). |
| **Kontaktinformācija** | E-pasta adrese ierosinājumiem un jautājumiem par Pārskatu: [pr@rigasudens.lv](mailto:pr@rigasudens.lv). |
| GRI 102-14  BP-2 15 |  |

# 03. Uzņēmuma profils

## 03.1. Apraksts par Rīgas ūdens darbību

*Rīgas ūdens* ir Rīgas valstspilsētas pašvaldībai piederošs ūdenssaimniecības uzņēmums, kura uzdevums ir nodrošināt Rīgas iedzīvotājus ar kvalitatīviem un drošiem ūdenssaimniecības pakalpojumiem. *Rīgas ūdens* darbojas stratēģiski svarīgā nozarē, veicot pašvaldības funkciju ūdensapgādes un kanalizācijas pakalpojumu jomā, sniedzot sabiedriskos ūdenssaimniecības pakalpojumus Rīgā un atsevišķās pierīgas pašvaldībās.

*Rīgas ūdens* sniedz šādus ūdenssaimniecības sabiedriskos pakalpojumus:

* ūdens ieguve, uzkrāšana un sagatavošana;
* ūdens piegāde;
* notekūdeņu savākšana;
* notekūdeņu attīrīšana un novadīšana vidē.

24.07.2019. Rīgas pilsētas pašvaldība un *Rīgas ūdens* uz 10 gadiem (līdz 23.07.2029.) noslēdza līgumu par šādu ūdenssaimniecības sabiedrisko pakalpojumu sniegšanu Rīgas pilsētas administratīvajā teritorijā (Līgums):

* ūdens ieguve, uzkrāšana un sagatavošana lietošanai līdz padevei centralizētajā ūdensvada tīklā;
* ūdens piegāde no padeves vietas centralizētajā ūdensvada tīklā līdz piederības robežai;
* notekūdeņu savākšana centralizētajās kanalizācijas sistēmās no piederības robežas un novadīšana līdz notekūdeņu attīrīšanas iekārtām;
* notekūdeņu attīrīšana un novadīšana vidē, tai skaitā virszemes ūdens objektos, izņemot notekūdeņu savākšanu lietus kanalizācijas sistēmās.

22.03.2023. pieņemts Rīgas domes lēmums Nr. 363 par grozījumiem Līgumā, ietverot jaunu Sabiedrībai deleģētu uzdevumu – apsaimniekot pilsētas ugunsdzēsības hidrantus un brīvkrānus, kā arī plānot jaunu brīvkrānu izbūvi, paplašinot to pieejamību Rīgas pilsētas teritorijā.

*Rīgas ūdens* nodrošina sabiedrisko ūdenssaimniecības pakalpojumu sniegšanu arī daļā no Ķekavas   
novada, Ropažu novadā, Ādažu novadā un Mārupes novadā un saņem attīrīšanai daļu no Jūrmalas notekūdeņiem.

GRI 102-1

GRI 102-4

GRI 102-5

## 03.2. Galvenie rādītāji

Rīgas ūdensapgādes tīklā 2023. gadā kopumā padoti 35,51 milj. m³ ūdens, ūdensapgādes pakalpojumu realizācijas apjoms – 30,28 milj. m³. Bioloģiskās attīrīšanas stacijā “Daugavgrīva” kopumā attīrīti 50,48 milj. m³ notekūdeņu, tai skaitā no klientiem saņemtais notekūdeņu daudzums (kanalizācijas pakalpojums) – 36,35 milj. m³*.*

*Rīgas ūdens* par pilsētas ūdensvada un kanalizācijas lietošanu kopumā noslēdzis 25 056 līgumus ar nekustamā īpašuma īpašniekiem, ūdenssaimniecības pakalpojumi tiek nodrošināti 23 847 objektos. Klientu segmentācijā 42% sastāda ģimenes mājas (privātmājas), 18% – nedzīvojamās telpas, 40% – daudzdzīvokļu māju īpašnieki, biedrības, kooperatīvi u.tml.

**Sniegto pakalpojumu apjoms**

1.attēls. Padotais ūdens 2021. – 2023. gadā (milj. m3).

2.attēls. Realizētais ūdens 2021. – 2023. gadā (milj. m3).

3.attēls. No klientiem saņemtie notekūdeņi 2021. – 2023. gadā (milj. m3).

4.attēls. Attīrītie notekūdeņi 2021. – 2023. gadā (milj. m3).

*Rīgas ūdens* neto apgrozījums 2023. gadā – 76,45 milj.EUR, EBITDA (ieņēmumi pirms procentu, nodokļu, nolietojuma un amortizācijas atskaitījumiem) – 23,44 milj. EUR. Nodokļos valsts budžetā *Rīgas ūdens* 2023. gadā pārskaitījis 27,69 milj. EUR, tostarp Valsts sociālās apdrošināšanas obligātajās iemaksās 6,16 milj. EUR.

GRI 102-7

## 03.3. Pakalpojumu pieejamība

Centralizētie kanalizācijas pakalpojumi pieejami 98,08% un centralizētie ūdens apgādes pakalpojumi 98,03% Rīgas pilsētas ūdenssaimniecības aglomerācijas teritorijas iedzīvotāju (dati uz 01.01.2024.).

**Galvenie objekti:**

* Pazemes ūdensgūtnes “Baltezers – Zaķumuiža” Ādažu un Garkalnes (Ropažu novada) administratīvā teritorija
* Virszemes ūdensgūtne “Daugava” Ķekavas novads, “Sūkņi”
* Ūdens sagatavošanas stacija “Daugava”, Bauskas iela 209, Rīga
* Ūdensvada un kanalizācijas tīklu dienests Ziepniekkalna iela 70, Rīga
* Kanalizācijas tīkla sūkņu staciju dienests Ilzenes iela 1E, Rīga
* Bioloģiskās attīrīšanas stacija “Daugavgrīva” Dzintara iela 60, Rīga
* Klientu apkalpošanas centrs Brīvības iela 49/53, Rīga
* Administratīvais korpuss – galvenā mītne Zigfrīda Annas Meierovica bulvāris 1, Rīga

|  |  |
| --- | --- |
| **Ūdensapgāde:** | **Sadzīves notekūdeņu savākšana:** |
| * 1518 km ūdensvada tīkli; * 6 ūdensgūtnes; * 11 540 aizbīdņi (≥D100); * 17 ūdens spiediena paaugstināšanas sūkņu stacijas; * 5 ūdens rezervuāri; * 4 165 skatakas; * 7 606 hidranti. | * 1 260 km kanalizācijas tīkli; * 36 522 kanalizācijas skatakas; * 106 kanalizācijas sūkņu stacijas; * Bioloģiskās attīrīšanas stacija “Daugavgrīva”. |

GRI 102-3

GRI 102-6

GRI 102-7

## 03.4. Ieņēmumu un izdevumu struktūra

*Rīgas ūdens* ieņēmumus galvenokārt veido ienākumi no ūdenssaimniecības sabiedrisko pakalpojumu sniegšanas.

Sabiedrībai 2023. gadā bija spēkā 2 dažādi ūdenssaimniecības pakalpojuma tarifi:

1. Ūdenssaimniecības pakalpojumu tarifi, kas apstiprināti ar SPRK padomes 25.08.2022. lēmumu Nr. 127 “Par sabiedrības ar ierobežotu atbildību “Rīgas ūdens” ūdenssaimniecības pakalpojumu tarifiem”, bija spēkā no 01.10.2022. līdz 31.05.2023.

Ūdenssaimniecības pakalpojuma tarifi (bez PVN) par 1 m³:

* Ūdensapgāde                                                     1,20 EUR
* Kanalizācija                                                         1,21 EUR
* Ūdensapgāde un kanalizācija kopā 2,41 EUR

1. Ūdenssaimniecības pakalpojumu tarifi, kas apstiprināti ar SPRK padomes 27.04.2023. lēmumu Nr. 57 “Par sabiedrības ar ierobežotu atbildību “Rīgas ūdens” ūdenssaimniecības pakalpojumu tarifiem”, ir spēkā no 01.06.2023.

Ūdenssaimniecības pakalpojuma tarifi (bez PVN) par 1 m³:


* Ūdensapgāde                                                   1,16 EUR
* Kanalizācija                                                       0,94 EUR
* Ūdensapgāde un kanalizācija kopā              2,10 EUR

5.attēls. Ieņēmumu struktūra 2021. – 2023. gadā (milj. EUR).

2023. gadā kopējie ieņēmumi no pamatpakalpojumiem bija 73,14 milj. EUR, kur ieņēmumi no ūdensapgādes realizācijas sasniedza 35,63 milj. EUR un ieņēmumi no kanalizācijas apgādes 37,51 milj. EUR. Papildus ieņēmumus 3,31 milj. EUR apmērā Sabiedrība guva no papildpakalpojumiem, kur lielāko ieņēmumu daļu veido:

* 1,61 milj. EUR – kanalizācijas papildpakalpojumi;
* 0,62 milj. EUR – jauno pieslēgumu būvniecība;
* 0,54 milj. EUR – ieņēmumi par biogāzi;
* 0,40 milj. EUR – notekūdeņu utilizācija.


6.attēls. Neto apgrozījums 2021. – 2023. gadā (milj. EUR)



7.attēls. Izmaksu struktūra pa pakalpojumu veidiem 2021. – 2023. gadā (milj. EUR).

2023. gadā uz sabiedriskajiem pakalpojumiem attiecināmās ūdens pakalpojumu izmaksas pieauga par 15,3% un veidoja 34,23 milj. EUR, savukārt kanalizācijas pakalpojumu izmaksas pieauga par 6% un veidoja 32,28 milj. EUR.

Uz sabiedriskajiem pakalpojumiem neattiecināmās izmaksas jeb pārējās izmaksas 2023. gadā pieauga par 36,7% un veidoja 7,78 milj. EUR. Izmaksu pieaugumu galvenokārt veidoja kredīta procentu maksājumu izmaksas, kas 2023. gadā pieauga par 0,98 milj. EUR un veidoja 1,28 milj. EUR. Pārējās izmaksas 2023. gadā veidoja 10,5% no kopējām Sabiedrības 2023. gada izmaksām.



8.attēls. Izmaksu struktūra 2023. gadā (milj.EUR).

GRI 102-3

GRI 102-6

GRI 102-7

## 03.5. Pārvaldes institūcijas

*Rīgas ūdens* korporatīvās pārvaldības modelis ir veidots saskaņā ar labas korporatīvās pārvaldības praksi un vadlīnijām.  *Rīgas ūdens* pārvaldi īsteno Rīgas dome, dalībnieku sapulce, kuras funkcijas pilda kapitāla daļu turētāja pārstāvis – Rīgas pilsētas izpilddirektors, Uzņēmuma padome un valde. Pārvaldības institūciju lomas, pienākumi un atbildība ir noteikta ārējos un iekšējos dokumentos, galvenie no kuriem ir *Rīgas ūdens* statūti un pārvaldības institūciju nolikumi, kas publicēti Uzņēmuma mājaslapā.

Uzņēmuma operatīvo vadību nodrošina valde trīs valdes locekļu sastāvā, kura pieņem lēmumus visos *Rīgas ūdens* darbības jautājumos, izņemot jautājumus, kuros lēmumus saskaņā ar Publiskas personas kapitāla daļu un kapitālsabiedrību pārvaldības likumu, *Rīgas ūdens* statūtiem un Rīgas domes 21.08.2020. iekšējiem noteikumiem Nr.4 “*Rīgas pilsētas pašvaldībai piederošo kapitāla daļu un kapitālsabiedrību pārvaldības kārtība*” pieņem dalībnieku sapulce un padome.  Valdes galvenie uzdevumi ir nodrošināt Uzņēmuma ikdienas komercdarbību, stratēģijas, attīstības plānu, mērķu un politiku īstenošanu, kā arī budžeta sagatavošanu un izpildi. Sabiedrības darbības nodrošināšanai un operatīvai lēmumu pieņemšanai valde ir apstiprinājusi valdes locekļu pārvaldības jomas.

*Rīgas ūdens* padome trīs padomes locekļu sastāvā pārstāv dalībnieka intereses dalībnieku sapulces starplaikos un pārrauga valdes darbību, iesaistās Uzņēmuma stratēģiskās attīstības plānošanā, kā arī finanšu, risku pārvaldības un iekšējās kontroles sistēmas uzraudzībā.

*Rīgas ūdens* padomes darbības principus un atbildību regulē normatīvie akti, kā arī galvenos pienākumus nosaka Uzņēmuma statūti un padomes reglaments. Padome nepieņem lēmumus par jautājumiem, kas ir Rīgas ūdens valdes kompetencē.

GRI 102-8

GRI 102-18

GOV-1 22

S1-9 66a


## 03.6. Organizatoriskā struktūra

Skat. 15.lpp

GRI 102-7

GRI 102-8

GOV-1 22



9.attēls. *Rīgas ūdens* organizatoriskā struktūra uz 01.01.2024.

## 03.7. Personāls

*Rīgas ūdens* nodrošina vienlīdzīgu iespēju amatus ieņemt gan sievietēm, gan vīriešiem. Ņemot vērā *Rīgas ūdens* darbības specifiku un to, ka lielākā daļa no amatiem paredz fiziska darba veikšanu, lielākoties strādāt uzņēmumā izvēlas vīrieši. Uz 31.12.2023. uzņēmumā strādāja 758 darbinieki, no kuriem 35%bijasievietes, bet 65%–vīrieši**.**

78% no visiem *Rīgas ūdens* darbiniekiem veido ražošanas personāls, 12,8% administrācijas un 9,2% pārdošanas personāls. 2023. gada beigās *Rīgas ūdens* darbinieku vidējais vecums tāpat kā iepriekšējā gadā bija 49,6 gadi.

Darbinieku kopējā mainība, % (darbinieku skaits, kas pārtraukuši darba tiesiskās attiecības, pret vidējo darbinieku skaitu pārskata periodā):

* 2021. gadā = 8,45% (= 63 / 745,83)
* 2022. gadā = 9,78% (= 73 / 746,20)
* 2023. gadā = 8,91% (= 68 / 762,90)

Darbinieku mainības rādītājs pēc dzimuma 2023.gadā, % (vīriešu/sieviešu skaits, kas pārtraukuši darba tiesiskās attiecības, pret vidējo darbinieku vīriešu/sieviešu skaitu):

* Vīrieši = 6,29% (= 31 / 492,7)
* Sievietes = 13,95% (= 37 / 265,3)

Jaunie darbinieki (uzsākuši darba tiesiskās attiecības):

* 2023. gadā = 66 darbinieki
* Vīrieši = 40 jeb 60,61%
* Sievietes = 26 jeb 39,39%

Darba stāžs Rīgas ūdenī:

* uz 31.12.2021. vidējais darba stāžs = 13 gadi un 3 mēneši
* uz 31.12.2022. vidējais darba stāžs = 12 gadi un 11 mēneši
* uz 31.12.2023. vidējais darba stāžs = 13 gadi un 1 mēnesis

Darbinieku vecums:

* uz 31.12.2021. vecākais darbinieks = 80 gadi, jaunākais = 20 gadi
* uz 31.12.2022. vecākais darbinieks = 81 gads, jaunākais = 19 gadi
* uz 31.12.2023. vecākais darbinieks = 82 gadi, jaunākais = 21 gads

Darbinieku vecuma struktūra uz 31.12.2023.:

* līdz 29 gadiem – 4,5%
* no 30 līdz 39 gadiem – 21,6%
* no 40 līdz 49 gadiem – 24,3%
* no 50 līdz 59 gadiem – 25,6%
* virs 60 gadu vecuma – 24,0%

GRI 102-7

S1-6 50a, 50b, 50c

S1-6 52a

S1-9 66b

## 03.8. Uzņēmuma atbalstītie ilgtspējīgas attīstības principi

*Rīgas ūdens* ir izvēlējies savā darbībā piemērot sešus Apvienoto Nāciju Organizācijas (ANO) ilgtspējīgas attīstības mērķus:

* **Tīrs ūdens un sanitārija:**

Nodrošināt ūdens un sanitārijas pieejamību visiem un ilgtspējīgu pārvaldību (6.mērķis);

* **Cienīgs darbs un ekonomiskā izaugsme:**

Veicināt noturīgu, iekļaujošu un ilgtspējīgu ekonomikas izaugsmi, pilnīgu un produktīvu nodarbinātību, kā arī cilvēka cienīgu darbu visiem (8.mērķis);

* **Ražošana, inovācijas un infrastruktūra:**

Veidot noturīgu infrastruktūru, veicināt iekļaujošu un ilgtspējīgu industrializāciju un sekmēt inovācijas (9.mērķis);

* **Atbildīgs patēriņš un ražošana:**

Nodrošināt ilgtspējīgus patēriņa paradumus un ražošanas modeļus (12.mērķis);

* **Rīcība klimata jomā:**

Veikt steidzamus pasākumus, lai cīnītos pret klimata pārmaiņām un to ietekmi (13.mērķis);

* **Dzīvība ūdenī:**

Saglabāt un ilgtspējīgi izmantot okeānus, jūras un to resursus, lai nodrošinātu ilgtspējīgu attīstību (14.mērķis).

## 03.9. Dalība asociācijās, organizācijās un iniciatīvās

*Rīgas ūdens* 2023. gadā turpināja darbību biedrībās “Biznesa efektivitātes asociācija”, “Latvijas Personāla vadīšanas asociācija”. *Rīgas ūdens* irbiedrs “Latvijas Ūdensapgādes un kanalizācijas uzņēmumu asociācijā”, kurā apvienojušies ūdenssaimniecības nozares uzņēmumi ar mērķi nodrošināt Latvijas ūdenssaimniecības nozares ekspertu pārstāvību dažādās organizācijās, iesaistīties normatīvo aktu izstrādē un pilnveidošanā, kā arī kopīgi veicināt ūdensapgādes un kanalizācijas uzņēmumu attīstību.

*Rīgas ūdens* ir pārstāvēts Biznesa tīklošanas organizācijā BNI Latvija, kas ir pasaules vadošā biznesa komunikācijas / tīklošanas un ieteikumu organizācija. *Rīgas ūdens* dalība tajā sniedz iespējas saņemt profesionāļu ieteikumus attīstībai un attīstīt biznesa kontaktu tīklu. 2023. gadā *Rīgas ūdens* ir kļuvis par Latvijas Darba devēju konfederācijas biedru.

*Rīgas ūdens* pievienojas aktivitātēm, kas veicina visas sabiedrības ilgtspējīgu attīstību, ekonomisko izaugsmi un ikviena rīdzinieka labklājību. *Rīgas ūdens* pārstāvji ir deleģēti darbībai vairākās Rīgas valstspilsētas iniciētās darba grupās un padomēs:

* Rīgas domes Pilsētbūvniecības padomē, kuras sastāvā iekļauta arī Inženieru padome
* “Rail Baltica” Rīgas Centrālās stacijas izbūves saistītās infrastruktūras projekta un Atveseļošanas un noturības mehānisma projektu būvniecības ieceres dokumentācijas sagatavošanas projekta īstenošanai izveidotajās darba grupās
* Pilsētas attīstības departamenta Rīgas Publiskās ārtelpas un pilsētvides komisijā
* Rīgas attīstības stratēģijas izpildes uzraudzībai veidotajās tematiskajās darba grupās atbilstoši kompetencei
* Rīgas Centra un Brasas apkaimes publiskās ārtelpas attīstības un pieejamības veicināšanas darba grupā
* Rīgas valstspilsētas pašvaldības civilās aizsardzības un katastrofu pārvaldības darba grupā

 GRI 102-13

# 04. **Ētikas principi uzņēmuma darbībā**

## 04.1. Profesionālās ētikas pamatprincipi

Lai veicinātu darbinieku likumīgu un godprātīgu darbību kapitālsabiedrības interesēs, nodrošinātu vienotu izpratni par darbinieku profesionālās ētikas pamatprincipiem attiecībās un saskarsmē ar klientiem, sadarbības partneriem un citām trešajām personām, kā arī lai definētu darbinieku saskarsmes pamatprincipus ar kolēģiem un novērstu darbinieku jebkādas personiskas ieinteresētības ietekmi, pildot darba pienākumus, *Rīgas ūdens* ir apkopojis rīcības normas Ētikas kodeksā.

Vērtības un principi, ko ievēro *Rīgas ūdens*, ir lojalitāte, profesionalitāte, efektivitāte, atbildība un godprātība. Lai ievērotu noteiktos principus un vērtības, *Rīgas ūdens* iekšējo normatīvo aktu noteiktajā kārtībā nodrošina:

* ētiskas savstarpējās saskarsmes ievērošanu
* interešu konflikta aizliegumu
* koruptīvas un krāpnieciskas rīcības aizliegumu
* iekšējās trauksmes celšanas sistēmas darbību
* saprātīgu informācijas aizsardzību
* privātuma aizsardzību

Lai izvērtētu Ētikas kodeksā noteikto normu ievērošanu, risinātu konflikta situācijas, veicinātu Uzņēmuma amatpersonu un darbinieku darbību saskaņā Ētikas kodeksa normām, kā arī izskatītu trauksmes cēlēju ziņojumus procedūrā “Iekšējā trauksmes celšanas sistēma” noteiktajā kārtībā, ir izveidota koleģiāla institūcija – Ētikas komisija, kuras sastāvu apstiprinājusi Uzņēmuma valde. Kapitālsabiedrības darbiniekiem, atbilstoši iekšējās trauksmes celšanas sistēmai, ir iespēja ziņot par pārkāpumiem uz e-pastu [trauksme@rigasudens.lv](mailto:trauksme@rigasudens.lv). *Rīgas ūdens* darbinieki 2023. gadā īstenotajā darbinieku piesaistes un apmierinātības pētījumā norādījuši, ka nebaidās paust savu viedokli darba jautājumu risināšanā (89 punkti).

GRI 102-16

## 04.2. Uzņēmuma pamatvērtības

*Rīgas ūdens* Ētikas kodeksā ir nostiprinātas Uzņēmuma definētās pamatvērtības:

* **Ilgtspēja**:

uzņēmuma stratēģisko mērķu sasniegšana un efektīva resursu pārvaldība ilgtermiņa izaugsmes nodrošināšanai, sniedzot Rīgas iedzīvotājiem kvalitatīvus un uzticamus sabiedriskos ūdenssaimniecības pakalpojumus un veicinot finanšu stāvokļa ilgtspēju. Kapitālsabiedrība pastāvīgi ir vērsta uz savas darbības uzlabošanu, jaunu ideju un tehnoloģiju meklēšanu, kā arī tiekšanos pēc izcilības.

* **Atbildība**:

*Rīgas ūdens* atbildīgi izpilda pienākumus saskaņā ar noslēgto līgumu ar Rīgas valstspilsētas pašvaldību par sabiedrisko ūdenssaimniecības pakalpojumu sniegšanu Rīgas pilsētas administratīvajā teritorijā, nodrošina atbildīgu Rīgai nozīmīgo ūdens resursu izmantošanu un stratēģiski svarīgās infrastruktūras pārvaldību.

* **Drošība un ietekme uz vidi**:

*Rīgas ūdens* identificē, novērtē un uzrauga ar tās darbību saistītos riskus, tādējādi garantējot drošus sabiedriskos ūdenssaimniecības pakalpojumus. Uzņēmums ievēro vides aizsardzības normatīvo aktu prasības, lai mazinātu tās darbības ietekmi uz vidi, sniegtu iedzīvotājiem un videi drošus ūdenssaimniecības pakalpojumus.

* **Profesionalitāte un efektivitāte**:

*Rīgas ūdens* sabiedriskos ūdenssaimniecības pakalpojumus sniedz profesionāli un strādā efektīvi, tiecas uz saimnieciski pamatotu jeb LEAN principiem balstītu darba organizāciju.

* **Atklātība un godīgums**:

*Rīgas ūdens* nodrošina būtiskākās finanšu un nefinanšu un citas informācijas publiskošanu atbilstoši normatīvo aktu prasībām, kā arī informācijas pieejamību un caurskatāmību kā vienu no vērtībām, kas veido Rīgas valstspilsētas pašvaldības un uzņēmuma attiecības ar iesaistītajām pusēm un sabiedrību kopumā. *Rīgas ūdens* sniedz tikai patiesu un pārbaudītu informāciju, ir godīgs attiecībās gan ar darbiniekiem, gan klientiem, gan sadarbības partneriem, gan citām trešajām personām.

* **Stabilitāte**:

*Rīgas ūdens* darbojas stratēģiski svarīgā un stabilā nozarē un ir orientēts uz attīstību ilgtermiņā, nodrošinot darbiniekiem darba stabilitātes un sociālās aizsargātības sajūtu.

GRI 102-15

ESRS S1-1 19, 24a

# 05. STRATĒĢIJA un mērķi

## 05.1. Stratēģija

Ar Rīgas domes 07.07.2021. lēmumu Nr. 720 “Par Rīgas pilsētas pašvaldības tiešās līdzdalības saglabāšanu SIA “Rīgas ūdens”” ir noteikts uzņēmuma vispārējais stratēģiskais mērķis:

*Nodrošināt un sniegt kvalitatīvus un uzticamus ūdenssaimniecības pakalpojumus, nodrošināt ilgtspējīgu un drošu Rīgai nozīmīgo ūdens resursu izmantošanu un stratēģiski svarīgās infrastruktūras pārvaldību, kā arī veicināt iedzīvotāju iesaistīšanos ūdens piesārņojuma novēršanā.*

Vienlaikus ar Rīgas domes lēmumu tika noteikti septiņi specifiskie nefinanšu mērķi pašvaldības ūdenssaimniecības politikas centralizētās ūdensapgādes un kanalizācijas jomā īstenošanai, kas izriet no Sabiedrībai noteiktā vispārējā stratēģiskā mērķa, tiesību aktiem un politikas plānošanas dokumentiem un ir saistīti ar publiskai personai noteikto funkciju izpildes nodrošināšanu.

Lai nodrošinātu finanšu un nefinanšu mērķu izpildi, ar *Rīgas ūdens* padomes 02.09.2022. lēmumu ir apstiprināta Sabiedrības vidēja termiņa darbības stratēģija 2022. – 2024.gadam.

## 05.2. Nefinanšu mērķi

* **NM 1**

attīstīt sabiedrisko ūdenssaimniecības pakalpojumu izmantošanu, uzlabojot to pieejamību un palielinot iedzīvotāju pieslēgumu īpatsvaru, tā nodrošinot kvalitatīvu dzīves vidi, samazinot vides piesārņojumu un veicinot Eiropas Savienības direktīvu prasību izpildi ūdenssaimniecības jomā

* **NM 2**

veicināt notekūdeņu apsaimniekošanas ilgtspēju, uzlabojot notekūdeņu attīrīšanas kvalitāti un efektivitāti, mazinot klimata pārmaiņu ietekmi un negatīvo ietekmi uz vidi

* **NM 3**

nodrošināt sabiedrisko ūdenssaimniecības pakalpojumu lietotājus ar nepārtrauktiem un drošiem pakalpojumiem, uzlabot klientu apkalpošanas kvalitāti, līdzsvarojot vides aizsardzības, dabas resursu ilgtspējīgas izmantošanas, sabiedrības dzīves vides un ekonomiskās intereses

* **NM 4**

uzlabot stratēģiski svarīgās sabiedriskās ūdenssaimniecības infrastruktūras pārvaldību, modernizējot tehnoloģiskos procesus un infrastruktūru, pēc iespējas saglabājot “zaļo” infrastruktūru ūdenssaimniecības infrastruktūras pārbūves laikā, paaugstinot procesu efektivitāti un energoefektivitāti un palielinot dabas resursu izmantošanas lietderību

* **NM 5**

stiprināt kapacitāti pētniecības, attīstības un digitalizācijas jomā, tai skaitā pēc iespējas līdzdarbojoties viedpilsētu risinājumu un inovāciju ekosistēmas projektos, kā arī sadarbojoties ar pašvaldību centralizētu IKT risinājumu izstrādē, ieviešanā un atvērto datu nodrošināšanā

* **NM 6**

paaugstināt darbinieku kvalifikāciju, motivāciju un darba vides kvalitāti

* **NM 7**

veicināt sabiedrības izpratni par vides saudzēšanu un ūdenssaimniecības nozari, tai skaitā veicinot “zaļo” domāšanu un vidi saudzējošu dzīvesveidu ūdenssaimniecības jomā, iesaistot vides problēmu risināšanā, atbalstot un veicinot “krāna” dzeramā ūdens lietošanu, uzlabojot sabiedrības izpratni par uzņēmuma lomu vides aizsardzībā.

GRI 102-16

## 05.3. Finanšu mērķi

*Rīgas ūdens* vidējā termiņa darbības stratēģijas periodam tika noteikti arī būtiskākie vidēja termiņa finanšu mērķi,kas veicina finanšu stāvokļa ilgtspēju un Sabiedrības ilgtermiņa vērtības palielināšanu:

* **FM1**

finanšu stabilitāte, saglabājot atbilstošus likviditātes rādītājus. Nodrošināt, ka pašu kapitāls nav mazāks par 35,0% no aktīvu kopējās vērtības

* **FM2**

aktīvu rentabilitāte, nodrošinot ikgadēju stabilu peļņu. Tarifa periodā vidējā neto peļņas rentabilitāte ne mazāka par 7,0%

* **FM3**

vidējā termiņā kopējais investīciju apjoms pārsniedz kopējo nolietojumu

* **FM4**

debitoru parādu atgūšanas efektivitātes paaugstināšana, slikto un šaubīgo debitoru parādu attiecība pret neto apgrozījumu nepārsniedz 2,0%.

Stratēģisko mērķu izpildi *Rīgas ūdens* nodrošina atbilstoši vidējā termiņa darbības stratēģijai 2022. – 2024. gadam, kura ir apstiprināta ar Sabiedrības padomes 02.09.2022. lēmumu. Par mērķu izpildi Uzņēmums atskaitās Padomei katru ceturksni, savukārt kopējais gada sniegums par mērķu un rezultatīvo rādītāju sasniegšanu tiek iesniegts dalībnieku sapulcei vienlaikus ar gada pārskatu. Informācija par mērķu izpildi tiek publicēta Uzņēmuma mājas lapā.


2023. gadā Uzņēmums ir izstrādājis Ilgtspējīgas attīstības stratēģiju periodam līdz 2040. gadam, kura ir apstiprināta ar Sabiedrības padomes \_\_\_. \_\_\_\_. 2024. lēmumu.

# 06. Pārvaldība

## 06.1. Pārvaldības modelis

*Rīgas ūdens* ir Rīgas valstspilsētas pašvaldībai piederošs uzņēmums, kura 100% kapitāla daļu turētājs ir Rīgas valstspilsētas pašvaldība. Rīgas dome irRīgas valstspilsētas pašvaldības augstākā lēmējinstitūcija, kura pieņem Publiskas personas kapitāla daļu un kapitālsabiedrību pārvaldības likumā noteiktos lēmumus. *Rīgas ūdens* dalībnieku sapulces kompetencē esošos lēmumus pieņem kapitāla daļu turētāja pārstāvis – pašvaldības izpilddirektors.

*Rīgas ūdens* pārvaldības modelis ir veidots ievērojot korporatīvās pārvaldības labo praksi, nodalot stratēģisko un operatīvo vadību. Uzņēmuma pārvaldību īsteno dalībnieku sapulce, padome un valde. Atbilstoši *Rīgas ūdens* statūtiem uzņēmuma padomē ir trīs locekļi, arī valdē ir trīs valdes locekļi. Lēmumprojekti par *Rīgas ūdens* plāniem, kas skar pilsētas intereses no vides jautājumu, klimata ietekmes pārmaiņu mazināšanas un ūdenssaimniecības nozares aspektiem, tiek izskatīti Rīgas domes Mājokļu un vides komitejā– (atbild par nozari), bet lēmumi tiek pieņemti Rīgas domes sēdē.

****

10.attēls. Korporatīvās pārvaldības modelis

## 06.2. Padome

*Rīgas ūdens* padome ir Sabiedrības pārraudzības institūcija, kas dalībnieku sapulču starplaikos pārstāv kapitāla daļu turētāja pārstāvja (pašvaldības) intereses, kā arī Sabiedrības darbības stratēģijā noteiktajos ietvaros uzrauga Sabiedrības valdes darbību.

Visi trīs padomes locekļi ir ievēlēti amatā atbilstoši [Publiskas personas kapitāla daļu un kapitālsabiedrību pārvaldības likumam](https://likumi.lv/ta/id/269907) un uz tā pamata izdotajiem Ministru kabineta 07.01.2020. noteikumiem Nr. 20 “Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai” kā neatkarīgi padomes locekļi.

**Padomes locekle, padomes priekšsēdētāja Dace Ljusa** strādā padomē kopš 08.09.2020., pilnvaru termiņš 5 gadi. No 15.08.2023. ieņem Padomes priekšsēdētāja amatu. Absolvējusi Latvijas Universitāti un ieguvusi maģistra grādu sociālajās zinātnēs. Studējusi Rīgas Tehniskajā universitātē iegūstot Inženierzinātņu maģistra grādu Automatizēto vadības sistēmu projektēšanā. Iepriekš bijusi AS SEB atklātais pensiju fonds valdes priekšsēdētāja, pirms tam arī ieņēmusi padomes priekšsēdētājas amatu sabiedrībā ar ierobežotu atbildību “Premium Medical”, valdes locekles amatu AS “SEB Dzīvības apdrošināšana / SEB Life and Pensions Baltic SE”, kā arī strādājusi LR Labklājības ministrijā, LR Finanšu ministrijā un LR Valsts kasē. Pašlaik ir iecelta arī Vidzemes Augstskolas padomē. D. Ljusa arī saņēmusi Rīgas ūdens dalībnieku sapulces atļauju un savieno padomes priekšsēdētājas amatu ar valdes locekļa amatu SIA “Spirit Capital Investments”. Padomes priekšsēdētājas pārvaldības jomas ir finanšu jautājumi un audits, risku vadība un iekšējās kontroles sistēmas.

**Padomes loceklis Akadēmiķis Tālis Juhna** šajā amatā ir kopš 19.01.2021., pilnvaru termiņš 5 gadi. Absolvējis Lulea Tehnisko Universitāti, Zviedrijā un ieguvis inženierzinātņu doktora grādu, kas pielīdzināts inženierzinātņu doktora grādam ūdens tehnoloģijās. Studējis Stokholmas Karaliskajā Tehniskajā universitātē, Zviedrijā, iegūstot starptautisko maģistra grādu vides inženierijā. Viņš ir Rīgas Tehniskās universitātes rektors, (ievēlēts 22.02.2023.), RTU Dabaszinātņu un tehnoloģiju fakultātes Ūdens sistēmu un biotehnoloģiju institūta profesors, Latvijas Zinātņu akadēmijas īstenais loceklis, Latvijas Zinātnes padomes (LZP) Konsultatīvās padomes priekšsēdētājs, LZP eksperts vides biotehnoloģijās un būvniecības un transporta inženierzinātnēs, LZP Inženierzinātņu un tehnoloģiju ekspertu komisijas priekšsēdētājs, kā arī Latvijas siltuma, gāzes un ūdens tehnoloģijas inženieru savienības (LSGŪTIS) komisijas loceklis. Tāļa Juhnas pārvaldības joma ir ūdenssaimniecības pakalpojumu nodrošināšana.

**Padomes loceklis Imants Paeglītis** strādā padomē kopš 11.08.2023., pilnvaru termiņš 5 gadi. Imants Paeglītis ir ieguvis profesionālo maģistra grādu uzņēmumu un organizāciju vadīšanā RTU Rīgas Biznesa skolā, maģistra grādu inženierzinātnēs un tehnoloģijās, kā arī bakalaura grādu inženierzinātnēs un inženiera – mehāniķa kvalifikāciju Rīgas Tehniskajā universitātē. Imanta Paeglīša darba pieredze jau vairāk kā 15 gadus ir saistīta ar lielu uzņēmumu vadīšanu. Šobrīd Imants Paeglītis pilda arī valsts akciju sabiedrības “Latvijas Loto” padomes locekļa pienākumus, iepriekšējā darba pieredzē ir ieņēmis padomes locekļa amatu akciju sabiedrībā “Pasažieru vilciens”, SIA “Rīgas Austrumu klīniskās universitātes slimnīca” valdes priekšsēdētāja un valsts akciju sabiedrības “Ceļu satiksmes drošības direkcija” valdes locekļa amatus. Padomes locekļa Imanta Paeglīša atbildības joma ir stratēģiju izstrādes un īstenošanas, korporatīvās pārvaldības, uzņēmumu, komandas un iesaistīto pušu vadība.

## 06.3. Valde

**Valdes priekšsēdētājs Krišjānis Krūmiņš** strādā *Rīgas ūdens* valdē kopš 2014.gada, no 13.01.2022. ir uzņēmuma valdes priekšsēdētājs. Pilnvaru termiņš – 5 gadi.

Atbildības jomas kapitālsabiedrībā: darbības stratēģijas izstrādes un ieviešanas vadība; vienotas kvalitātes vadības, iekšējās kontroles sistēmas, risku pārvaldības sistēmas un iekšējo auditu norises vadība; juridisko jautājumu, tajā skaitā tiesvedības procesu gaitas vadība; dokumentu pārvaldība; sabiedrisko attiecību vadība; ūdenssaimniecības infrastruktūras (tajā skaitā ūdens ražošanas, ūdensapgādes un kanalizācijas tīklu, notekūdeņu attīrīšanas) atjaunošanas, paplašināšanas un tehnoloģiskās modernizācijas (tajā skaitā automātisko vadības sistēmu un elektroapgādes) attīstības plānošanas un plānu īstenošanas vadība; Eiropas Savienības fondu līdzfinansēto projektu un Stratēģisko projektu vadība; infrastruktūras un tehnoloģiskās attīstības un nekustamo īpašumu (tajā skaitā lietošanā esošu) būvniecības projektu vadība; risku vadības procesu un drošības pasākumu norises vadība savās pārvaldības jomās un risku vadības procesu pārraudzība.

**Valdes loceklis Normunds Zvaunis** ir *Rīgas ūdens* valdes loceklis no 2010.gada. Atkārtoti iecelts valdes locekļa amatā 10.05.2021. Pilnvaru termiņš – 5 gadi.

Atbildības jomas kapitālsabiedrībā: ūdens ieguves, uzkrāšanas, sagatavošanas lietošanai līdz padevei centralizētajā ūdensvada tīklā un piegādes līdz piederības robežai vadība; notekūdeņu savākšanas, attīrīšanas un novadīšanas vidē vadība; ar civilo aizsardzību saistīto jautājumu vadība; vienotas drošības un darba aizsardzības sistēmas izveidošana un vadība; informācijas tehnoloģiju un telekomunikāciju vadība; transporta pārvaldība un nodrošinājums; risku vadības procesu un drošības pasākumu norises vadība savās pārvaldības jomās.

**Valdes locekle Agnese Ozolkāja** ir *Rīgas ūdens* valdes locekle no 25.09.2023. Pilnvaru termiņš – 5 gadi.

Atbildības jomas kapitālsabiedrībā: finanšu vadība, tajā skaitā budžeta un tarifu projekta izstrādes un izpildes kontroles procesu vadība, normatīvajiem aktiem atbilstošas grāmatvedības organizēšana un starptautisko fondu finansējumu piesaistes vadība; klientu attiecību vadība; nekustamo īpašumu pārvaldību nomas, iznomāšanas un atsavināšanas jautājumi; vienota elektroenerģijas, siltumenerģijas un gāzes pakalpojuma nodrošināšanas vadība; ūdens kvalitātes un notekūdeņu kvalitātes kontroles pārraudzība; nekustamo īpašumu (tajā skaitā lietošanā esošu īpašumu) apsaimniekošanas, atjaunošanas un attīstības plānošanas un plānu īstenošanas vadība; personāla atlīdzības sistēmas budžeta izstrādes un izpildes kontroles procesa vadība un atlīdzības aprēķināšanas pārraudzība; risku vadības procesu un drošības pasākumu norises vadību savās pārvaldības jomās.

GRI 102-16

GRI 102-18

ESRS GOV-1 21, 21a, 21d

## 06.4. Uzņēmumā izmantotā piesardzības pieeja un principi, iekšējā kontrole

*Rīgas ūdens* ir izveidota iekšējās kontroles sistēma (ņemot vērā COSO standartus) un apstiprināta Iekšējās kontroles sistēmas politika, kurā noteikti vienoti iekšējās kontroles un atbilstības pamatprincipi un atbildības sadalījums. Sabiedrības iekšējās kontroles sistēma tiek sadalīta trīs aizsardzības līnijās – primārā risku vadība, risku vadības procesa uzraudzība un kontrole un iekšējais audits kā trešā aizsardzības līnija. Trīs galvenie iekšējās kontroles sistēmas mērķi ir: *Rīgas ūdens* darba procesu efektivitāte, sniegtās informācijas ticamība, darbības atbilstība normatīvajiem aktiem. Lai sasniegtu augstāk minētos mērķus gan uzņēmuma, gan funkciju līmenī, tiek pastāvīgi pilnveidoti iekšējās kontroles sistēmas elementi: kontroles vide, risku novērtēšana, kontroles pasākumi, informācijas un saziņas nodrošināšana, kā arī uzraudzība.

* **Kontroles vide:**

*Rīgas ūdens* veicina uz godprātīgiem principiem balstītu komercdarbību, atbilstību ētikas normām, kā arī veic nepieciešamās darbības, lai novērstu krāpšanas un korupcijas riskus un nodrošinātu kontroles vides pilnveidi. Uzņēmuma organizatoriskā struktūra veidota tā, lai sekmētu mērķu sasniegšanu un uzdevumu izpildi, nodrošinātu efektīvu lēmumu pieņemšanas procesu, atbildības deleģējumu un skaidru izpildes pārskatu sniegšanas procesu par darbības rezultātu izpildi.

* **Ziņošana:**

ietver gan iekšējos, gan ārējos ziņojumus par finanšu un nefinanšu darbību. Iekšējie ziņojumi nodrošina *Rīgas ūdens* vadību ar precīzu un pilnīgu informāciju lēmumu pieņemšanai un darbības uzraudzībai. Savukārt ārējie ziņojumi informē dalībnieku un citas ieinteresētās puses par uzņēmuma finansiālo stāvokli un darbības rezultātiem.

* **Atbilstība:**

*Rīgas ūdens* strādā atbilstoši ārējiem un iekšējiem normatīvajiem aktiem. Iekšējie normatīvie akti un to atbilstība ārējam regulējumam tiek regulāri pārskatīta, tiek identificēti un novērtēti iespējamie riski un izstrādātas atbilstošas papildu kontroles.

* **Risku novērtēšana:**

*Rīgas ūdens* regulāri apzina iespējamos riskus un nepārtraukti pilnveido risku vadības un uzraudzības procesu, risku novērtēšana tiek integrēta visos uzņēmuma pārvaldības procesos. Regulāri tiek veikta risku identificēšana, risku izvērtēšana, reaģēšana uz riskiem un pastāvīgi īstenota risku vadības procesa uzraudzība un ziņošana.

* **Kontroles pasākumi**:

*Rīgas ūdens* ievieš tādus kontroles pasākumus, kuri visos organizatoriskajos līmeņos un funkcijās nodrošina uzdevumu un vadības rīkojumu izpildi un atbilstību normatīvo aktu prasībām. *Rīgas ūdens* ir izstrādājis un ievēro Korupcijas un interešu konflikta novēršanas politiku un Risku politiku, kas veido uzņēmuma risku kontroles vides pamatus.

* **Informācijas apmaiņa un saziņa**:

Iekšējās informācijas aprites un kontroles sistēmas nodrošina pārbaudītu un precīzu informāciju gan iekšējai komunikācijai, gan ārējiem lietotājiem. *Rīgas ūdens* nodrošina ticamu, atbilstošu, savlaicīgu, aktuālu, precīzu, dokumentētu un pieejamu informāciju. Iekšējās informācijas aprites un saziņas sistēma nodrošina, ka *Rīgas ūdens* darbinieki ir informēti par sasniedzamajiem mērķiem, iekšējiem normatīvajiem aktiem, *Rīgas ūdens* ētikas principiem.

* **Uzraudzība**:

Uzņēmuma vadība atbild par regulāru kontroļu novērtēšanu un uzlabošanu, savukārt vadības darba izpildi uzrauga padome. Iekšējais audits pārbauda kontroļu darbību un novērtē to efektivitāti, ārējais revidents sniedz atzinumu par finanšu pārskatu patiesumu un atbilstību. Visas pārraudzības institūcijas ir neatkarīgas savā darbībā.

* **Iekšējais audits**:

Periodā no 2020. gada līdz 2023. gadam Sabiedrībā iekšējā audita funkcijas nodrošināšanai tika piesaistīts kvalificēts ārpakalpojuma sniedzējs. Uzņēmumā ir arī izstrādāts iekšējā audita stratēģiskais plāns 2020. – 2024. gadam. Iekšējais audits sniedz pārskatu padomei.  Sākot no 2024. gada Uzņēmumā ir izveidots padomei pakļauts iekšējā auditora amats.

GRI 102-11

GRI 102-16

GRI 102-18

## 06.5. Risku vadība

*Rīgas ūdens* ir noteikti vienoti un saskaņoti risku vadības pamatprincipi visās Sabiedrības darbības jomās. Uzņēmums arī izstrādā Risku vadības politiku, kuru apstiprina padome. Risku vadības mērķis ir savlaicīgi identificēt, izvērtēt un pārvaldīt būtiskākos Sabiedrības darbību un stratēģisko mērķu sasniegšanu ietekmējošos riskus, veicināt pamatotu un atbilstošu lēmumu pieņemšanu, lai nodrošinātu Sabiedrības stratēģisko mērķu sasniegšanu, tādējādi aizsargājot Sabiedrības vērtības no iespējamiem zaudējumiem un stiprinot tās reputāciju.

Risku vadības sistēma ir būtiska Sabiedrības stratēģiskās un operacionālās vadības sastāvdaļa, kas apvieno visas uzņēmumā esošās risku vadības komponentes, sākot no stratēģiskās plānošanas līdz pat ikdienas procesu veikšanai. Risku vadības ietvaros tiek veiktas koordinētas darbības esošo un iespējamo risku, to attīstības scenāriju identificēšanai, risku cēloņu, ietekmes un iestāšanās varbūtības analīzei, risku mazināšanai nepieciešamo kontroļu noteikšanai un ieviešanai. Riski tiek analizēti visās *Rīgas ūdens* struktūrvienībās, ņemot vērā to mērķus un uzdevumus stratēģisko mērķu sasniegšanas nodrošināšanā. Ik ceturksni tiek atjaunota un stratēģisko mērķu uzraudzības komisijā izskatīta būtiskāko risku informācija. Ne retāk kā vienu reizi gadā pārskats par risku uzraudzību tiek sniegts padomei. Ņemot vērā risku vadības sistēmas ieviešanas gaitā gūtās atziņas, kā arī ar ilgtspēju saistīto jautājumu aktualizēšanos, tiek papildināts risku iedalījums un pilnveidoti risku vadības procesa soļus.

**Kapitālsabiedrības riski**

|  |  |  |  |  |
| --- | --- | --- | --- | --- |
| Stratēģiskie riski | Vides riski | Operacionālie riski | Finanšu riski |  |
| Riski, kas saistīti ar Kapitālsabiedrības stratēģisko darbību un attīstību noteicošu lēmumu pieņemšanu, kā arī stratēģisko mērķu sasniegšanas apdraudējumu dažādu iekšējo un ārējo faktoru ietekmē (Stratēģijas plānošanas, ieviešanas, investīciju, likumdošanas, politiskie, demogrāfiskie, sociālie, tehnoloģiskie un makroekonomiskie riski). | Riski, kas saistīti ar kapitālsabiedrības ar vides aizsardzību saistīto nefinanšu mērķu sasniegšanu un darbības ietekmi uz vidi (tehnoloģisko procesu riski ar ietekmi uz vidi, vides regulējuma izmaiņu un atbilstības riski,  energoefektivitātes un vides jautājumu komunikācijas riski). | Riski, kas saistīti ar neatbilstošu vai nepilnīgu iekšējo procesu norisi, cilvēku vai sistēmu darbību vai ārējo apstākļu ietekmi uz pakalpojuma nodrošināšanu (pārvaldības, tehnoloģisko procesu, informācijas sistēmu un resursu drošības, personāla, procesu vadības, darbības nepārtrauktības, korupcijas un interešu konflikta, datu aizsardzības, reputācijas un darba vides iekšējie riski). | Riski, kas saistīti ar finanšu plānošanu un pārvaldību, kā arī iespējamām izmaiņām finanšu jomā, kuru dēļ plānotās izmaksas var būtiski atšķirties no reālajām (finanšu ieņēmumu, izmaksu, naudas plūsmas riski un kredītrisks). |  |
| Galvenie risku vadības instrumenti | | | | |
| Ārējo faktoru izmaiņu un attīstības tendenču ieinteresētās apzināšana un analīze kapitālsabiedrības darbības stratēģijas plānošanā, paredzot iespējamos rīcības modeļus.  Stratēģisko mērķu izpildes regulāra uzraudzība.  Regulārs, uz kapitālsabiedrības darbību attiecināmās likumdošanas tendenču un izmaiņu monitorings, nodrošinot nepieciešamo izmaiņu ieviešanu.  Dalība saistošo normatīvo dokumentu izstrādes darba grupās, sniedzot nepieciešamo informāciju un priekšlikumus. | Ieviesta hidraulisko parametru monitoringa sistēma, kas ļauj operatīvi noteikt ievērojamas ūdens noplūdes un automātiski ziņo par ārkārtas situācijām ūdensvada tīklos.  Kanalizācijas tīkla un piesārņojuma monitorings.  Infrastruktūras plānveida atjaunošana.  Lietus nokrišņu monitoringa sistēma kanalizācijas avārijas izlaižu samazināšanai.  Trokšņu un smaku monitorings BAS “Daugavgrīva”.  Ieviesta elektroenerģijas patēriņa automātiskā monitoringa sistēma būtiskajiem energoresursu patērētājiem. | Ieviesti korporatīvās pārvaldības principi visās darbības jomās un organizatoriskās struktūras līmeņos.  Noteikts skaidrs lomu, pilnvaru un atbildību sadalījums.  Izveidota iekšējās kontroles sistēma, kura ietver sabiedrības procesu vadību, risku vadību, korupcijas un interešu konflikta novēršanas sistēmu, datu aizsardzības sistēmu un darba aizsardzības organizēšanu. | Izstrādāta budžeta izstrādes procedūra, paredzot rezervi neplānotu izmaksu segšanai.  Tiek veikta pastāvīga uzraudzība pakalpojumu realizācijas apjoma novirzēm no budžetā plānotā apjoma.  Investīciju sekmīgas apguves nodrošināšanai izstrādāta stratēģisko projektu vadības procedūra.  ​Izstrādāta debitoru uzraudzības procedūra.  Finanšu plānošana tiek veikta tā, lai nodrošinātu, ka īstermiņa aktīvu attiecība pret īstermiņa kreditoriem nav mazāka par 1, kā arī katru mēnesi tiek veikta likviditātes kontrole.  Regulāri tiek veikts aizņemšanās tirgus, kā arī politiskās situācijas, kas var ietekmēt Rīgas pilsētas pašvaldības kapitālsabiedrību aizņemšanās iespējas, monitorings. |  |

## 06.6. Korporatīvā pārvaldība

*Rīgas ūdens* uztur un pilnveido uzņēmuma korporatīvo pārvaldību, labas pārvaldības principus iedzīvinot un atbildīgi ievērojot ikdienas procesos. Atklātībai, skaidrai pienākumu un atbildības sadalei, biznesa ētikas ievērošanai un patiesai ieinteresētībai arvien augstākā Uzņēmuma sniegumā ir nozīmīga loma, kas sekmē Uzņēmuma finanšu stabilitāti, uztur reputāciju un vairo uzticību klientu, sadarbības partneru un arī finanšu institūciju vidū. Ar gandarījumu varam atzīmēt, ka 2023. gadā *Rīgas ūdens* saņēma atzinību – Ilgtspējīgas pārvaldības balvu nominācijā “Ieinteresēto pušu iesaiste”.

*Rīgas ūdens* savā darbībā piemēro LR Tieslietu ministrijas izveidotās konsultatīvās padomes izstrādāto Latvijas Korporatīvās pārvaldības kodeksu (turpmāk – Kodekss) un *Rīgas ūdens* Korporatīvās pārvaldības politiku. Katram Kodeksā minētajam korporatīvās pārvaldības principam ir noteikti kritēriji, kas palīdz novērtēt, vai princips ir ievērots. Principi tiek piemēroti *Rīgas ūdens* darbībā un 2023. gadā uzņēmums ir pilnībā vai daļēji ievērojis visus no tiem – princips ir ievērots, ja uzņēmums izpilda visus principam izvirzītos kritērijus. Detalizēts skaidrojums par faktiem, kas raksturo kritēriju izpildi sniegts Korporatīvās pārvaldības ziņojumā (pieejams [www.rigasudens.lv](http://www.rigasudens.lv)). Saskaņā ar ievēro vai paskaidro principu, Korporatīvās pārvaldības ziņojumā tiek sniegta informācija arī par tiem principiem, kurus uzņēmums savā darbībā ievēro daļēji vai kuri no kritērijiem nav tieši attiecināmi uz uzņēmumu, skaidrojot apstākļus vai normatīvo regulējumu, kas to pamato.

Skaidrojums par katra principa ievērošanu sniegts, izmantojot arī šādus apzīmējumus:

Kritērijs ievērots pilnībā

Kritērijs ievērots daļēji

Kritērijs nav attiecināms

**1.PRINCIPS**

**Sabiedrībai ir izveidota aktuāla stratēģija, kurā noteikti Sabiedrības mērķi un virzība uz ilgtermiņa vērtības pieaugumu**.

|  |  |
| --- | --- |
| **Kritērijs** | **Atbilstība** |
| Uzņēmumam ir aktuāla stratēģija, kuras projektu izstrādā valde |  |
| Padome iesaistās stratēģijas izstrādes procesā un apstiprina stratēģiju padomes sēdē |  |
| Padome uzrauga stratēģijas īstenošanu |  |
| Uzņēmuma valde īsteno stratēģiju un regulāri atskaitās padomei par tās īstenošanas gaitu |  |

**2. PRINCIPS**

**Uzņēmums izstrādā iekšējās kultūras un ētiskas uzvedības kodeksu, kas uzņēmuma vadībai un darbiniekiem kalpo kā uzvedības standarts**.

|  |  |
| --- | --- |
| **Kritērijs** | **Atbilstība** |
| Padome definē uzņēmuma pamatvērtības |  |
| Valde sagatavo un padome apstiprina iekšējās kultūras un ētiskas uzvedības kodeksu |  |
| Valde nodrošina iekšējās kultūras un ētiskas uzvedības kodeksa ievērošanu uzņēmuma ikdienas darbībā un reaģē, ja tiek konstatēts ētiskas uzvedības kodeksa pārkāpums |  |

**3. PRINCIPS**

**Uzņēmumam ir iekšējās kontroles sistēma, kuras efektivitāti pārrauga padome.**

|  |  |
| --- | --- |
| **Kritērijs** | **Atbilstība** |
| Uzņēmumam ir dokumentēta iekšējās kontroles sistēma, par kuras izveidi atbild valde |  |
| Iekšējais audits vismaz reizi gadā veic iekšējās kontroles sistēmas efektivitātes novērtējumu, ņemot vērā iepriekš definētus kritērijus, un atskaitās par novērtējuma rezultātiem padomei |  |
| Padome vismaz reizi gadā izvērtē sniegto novērtējumu par iekšējās kontroles sistēmas efektivitāti |  |

**4. PRINCIPS**

**Uzņēmums identificē, novērtē un uzrauga ar tā darbību saistītos riskus.**

|  |  |
| --- | --- |
| **Kritērijs** | **Atbilstība** |
| Valde izstrādā un padome apstiprina uzņēmuma risku vadības politiku |  |
| Pamatojoties uz identificēto risku novērtējumu, valde īsteno risku vadības pasākumus |  |
| Vismaz reizi gadā padome izskata valdes ziņojumus par risku vadības pasākumiem un risku vadības politikas īstenošanu |  |

**5. PRINCIPS**

**Uzņēmumā ir izveidota iekšējā audita struktūrvienība, kas neatkarīgi un objektīvi izvērtē uzņēmuma darbību.**

|  |  |
| --- | --- |
| **Kritērijs** | **Atbilstība** |
| Uzņēmumā ir iekšējais auditors, kurš ir funkcionāli neatkarīgs no valdes un atskaitās padomei |  |
| Iekšējo auditoru amatā apstiprina padome |  |
| Iekšējais auditors izstrādā uz riskiem balstītu iekšējā audita plānu, kuru apstiprina padome |  |
| Iekšējais auditors informē valdi un padomi par iekšējā audita plāna izpildi, audita rezultātiem un ieteicamajām darbībām trūkumu novēršanai, ja tādi ir konstatēti |  |

**6. PRINCIPS**

**Uzņēmumam ir neatkarīgs ārējais revidents.**

|  |  |
| --- | --- |
| **Kritērijs** | **Atbilstība** |
| Padome un Revīzijas komiteja, ja tāda ir izveidota, nosaka ārējā revidenta atlases kritērijus |  |
| Uzņēmumam ir neatkarīgs ārējais revidents ar atbilstošu kvalifikāciju |  |
| Viena ārējā revidenta pilnvaru laiks nepārsniedz 5 gadus |  |

**7. PRINCIPS**

**Uzņēmums nodrošina caurskatāmu padomes locekļu ievēlēšanas un atsaukšanas kārtību.**

|  |  |
| --- | --- |
| **Kritērijs** | **Atbilstība** |
| Uzņēmumā ir apstiprināta padomes locekļu atlases un atsaukšanas kārtība |  |
| Par padomes locekļiem, kuri tiek virzīti ievēlēšanai vai atkārtotai ievēlēšanai, uzņēmums sniedz savlaicīgu un pietiekamu informāciju uzņēmuma akcionāriem |  |
| Padomes lielums ir atbilstošs uzņēmuma darbības specifikai |  |
| Padomes locekli ievēlē uz termiņu ne ilgāku par pieciem gadiem |  |

**8. PRINCIPS**

**Padomes locekļiem kopā ir atbilstoša pieredze un kompetence.**

|  |  |
| --- | --- |
| **Kritērijs** | **Atbilstība** |
| Padomei kopumā piemīt prasmju, pieredzes un zināšanu kopums, to vidū par attiecīgo nozari, lai pilnvērtīgi spētu pildīt savus pienākumus |  |
| Veidojot padomes sastāvu, tiek ievēroti dažādības principi |  |
| Padomē pārstāvēti abi dzimumi |  |
| Valde izstrādā ievada apmācības programmu un nodrošina jaunajiem padomes locekļiem ievada apmācību |  |

**9. PRINCIPS**

**Uzņēmuma padomē ir neatkarīgi padomes locekļi.**

|  |  |
| --- | --- |
| **Kritērijs** | **Atbilstība** |
| Uzņēmums izvērtē un akcionāri nosaka neatkarīgo padomes locekļu īpatsvaru |  |
| Vismaz puse no padomes locekļiem ir neatkarīgi |  |
| Neatkarīgie padomes locekļu kandidāti iesniedz apliecinājumu par savu atbilstību neatkarības kritērijiem |  |
| Pirms padomes vēlēšanām uzņēmums veic padomes locekļu neatkarības novērtējumu atbilstoši pieejamajai informācijai |  |

**10. PRINCIPS**

**Uzņēmumā ir ieviesta atalgojuma politika.**

|  |  |
| --- | --- |
| **Kritērijs** | **Atbilstība** |
| Uzņēmumā ir ieviesta atalgojuma politika, kuru izstrādājusi valde, izskatījusi padome un apstiprinājusi akcionāru sapulce |  |
| Padome reizi gadā nosaka valdei sasniedzamos finanšu un nefinanšu mērķus, to ietekmi uz atalgojuma mainīgo daļu un kontrolē to |  |
| Padomes locekļiem nenosaka atalgojuma mainīgo daļu, kā arī neizmaksā jebkādu kompensāciju atsaukšanas no amata vai amata atstāšanas gadījumā izpildi |  |
| Valde reizi gadā sagatavo ziņojumu par atalgojumu, kas piešķirts katram esošajam un bijušajam valdes un padomes loceklim |  |

**11. PRINCIPS**

**Uzņēmumā ir noteikta un saprotama padomes darba organizācija.**

|  |  |
| --- | --- |
| **Kritērijs** | **Atbilstība** |
| Padome savu darbu organizē saskaņā ar padomes nolikumu un darba kalendāru |  |
| Padome notur vismaz vienu atsevišķu padomes sēdi gadā uzņēmuma stratēģijas un tās izpildes apspriešanai |  |
| Uzņēmuma budžetā paredz padomes darbības nodrošināšanai nepieciešamo finansējumu |  |
| Padome reizi gadā veic padomes darba pašnovērtējumu un tā rezultātus izskata padomes sēdē |  |
| Padome ir izvērtējusi komiteju izveides nepieciešamību (ja ir izveidota komiteja, skatīt principu # 12.1.) |  |

**12. PRINCIPS**

**Padome pieņem informētus un izsvērtus lēmumus.**

|  |  |
| --- | --- |
| **Kritērijs** | **Atbilstība** |
| Padomei laikus un pietiekamā apmērā ir pieejama valdes sagatavota informācija lēmumu pieņemšanai |  |
| Padome nosaka informācijas aprites kārtību, arī padomes tiesības pieprasīt informāciju no valdes, kas nepieciešama padomei lēmumu pieņemšanai |  |
| Padomes loceklis analizē informāciju un sagatavo priekšlikumus lēmumu pieņemšanai padomē |  |
| Padome, pieņemot lēmumus, izvērtē riskus, īstermiņa un ilgtermiņa ietekmi uz uzņēmuma vērtību, ilgtspēju un atbildīgu attīstību |  |

**13. PRINCIPS**

**Valdes un padomes locekļi skaidri apzinās interešu konflikta izpausmes un ir informēti par nepieciešamo rīcību interešu konflikta gadījumā.**

|  |  |
| --- | --- |
| **Kritērijs** | **Atbilstība** |
| Padome definē pazīmes, kas norāda uz interešu konfliktu, un nosaka interešu konflikta novēršanas un pārvaldības kārtību |  |
| Padomes vai valdes locekļi nepiedalās lēmumu pieņemšanā jautājumos, kuros uzņēmuma intereses nonāk pretrunā ar padomes, valdes locekļu vai ar tiem saistīto personu interesēm |  |
| Personas, uz kurām attiecas interešu konflikta novēršanas pienākums, regulāri piedalās apmācībās par rīcību interešu konflikta situācijās |  |

**14. PRINCIPS**

**Uzņēmums savlaicīgi nodrošina dalībniekus ar informāciju par dalībnieku sapulces norisi, sniedzot visu nepieciešamo informāciju lēmumu pieņemšanai.**

|  |  |
| --- | --- |
| **Kritērijs** | **Atbilstība** |
| Uzņēmums laikus informē akcionārus par akcionāru sapulces darba kārtību, norisi un balsošanas kārtību, kā arī par jebkādām ar to saistītām izmaiņām |  |
| Vienlaikus ar sapulces izsludināšanu uzņēmums nodrošina iespēju akcionāriem iepazīties ar lēmumu projektiem, par kuriem sākotnēji plānots balsot sapulcē. Uzņēmums nekavējoties informē akcionārus par papildus iesniegtajiem lēmumu projektiem |  |
| Uzņēmums nodrošina akcionāriem iespēju pirms akcionāru sapulces iesniegt jautājumus par darba kārtībā iekļautajiem jautājumiem un lēmumu projektiem |  |
| Lēmumu projekti un tiem pievienotie dokumenti sniedz detalizētu, skaidru un pilnīgu informāciju par izskatāmo jautājumu |  |

**15. PRINCIPS**

**Uzņēmums veicina efektīvu akcionāru iesaisti lēmumu pieņemšanā un iespējami lielāku akcionāru dalību akcionāru sapulcēs.**

|  |  |
| --- | --- |
| **Kritērijs** | **Atbilstība** |
| Akcionāru sapulce tiek sasaukta un noturēta akcionāriem ērti pieejamā vietā un laikā |  |
| Uzņēmums nodrošina akcionāru iespējas piedalīties akcionāru sapulcē attālināti |  |
| Uzņēmums nosaka atbilstošu akcionāru sapulces ilgumu un dod iespēju akcionāriem sapulces laikā paust savu viedokli un iegūt nepieciešamo informāciju lēmumu pieņemšanai |  |
| Uzņēmums izsludina jaunu akcionāru sapulci, ja sapulces darba kārtībā iekļautos jautājumus nav iespējams izskatīt paredzētajā laikā |  |
| Uzņēmums aicina valdes un padomes locekļus, padomes locekļu kandidātus, revidentu un iekšējo auditoru, kā arī citas personas dalībai akcionāru sapulcē atbilstoši sapulcē izskatāmajiem jautājumiem |  |
| Akcionāru sapulce pieņem lēmumus atbilstoši iepriekš izsludinātajiem lēmumu projektiem |  |

**16. PRINCIPS**

**Uzņēmums izstrādā un ar akcionāriem apspriež dividenžu politiku.**

|  |  |
| --- | --- |
| **Kritērijs** | **Atbilstība** |
| Uzņēmums ir izstrādājis un publiskojis aktuālu dividenžu politiku |  |
| Dividenžu politika ir apspriesta ar akcionāriem akcionāru sapulces laikā |  |

**17. PRINCIPS**

**Uzņēmums regulāri un laikus informē akcionārus un citas ieinteresētās personas par uzņēmuma saimniecisko darbību, finanšu rezultātiem, pārvaldību un citiem aktuāliem jautājumiem.**

|  |  |
| --- | --- |
| **Kritērijs** | **Atbilstība** |
| Uzņēmums laikus atklāj pilnīgu, precīzu, objektīvu, aktuālu un patiesu informāciju |  |
| Uzņēmums informāciju visiem akcionāriem atklāj vienlaikus un vienādā apjomā |  |
| Uzņēmums mājaslapā atklāj informāciju par uzņēmuma pārvaldību, stratēģiju vai darbības virzieniem un publicē finanšu pārskatus |  |
| Uzņēmums nodrošina informāciju gan latviešu valodā, gan vēl vismaz vienā tādā valodā, kas ir saprotama lielākajai daļai uzņēmuma ārvalstu akcionāru un citām ieinteresētām personām |  |

Plašāk par uzņēmuma korporatīvās pārvaldības praksi var lasīt Korporatīvās pārvaldības ziņojumā par 2023. gadu, kas pieejams *Rīgas ūdens* mājaslapā [www.rigasudens.lv](http://www.rigasudens.lv).

GRI 102-11

## 06.7. Korporatīvā sociālā atbildība

**Izglītojošie un karjeras projekti**

Rīgas ūdens īsteno interaktīvu ārējo komunikāciju ar visām iesaistītajām pusēm, sevišķi veicinot izpratni par ūdenssaimniecības jautājumiem sabiedrībā kopumā. *Rīgas ūdens* ir īstenojis plašu izglītojošu un izzinošu programmu, lai informētu un izglītotu sabiedrību par Uzņēmuma darbību un ietekmi uz apkārtējo vidi, sabiedrības ikdienu, videi draudzīgu paradumu veidošanu. Plašāk par šo sniegumu ir skaidrots Pārskata 11.7.sadaļā.

Uzņēmums par ļoti būtisku ir atzinis jauniešu izglītošanu un popularizē ar uzņēmuma darbību saistīto profesiju nozīmi, veicinot jauniešu interesi apgūt ar ūdenssaimniecības jomu saistītas profesijas. *Rīgas ūdens* aktīvi iesaistās dažādos uz jauniešiem orientētos pasākumos – Junior Achievement Latvia “Ēnu diena”, RTU “Karjeras dienas”, Nodarbinātības valsts aģentūras “Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs’’ u.c.

Uzņēmums arī saglabā vēsturiskās liecības, kas skaidro ūdens apgādes sistēmas attīstību un nozīmi pilsētas izaugsmē. Ar *Rīgas ūdens* atbalstu ir izveidota izglītojoša filma par Rīgas ūdensapgādes vēsturi – “Ceļojums pagātnē” – sākot no senākiem laikiem līdz pat mūsdienām, ar plašu kino un foto materiālu klāstu. Šobrīd tā ir skatāma *Rīgas ūdens* Youtube kontā

<https://www.youtube.com/watch?v=z4Kxmgnd5hM.>

**Dalība Muzeju naktī**

*Rīgas ūdens* pamatoti lepojas ar unikālu industriālo kultūras pieminekli – Baltezera vēsturisko ūdenssūkņu staciju. Arī 2023. gadā Muzeju nakts ietvaros Baltezera ūdenssūkņu stacijas vēsturisko ekspozīciju apmeklēja vairāk nekā 550 cilvēku. 2023. gada vasaras sezonā (maijs – septembris) ikvienam interesentam tika dota iespēja apmeklēt ekspozīciju *Rīgas ūdens* zinošo gidu pavadībā.

**Ziedojumi Ukrainai**

Arī 2023. gadā *Rīgas ūdens* sniedza atbalstu Ukrainai, ziedojot septiņus transporta līdzekļus – “VW Crafter” un “Renault Kangoo” kravas transporta furgonus, “Iveco Daily 65” kravas speciālo darbnīcu, “MAZ 5551” ar dzeramā ūdens cisternu un citas Uzņēmumā neizmantotas transporta vienības. Ziedojums tika veikts, atsaucoties biedrības “Tavi draugi” lūgumam– šī organizācija ar brīvprātīgo palīdzību un ziedotāju atbalstu veic humānās palīdzības sniegšanu Ukrainai un tās iedzīvotājiem. Biedrība saņēmusi lūgumu no partneru organizācijas Ukrainā, kurai nepieciešamas auto vienības, kas tiks pielāgotas evakuācijai un iespējai veikt auto remontu izbraukumā, frontes tuvumā un frontē. Automašīnas paredzēts pielāgot un nodot Ukrainas Bruņoto spēku rīcībā. Kahovkas HES aizsargdambja spridzināšanas teroraktā izraisīto plūdu dēļ Ukrainas iedzīvotājiem nepieciešami transporta līdzekļi, kas paredzēti ūdens transportēšanai – pieprasījums pēc šādām transporta vienībām saņemts no Hersonas pilsētas domes. *Rīgas ūdens* atvēlēto septiņu kravas transporta vienību skaitā ir arī automašīna “MAZ 5551” ar dzeramā ūdens cisternu, kas noderēja tieši šai vajadzībai. Ziedoto kravas automašīnu nogādāšanu Ukrainā nodrošināja biedrība “Tavi draugi”.

# 07. PĀRSKATA SAGATAVOŠANAS PROCESS

*Rīgas ūdens* regulāri informē par Uzņēmuma saimniecisko darbību, finanšu rezultātiem, pārvaldību un citiem aktuāliem jautājumiem, nodrošinot pārbaudītas, precīzas, objektīvas, aktuālas un nepārprotamas finanšu un nefinanšu informācijas savlaicīgu publiskošanu. Uzsākot aktivitātes saistībā ar ilgtspējas ziņošanu 2021. gadā, Uzņēmums gatavo ilgtspējas pārskatus saskaņā ar Globālās ziņošanas iniciatīvas (GRI) vadlīnijām, t.sk. noteica *Rīgas ūdens* būtiskākās ilgtspējas jomas, par kurām ziņoja iepriekšējo periodu (2020. – 2022. gada) pārskatos. Turpinot sekot līdzi savai ietekmei dažādos ilgtspējas aspektos, pēdējos gados ir veikta virkne pasākumu, lai uzlabotu *Rīgas ūdens* pieeju ilgtspējas vadībai uzņēmumā.

Sākot no 2025. gada *Rīgas ūdenim* par ilgtspēju būs jāziņo saskaņā ar Korporatīvo ilgtspējas ziņu sniegšanas direktīvu un ar to saistītajiem Eiropas ilgtspējas ziņu sniegšanas standartiem. Ņemot vērā izmaiņas, Uzņēmums jau pašlaik pielāgo savu ziņošanas praksi jaunajām prasībām, tomēr ziņojums par 2023.gadu ir uzskatāms par sagatavošanās posmu. Pārskats joprojām pamatā ir sagatavots vadoties pēc GRI vadlīnijām, tomēr jau vairākos aspektos papildināts ar informāciju, kura raksturo *Rīgas ūdens* sniegumu vides, sociālajā un pārvaldības jomā, ņemot vērā CSRD un ESRS prasības. Gatavojoties ilgtspējas ziņošanai pēc jaunā standarta, Uzņēmums ir pilnveidojis ilgtspējas pārvaldības pieeju, pakāpeniski šajā procesā iesaistot katru Uzņēmuma struktūrvienību, lai veidotu skaidru atbildību sadalījumu ilgtspējas tvēruma ieviešanai Uzņēmumā.

## 07.1. Pārskata veidošanas principi

Pārskata sagatavošanā *Rīgas ūdens* ir ievērojis GRI standartā noteiktos pārskatu sagatavošanas standartus un kritērijus:

* Ieinteresēto pušu iesaiste – uzņēmumam jāidentificē tā ieinteresētās puses un ziņojumā jāatspoguļo, kā tiek adresētas un piepildītas šo pušu vēlmes un redzējums, kā uzņēmums veido sadarbību ar dažādām ieinteresētajām pusēm;
* Ilgtspējas konteksts – ziņojumam jāatspoguļo uzņēmuma darbība plašākā ilgtspējas kontekstā, ietverot ne tikai vietējo komponenti, bet arīdzan raugoties plašāk – valsts un globālā mērogā, kā arī aptverot ne tikai šī brīža darbības, bet arī nākotnes stratēģiskos mērķus;
* Būtiskums – ziņojumam jāatspoguļo:
* uzņēmuma darbības, kas rada būtisku ietekmi uz ekonomiku, vidi, un sabiedrību;
* aspektus, kas būtiski ietekmē ārējās ieinteresētās puses.
* Vispusība – ziņojumam jāatspoguļo būtiskākās jomas un to mērvienības, kā arī ieinteresētās faktori, lai ieinteresētās pusēm ir iespēja sekot līdzi un pārbaudīt uzņēmuma progresu.

Ilgtspējas ziņojumam, kas izstrādāts atbilstoši GRI standartiem, jāatbilst astoņiem kvalitātes kritērijiem:

* Precizitāte – ziņojumā ietvertajai informācijai ir jābūt konkrētai un izmērāmai;
* Līdzsvars – ziņojumā jāietver gan uzņēmuma darbības pozitīvie aspekti, gan tie, kuriem nepieciešami uzlabojumi, tādējādi novērtējot uzņēmuma kopējo sniegumu;
* Skaidrība – ziņojums tiek izstrādāts un publicēts veidā, kas ir uztverams un pieejams ieinteresētām pusēm;
* Salīdzināmība – uzņēmums regulāri apkopo datus par ziņojumā atspoguļoto informāciju, lai tā mērķu izpildes progress balstītos uz salīdzināmiem datiem;
* Pilnīgums – uzņēmums sniedz pietiekamu informācijas apjomu, lai var novērtēt uzņēmuma ietekmi pārskata periodā;
* Ilgtspējas konteksts – pārskatā iekļautā informācija sniedz priekšstatu par uzņēmuma attīstību un ietekmi plašākā attīstības kontekstā;
* Savlaicīgums – uzņēmums savlaicīgi apkopo nepieciešamos datus (norādot informāciju par pēdējiem atjauninājumiem) un padara tos pieejamus ieinteresētās pusēm;
* Pārbaudāmība – ziņojuma izstrādes process un rezultāti tiek dokumentēti tādā veidā, lai ārējas neatkarīgas pārbaudes rezultātā uzņēmums spētu pamatot ziņojumā pausto informāciju un izmantotās metodes.

# 08. BŪTISKO ILGTSPĒJAS JOMU NOTEIKŠANA

## 08.1. Būtiskāko ilgtspējas jomu identificēšanas process

Uzsākot aktivitātes saistībā ar ilgtspējas ziņošanu 2021. gadā, Uzņēmums gatavoja ilgtspējas pārskatus saskaņā ar GRI vadlīnijām, t.sk. noteica *Rīgas ūdens* būtiskākās ilgtspējas jomas, par kurām ziņoja iepriekšējo periodu (2020. – 2022. gada) pārskatos.

Ziņošana saskaņā ar Korporatīvo ilgtspējas ziņu sniegšanas direktīvu un ar to saistītajiem Eiropas ilgtspējas ziņu sniegšanas standartiem nosaka nepieciešamību būtiskajās ilgtspējas jomās ziņot par uzņēmuma stratēģiju, mērķiem un faktiskajiem rezultātiem. Tāpat CSRD ietver arī uzņēmuma vērtības ķēdes, kā arī iespēju un risku izvērtējumu būtiskajās ilgtspējas jomās u.c. sagatavošanās soļus. Līdz šim *Rīgas ūdens* ilgtspējas ziņošanā galvenokārt fokusējies uz faktisko rādītāju atspoguļošanu noteiktās jomās, bet tās pamatā nav bijuši konkrēti ilgtspējas mērķi, ko Uzņēmums attiecīgajās jomās vēlas panākt, bet galvenokārt sniegums par Uzņēmumam noteikto nefinanšu mērķu rezultātiem un iniciatīvām.

Pašlaik *Rīgas ūdens* darbību regulējošais plānošanas dokuments ir vidējā termiņa darbības stratēģija 2022. – 2024. gadam[[1]](#footnote-2), tomēr, ņemot vērā tās prasības, kas izriet no aktuālā Eiropas līmeņa regulējuma vairākās jomās (ESG, taksonomija, vides aizsardzības direktīvu prasības, resursu apritīgums), gan arī ievērojot Rīgas pausto apņemšanos kļūt par klimatneitrālu pilsētu, pievienojoties Klimata pilsētas līgumam un vienlaicīgi nepieciešamību plānot būtiskas investīcijas Rīgas ūdenssaimniecības infrastruktūras uzturēšanai, katrs *Rīgas ūdens* biznesa lēmums jāskata ar ilgtspējas atbilstības tvērumu. Atbilstoši Pašvaldības uzdevumam, *Rīgas ūdens* ir izstrādājis ilgtermiņa plānošanas dokumentu – Ilgtspējīgas attīstības stratēģija periodam līdz 2040. gadam.


Lai pārskatītu iepriekš noteiktos Uzņēmumam būtiskos ilgtspējas tematus un noteiktu nākotnē aktuālos *Rīgas ūdens* ilgtspējas aspektus, tai skaitā, prioritāros, to iekļaujot Ilgtspējīgas attīstības stratēģijā, 2023. gadā tika īstenots dubultā būtiskuma izvērtējums šādos trīs posmos:

* Izpratne par kontekstu un darbības jomu
* Iespējami būtisko ilgtspējas aspektu identificēšana
* Būtiskuma izvērtējums

Pirmajā posmā tika veikta uzņēmuma darbības un biznesa modeļa analīze, kā arī vērtības ķēdes izpēte un tiesiskā regulējuma izvērtējums. Balstoties uz informācijas un dokumentu analīzi, diskusijām ar uzņēmuma pārstāvjiem, tika identificēti iespējami būtiskie ilgtspējas aspekti. Sākotnējam ilgtspējas aspektu sarakstam tika īstenots būtiskuma novērtējums – gan veicot ietekmes novērtēšanu uz ieinteresētajām personām un dabu, gan nosakot finansiālo būtiskumu – riskus un iespējas, kas var ietekmēt uzņēmuma finanšu rezultātus, vērtību, finanšu plūsmu un piekļuve resursiem u.tml. Vairāki no sākotnēji identificētajiem ilgtspējas aspektiem sakrita ar 2021. gadā veiktā būtiskuma izvērtējuma rezultātiem, kas ir pozitīvs rādītājs un liecina, ka jau iepriekš *Rīgas ūdens* ir rūpīgi vērtējis savu faktisko ietekmi.

GRI 102-46

GRI102-47



11.attēls. *Rīgas ūdens* Ilgtspējīgas attīstības stratēģijas 2040 atbilstība CSRD un ESRS.

## 08.2. Identificētās ilgtspējas jomas, to raksturojums

Dubultā būtiskuma novērtējums ne tikai precizē un sašaurina Uzņēmumam atbilstošos aktuālos standartus, bet arī parāda, kuri ir uzņēmuma prioritārie ilgtspējas aspekti. Tādējādi *Rīgas ūdens* Ilgtspējīgas attīstības stratēģijas izstrādei un ilgtspējas pārskata izstrādei tika identificēti pieci prioritārie ESRS tematiskie standarti, kas aptver uzņēmuma ekonomiskās atbildības, vides un sociālās jomas aspektus. Izvērtējot kopsakarā ar tiem uzdevumiem, kurus *Rīgas ūdens* pilda saskaņā ar Rīgas valstspilsētas pašvaldības deleģējumu sabiedrisko ūdenssaimniecības pakalpojumu jomā, tika noteikti *Rīgas ūdenim* svarīgie ilgtspējas aspekti un attiecīgi prioritārie virzieni uzņēmuma turpmākajai attīstībai.

*Rīgas ūdens* prioritārie attīstības virzieni un definētie mērķi balstās uz ANO Ilgtspējīgas attīstības mērķiem un nākotnes izaicinājumu risināšanai, lai nodrošinātu ilgtspējīgu attīstību līdz 2040. gadam *Rīgas ūdens* ir noteicis 11 prioritāros attīstības virzienus, prioritārajiem attīstības virzieniem ir izvirzīti 15 būtiskie ilgtspējīgas attīstības mērķi.



12.attēls. *Rīgas ūdens* būtiskās ilgtspējas jomas – izvērtējuma kopsavilkums.

2021. gadā veiktajā būtiskuma izvērtējumā tika konstatēts, ka papildu ilgtspējas jomas, kuras var ietvert ilgtspējas pārskatā un mērķu noteikšanā un kuras tiešā veidā neietilpst nevienā no ANO mērķiem, ir:

* Klientu apmierinātība ar sniegtajiem pakalpojumiem;
* Avārijas situāciju risināšanas efektivitāte un pārvaldība;
* Informācijas un datu aizsardzība.

Tā kā pārskats par 2023. gadu balstīts Uzņēmuma iepriekš izvērtēto jomu snieguma skaidrojumā, arī šajā ziņojumā Rīgas *ūdens* saglabā ziņošanas apjomu, izmantojot iniciētos indikatorus RŪ-1 (klientu apmierinātība ar sniegtajiem pakalpojumiem), RŪ-2 (avārijas situāciju risināšanas efektivitāte un pārvaldība) un RŪ-3 (informācijas un datu aizsardzība).

GRI 102-47

## 08.3. Pieeja sadarbībai ar ieinteresētajām pusēm

Uzņēmuma ikdienā ir mijiedarbība ar dažādām ietekmes pusēm, meklējot arī dažādus, katras puses interesēm atbilstošus saziņas un informācijas apmaiņas modeļus. Sadarbība ar ieinteresētajām pusēm noris dažādos līmeņos: no normatīvajiem aktiem izrietoši procesi – lēmumu pieņemšana pārvaldības jautājumos, konsultācijas – aktuālu jautājumu noskaidrošana, viedokļu izpēte, diskusijas; sarunas – kolektīva apspriešanās, aptaujas; iesaiste – viedokļu apmaiņa bez kopīgas lēmuma pieņemšanas un sadarbības; partnerība – kopīga lēmuma pieņemšana un sadarbība. *Rīgas ūdens* Korporatīvās pārvaldības politikā ir noteicis šādu ieinteresēto pušu klasifikāciju:

Iekšējās ieinteresētās puses

* Darbinieki
* Kapitāla daļu turētājs un tā pārstāvis
* Valde un padome

Ārējās ieinteresētās puses

* Piegādātāji, pakalpojumu sniedzēji
* Klienti
* Regulējošās un uzraugošās iestādes
* Sadarbības partneri

**Ārējās ieinteresētās puses**

Sadarbība ar ārējām ieinteresētajām pusēm lielākoties balstās uz iesaisti. Veidojot pirmo *Rīgas ūdens* Ilgtspējas ziņojumu tika veikta ārējo ieinteresēto pušu klasifikācija un pēc ārējo ieinteresēto pušu aptaujas rezultātu apkopošanas Uzņēmums definēja galvenās būtiskās ilgtspējas jomas. Tā kā biznesa modelis, kura ietvaros *Rīgas ūdens* veic komercdarbību un nodrošina sabiedrisko ūdenssaimniecības pakalpojumu sniegšanu, nav mainījies, tad ārējo ieinteresēto pušu detalizācijā tiek saglabāta līdz šim izmantotā klasifikācija.

Piegādātāji, pakalpojumu sniedzēji

(preču un iekārtu piegādātāji, ūdensapgādes, kanalizācijas tīklu, attīrīšanas iekārtu izbūves un uzturēšanas pakalpojumu, projektēšanas pakalpojumu sniedzēji, finanšu institūcijas, servisa pakalpojumu sniedzēji)

Klienti

(atbilstoši klientu segmentiem / nekustamā īpašuma profils)

Regulējošās un uzraugošās iestādes

(pašvaldības iestādes, valsts institūcijas, regulējošās, kontroles iestādes)

Sadarbības partneri

(augstākās izglītības iestādes, pētniecības institūti, mediji, citi nozares infrastruktūras uzņēmumi, nevalstiskās organizācijas)

Izvērtējot konkrētajam vēstījumam atbilstošāko, lai uzrunātu pēc iespējas precīzāk atlasītu mērķa auditoriju, ārējās komunikācijas un klientu servisa nodrošināšanai tiek izmantoti daudzveidīgi komunikācijas kanāli un pasākumi. Plašāks apraksts sniegts Ziņojuma 12.2. sadaļā.

2023. gada novembrī norisinājās *Rīgas ūdens* Attīstības konference, kurā dažādas uzņēmuma ieinteresētās puses, tai skaitā, būvnieki, projektētāji, ilgtspējas un finanšu eksperti, kā arī attīstības vīziju vērtētāji kopā ar uzņēmuma vadību un pilsētas attīstības jautājumos iesaistītajām pusēm diskusijās lika pamatus vienotam redzējumam par galvaspilsētas ūdenssaimniecības nākotnes iespējām. Konferences ietvaros tika īstenots īpašs darbseminārs – grupu diskusijas ar mērķi uzklausīt ieinteresēto pušu viedokli par riskiem un iespējām Rīgas ūdens būtiskajos ilgtspējas aspektos. Diskusiju ietvaros ieinteresētās puses grupās apsprieda sešas Uzņēmumam potenciāli būtiskas ilgtspējas tēmas atbilstoši CSRD direktīvas standartiem: klimata ietekme, ūdens, pārvaldība, tiešie lietotāji, piegādātāji un vietējā kopiena.

Papildus tika sagatavota un izsūtīta arī aptaujas anketa. Aptaujas galvenais mērķis bija noskaidrot viedokli par *Rīgas ūdens* līdzšinējo sniegumu, gaidas attiecībā uz uzņēmuma prioritārajiem ilgtspējas virzieniem, kā arī tālāko komunikāciju un ziņošanas praksi. Augstāk novērtētie aspekti līdzšinējā darbībā ir ētiska uzņēmējdarbības prakse, ūdens pārvaldība (ņemšana, patēriņš un novadīšana), ieguldījums vides izglītībā un piegādātāju attiecību pārvaldība. Turpretim viskritiskāk tika novērtētas *Rīgas ūdens* aktivitātes bioloģiskās daudzveidības aizsardzībai un veicināšanai.

*Rīgas ūdens* ieskatā šie rezultāti ir drīzāk skatāmi no informētības perspektīvas, nevis kā novērtējums *Rīgas ūdens* sniegumam ilgtspējas jomā. Ieinteresētajām pusēm bija iespēja dalīties viedokli par ilgtspējas jomām, kurās, viņuprāt, Uzņēmumam jārēķinās ar lielākajiem riskiem un/vai iespējām. Aptaujas atbildēs biežāk minētie aspekti, kuros uzņēmumam jārēķinās ar lielākajiem riskiem un iespējām: enerģijas patēriņš un energoefektivitāte (59%), ūdens ņemšana, patēriņš un novadīšana (54,5%), gatavība klimata pārmaiņām un reaģēšana uz tām (50%). Arī klātienes darbseminārā šajos aspektos tika identificēts visvairāk risku un iespēju uzņēmumam. Pozitīvi, ka šis sakrīt arī dubultā būtiskuma izvērtējuma rezultātiem, kur visi minētie aspekti tika novērtēti kā būtiski gan no ietekmes, gan risku un iespēju viedokļa.

GRI 102-40

GRI 102-43

GRI 102-47

## 08.3. Darbinieku iesaiste

Darbinieki nemainīgi ir viens no svarīgākajiem Uzņēmuma resursiem. Par ļoti būtisku Uzņēmuma darbības aspektu tiek uzskatīta atvērta un efektīva iekšējā komunikācija ar darbiniekiem ar mērķi saliedēt, izglītot, informēt (par tiesībām, pienākumiem, iespējām, vērtībām, izmaiņām un sasniegumiem, būtiskiem notikumiem un vadības lēmumiem u.c.), vairot uzticību un lojalitāti, gūt atgriezenisko saiti un izpratni, veicināt informācijas apmaiņu starp Uzņēmumu un darbinieku.

*Rīgas ūdens* īsteno ikgadēju darbinieku piesaistes un apmierinātības pētījumu, kura gaitā tiek noskaidrots darbinieku viedoklis dažādos ar darbu saistītos jautājumos. Izvērtējot pētījuma rezultātus, meklējam risinājumus vājo pušu novēršanai un fokusējam uzmanību uz pamatotām aktivitātēm darbinieku apmierinātības uzlabošanai.

2023. gadā *Rīgas ūdens* darbinieku apmierinātība un iesaiste saglabājās iepriekšējā gada augstajā līmenī un ir novērtēta ar 86 punktiem, kamēr valstī vidējais darbinieku apmierinātības un iesaistes rādītājs 2023. gadā bija 77 punkti. 2023. gada pētījumā piedalījās 544 darbinieki jeb 71% no kopējā darbinieku skaita. Saskaņā ar pētījuma rezultātiem *Rīgas ūdens* darbinieki augstu vērtē sadarbību un komunikāciju ar kolēģiem (93 punkti), tiešo vadītāju sniegumu (90 punkti), kā arī attīstības un karjeras iespējas (87 punkti) un darba vidi un procesus (86 punkti). Vienlaikus kā uzlabojamās jomas norādot: atalgojumu un atalgojuma sistēmu (apmērs, indeksācija), sadarbību starp struktūrvienībām, informācijas apriti un pieejamību, kā arī darba apstākļus.

Visaugstākā darbinieku apmierinātība ar darbu *Rīgas ūdenī* ir darbiniekiem, kuri *Rīgas ūdenī* strādā vairāk nekā 20 gadus (89 punkti), savukārt viszemākā (84 punkti) tiem, kuri strādā *Rīgas ūdenī* 4 – 10 gadus. Būtiski augstāka apmierinātība ar darbu *Rīgas ūdenī* ir darbiniekiem, kuri ir pirmspensijas un pensijas vecumā (89 punkti), savukārt zemākais apmierinātības līmenis ir darbiniekiem, kuri nav sasnieguši 40 gadu vecumu (84 punkti). 2023. gada laikā būtiski pieaudzis to darbinieku īpatsvars, kuri vēlas rekomendēt *Rīgas ūdeni* kā labu darba vietu, un aprēķinātais rādītājs NPS sasniedza 17, ievērojami pārsniedzot vidējo rādītāju valsts un pašvaldības uzņēmumos saskaņā ar pētījuma veicēja datiem (NPS = -4).

2023. gada rudenī Uzņēmums īstenoja līdz šim nebijušu projektu uzņēmuma praksē – “Darbinieku iesaiste SIA “Rīgas ūdens” stratēģiskās plānošanas dokumentu izstrādē”.

GRI 102-41

GRI 102-43

GRI 405

GRI 406

# 

# 09. EKONOMISKIE ASPEKTI

## 09.1. Vadības pieeja

Radītā un sadalītā ekonomiskā vērtība

*Rīgas ūdens* plāno un īsteno tādu biznesa modeli un pieeju pakalpojumu sniegšanā, lai sasniegtu mērķus, kas vērsti uz ūdenssaimniecības infrastruktūras atjaunošanas, tehnoloģiskās attīstības un modernizācijas projektu realizāciju, kā arī uz ūdenssaimniecības pakalpojumu kvalitāti. Uzņēmums veicina ar centralizēto sistēmu apkalpoto iedzīvotāju skaita pieaugumu, palielinot pieslēgumu skaitu gan pie centralizētās ūdensapgādes sistēmas, gan pie centralizētās kanalizācijas sistēmas.

Rīgas ūdens attīstības plānošana notiek ievērojot nepieciešamību nodrošināt augstākus standartus attiecībā uz dzeramā ūdens kvalitāti un attīrītā notekūdens novadīšanas atbilstību vides prasībām, vienlaikus līdzsvarojot to ar ūdenssaimniecības pakalpojumu izmaksām, īstenojot sociāli atbildīgu politiku pakalpojuma tarifa noteikšanai. Izpildot *Rīgas ūdens* vidējā termiņa stratēģijā 2022. – 2024.gadam noteiktos uzdevumus tiek nodrošināta Uzņēmuma efektīva pārvaldība, tuvāko gadu laikā plānojot ekonomiski pamatotas tarifu izmaiņas, kas ir nepieciešamas efektīvai ūdenssaimniecības pakalpojumu sniegšanai. Ūdensapgādes jomā Rīgas iedzīvotājiem prioritāri tiks nodrošināta augsta dzeramā ūdens kvalitāte, veicot pasākumus tās uzlabošanai, intensificējot ūdensapgādes tīklu atjaunošanu un ūdensapgādes tīklu skalošanu, kā arī tiks izstrādāts ilgtspējīgs nākotnes Rīgas ūdensgūtņu un ūdensapgādes sistēmas attīstības modelis.

GRI 102-47

## 09.2. Ekonomiskie rādītāji

*Rīgas ūdens* 2023. gadā ir nodrošinājis Sabiedrisko pakalpojumu līgumos noteikto ūdenssaimniecības pakalpojumu sniegšanu un veicis virkni infrastruktūras, tehnoloģiskās attīstības, klientu apkalpošanas un pakalpojumu sniegšanas attīstības un efektivitātes uzlabošanas pasākumus.

2023. gada ieņēmumi par ūdensapgādes un kanalizācijas pakalpojumiem, salīdzinot ar 2022. gadu, palielinājās par 15,18% un veidoja 73,14 milj. EUR kopējos ieņēmumus. 2023. gada neto apgrozījums, salīdzinot ar 2022.gadu, palielinājies par 16,30 % un veidoja 76,45 milj. EUR.

13.attēls. Ieņēmumi no ūdensapgādes un kanalizācijas pakalpojumiem 2021. – 2023. gadā (milj., EUR).

Pārdotās produkcijas ražošanas izmaksas 2023.gadā, salīdzinot ar 2022.gadu, palielinājās par 10,25% un veidoja 64,08 milj. EUR.

14.attēls. Pārdotās produkcijas ražošanas izmaksas 2021. – 2023. gadā (milj., EUR).

**Tarifi:**

No 01.06.2023. ir spēkā sekojoši ūdenssaimniecības pakalpojumu tarifi (informācija par ūdenssaimniecības pakalpojuma tarifiem, kas bija spēkā līdz 31.05.2023. norādīta Pārskata 03.4. sadaļā):

* ūdensapgādes pakalpojumu tarifs 1,16 EUR/m3;
* kanalizācijas pakalpojumu tarifs 0,94 EUR/m3;
* ūdensapgāde un kanalizācija kopā: 2,10 EUR/m3 (bez PVN).

**Dividendes:**

Atbilstoši Rīgas domes 16.06.2021. lēmumam Nr. 691 “Par dividendēm kapitālsabiedrībās, kurās Rīgas valstspilsētas pašvaldībai ir izšķirošā ietekme” un Rīgas domes 24.08.2022. lēmumam Nr. 1819 “Par atšķirīgu dividendēs izmaksājamo SIA “Rīgas ūdens” peļņas daļu periodā no 2021. līdz 2024. pārskata gadam” *Rīgas ūdens* lēma 2022. gada peļņu 5 161 349 EUR sadalīt, peļņas daļu 10 % jeb 516 135 EUR apmērā novirzot dividenžu izmaksai, savukārt peļņas daļu 30 % jeb 1 548 405 EUR apmērā atstāt nesadalītu, novirzot Mangaļsalas notekūdeņu aglomerācijas ūdenssaimniecības sistēmas attīstības projekta realizēšanai, un peļņas daļu 60 % jeb 3 096 809 EUR apmērā atstāt nesadalītu, novirzot sabiedrisko ūdenssaimniecības pakalpojumu nodrošināšanai un komercdarbības attīstīšanai atbilstoši *Rīgas ūdens* vidēja termiņa darbības stratēģijai 2022. – 2024. gadam.

GRI 102-47

## 09.3. Nodokļu maksājumi

*Rīgas ūdens* ir viens no lielākajiem nodokļu maksātājiem Latvijā – 2023. gadā Latvijas valsts un pašvaldību budžetā iemaksāti 27,69 milj. EUR no kuriem lielāko daļu sastāda pievienotās vērtības nodoklis (PVN) – 17,03 milj. EUR apmērā un Valsts sociālās apdrošināšanas iemaksas (VSAOI) 6,16 milj. EUR apmērā. Pret 2022. gadu Sabiedrības valsts un pašvaldības budžetā samaksāto nodokļu apmērs ir palielinājies par 51,64%.

15.attēls. Valsts budžetā samaksātie nodokļi 2021. – 2023. gadā (milj., EUR)

GRI 102-47

## 09.4. Netiešā ekonomiskā ietekme

2023. gadā, realizējot vairākas pašvaldības līdzfinansējuma programmas dzīvojamo māju pieslēgšanai centralizētajai kanalizācijas sistēmai, tika noslēgti 493 līgumi par pašvaldības līdzfinansējuma piešķiršanu par kopējo summu 684 793, 90 EUR.

*Rīgas ūdens* 2023. gadā ir nodrošinājis Sabiedrisko pakalpojumu līgumos noteikto ūdenssaimniecības pakalpojumu sniegšanu un veicis virkni infrastruktūras, tehnoloģiskās attīstības, klientu apkalpošanas un pakalpojumu sniegšanas attīstības un efektivitātes uzlabošanas pasākumus.

2023. gadā investīcijas ūdenssaimniecības infrastruktūrā ir veiktas ūdens ražošanas, ūdens piegādes, notekūdeņu savākšanas un notekūdeņu attīrīšanas jomās.

16.attēls. Sniegto pakalpojumu apjomi (milj. m3).

*Rīgas ūdens* sniedz ievērojamu ieguldījumu ūdenssaimniecības nozarē Latvijā. SPRK ir sniegusi datus par ūdenssaimniecības pakalpojumu sniedzēju 2022. gada saimnieciskās darbības rezultātiem, kas ietver arī vispārēju informāciju par ūdenssaimniecības pakalpojumu sniegšanu[[2]](#footnote-3).

Pēc SPRK rīcībā esošā ūdenssaimniecības pakalpojumu sniedzēju reģistra datiem uz 31.12.2022. tajā bija reģistrēts 61 komersants, kas sniedza šos pakalpojumus. Kopējais regulējamo ūdenssaimniecības pakalpojumu sniedzēju piegādātais ūdens apjoms 2022. gadā bija 60,02 milj. m³.  Vairāk kā pusi no šī apjoma ~ 53% nodrošināja *Rīgas ūdens*.

|  |  |  |
| --- | --- | --- |
| **Pakalpojumu sniedzējs** | **m³ milj.** | **%** |
| Rīgas ūdens | 31,46 | 53 |
| 6 pakalpojumu sniedzēji, kuru sniegto pakalpojumu apjoms pārsniedz 1 milj. m³/gadā | 12,79 | 21 |
| pārējie pakalpojumu sniedzēji, kuru sniegto pakalpojumu apjoms ir mazāks par 1 milj. m³/gadā | 15,77 | 26 |

17.attēls. Kopējais piegādātā ūdens pakalpojumu apjoms un komersantuskaits 2022. gadā.

Līdzvērtīga pakalpojuma apjoma proporcija ir attiecībā uz notekūdeņu apsaimniekošanas jomu, kurā *Rīgas ūdens* nodrošinātais apjoms veido vairāk kā pusi no valstī kopējā sniegtā pakalpojuma apjoma.

|  |  |  |
| --- | --- | --- |
| **Pakalpojumu sniedzējs** | **m³ milj.** | **%** |
| Rīgas ūdens | 36,60 | 55 |
| 8 pakalpojumu sniedzēji, kuru sniegto pakalpojumu apjoms pārsniedz 1 milj. m³/gadā | 15,66 | 23 |
| pārējie pakalpojumu sniedzēji, kuru sniegto pakalpojumu apjoms ir mazāks par 1 milj. m³/gadā | 14,68 | 22 |

18.attēls. Kopējais sniegto notekūdeņu pakalpojumu apjoms un komersantuskaits 2022. gadā.

GRI 102-47

## 09.5. Pētniecība un attīstība (P&A)

*Rīgas ūdens* ieguldījumi P&A pārsvarā ir vērsti uz lietišķu uzlabojumu radīšanu, gan izpētot, gan pielāgojot un ieviešot jaunas tehnoloģijas vai metodes, kas rada būtisku procesu uzlabojumu vai izdevumu samazinājumu un ir saskaņotas ar biznesa vajadzībām. Būtiskāka daļa no P&A investīcijām ir attīstības projekti, kur 74% no izdevumiem attiecas uz investīcijām automatizācijas projektos. Būtiskākās P&A aktivitātes 2023. gadā:

* tika pabeigta ūdensapgādes sūkņu staciju automātiskās vadības sistēmu (AVS) modernizācijas 2. kārta;
* turpinās kanalizācijas sūkņu staciju AVS modernizācija;
* turpinās notekūdeņu attīrīšanas iekārtu AVS un inteliģentās pārraudzības algoritmu modelēšanas programmatūras adaptācija *Hubgrade plant performance* sistēmā;
* pabeigta Rīgas ūdensgūtņu ilgtermiņa attīstības tehniski ekonomiskā izpēte;
* uzsāka notekūdeņu dūņu pārstrādes sistēmas attīstības tehniski ekonomiskā izpēte;
* veikti pētniecības darbi par tiešsaites dzeramā ūdens kvalitātes monitorēšanas sistēmas ieviešanu, par dūņu krātuves “Vārnukrogs” dūņu apstrādes metodēm smaku samazināšanai, Olektes upes rekultivācijas iespējām;
* pabeigta kanalizācijas tīkla monitoringa sistēmas 1.kārtas ieviešana;
* turpinās kanalizācijas sistēmas datormodeļa izstrāde.

Aktivitātes pētniecībā un attīstībā 2023. gadā veiktas par kopējo summu ~1 milj. EUR.

19.attēls. P&A investīciju projektu iedalījums (tūkst., EUR).

GRI 102-47

## 09.6. Ētiska un godīga uzņēmējdarbība

Ūdenssaimniecības nozares galvenās iesaistītās puses ir pašvaldības, pakalpojumu sniedzēji, SPRK un VARAM. Latvijā par ūdenssaimniecības pakalpojumu sniegšanas organizēšanu savā administratīvajā teritorijā ir atbildīgas pašvaldības. Pašvaldības dome nosaka pašvaldības iestādi, kas sniegs sabiedriskos ūdenssaimniecības pakalpojumus konkrētajā teritorijā, vai arī pilnvaro komersantu sniegt sabiedriskos ūdenssaimniecības pakalpojumus, noslēdzot ar to līgumu par sabiedrisko ūdenssaimniecības pakalpojumu sniegšanu.

*Rīgas ūdens* ir Rīgas valstspilsētas pašvaldībai piederoša kapitālsabiedrība, kura, pamatojoties uz *Rīgas ūdens* un Rīgas pilsētas pašvaldības 24.07.2019. noslēgto līgumu par ūdenssaimniecības sabiedrisko pakalpojumu sniegšanu, veic komercdarbību, kura atbilst Valsts pārvaldes iekārtas likuma 88.panta pirmās daļas 1., 2. un 3.punktam, proti, tiek novērsta tirgus nepilnība – tiek nodrošināti sabiedrības interesēm un valsts (vides) drošībai stratēģiski pakalpojumi, kā arī apsaimniekoti valstiski un pašvaldības līmenī drošībai un attīstībai nozīmīgi ūdenssaimniecības infrastruktūras objekti – ūdensapgādes un kanalizācijas tīkli.

*Rīgas ūdens* darbību reglamentē virkne normatīvo aktu, nosakot darbības principus tādās jomās kā sabiedrisko ūdenssaimniecības pakalpojumu sniegšana, patērētāju aizsardzība, vides aizsardzība, būvniecības joma u.c. *Rīgas ūdens* darbības normatīvais regulējums izriet no Eiropas Savienības direktīvām, no kurām būtiskākās ir direktīvas: 2000/60/EK – Kopienas rīcība ūdens resursu politikas jomā; 98/83/EK par dzeramā ūdens kvalitāti, direktīva 91/271/EEK par komunālo notekūdeņu attīrīšanu; 2008/105/EK par vides kvalitātes standartiem ūdens resursu politikas jomā; 76/464/EEK par piesārņojumu, ko rada dažas bīstamas vielas, kuras novada Kopienas ūdens vidē.


Galvenie darbības atbilstību ūdenssaimniecības nozarē regulējošie normatīvie akti ir Ūdenssaimniecības pakalpojumu likums, uz tā pamata izdotie Ministru kabineta noteikumi un pašvaldības saistošie noteikumi, kā arī likums “Par sabiedrisko pakalpojumu regulatoriem”, uz tā pamata izdotie SPRK lēmumi, un likums “Par piesārņojumu” un uz tā pamata izdotie Ministru kabineta noteikumi, kā arī piesārņojošās darbības atļaujas noteikumi.

GRI 102-47

## 09.7. Uzņēmuma vērtības ķēde

*Rīgas ūdens* vērtību ķēdē ietver visas darbības un aktivitātes, kas ir nepieciešamas, lai nodrošinātu uzņēmuma sniegtos pakalpojumus. Sadarbojoties ar piegādātājiem un īstenojot uzņēmuma biznesa modeli, tiek veidota vērtība, kas tieši ietekmē gala patērētāju un plašākajā mērogā sabiedrību. Uzņēmums cenšas saglabāt līdzsvaru visos vērtības ķēdes posmos, ņemot vērā ekonomiskos ieguvumus, atbildīgu attieksmi pret darbiniekiem un sabiedrību kopumā, kā arī vides aizsardzību.

Saimnieciskās darbības nodrošināšanai *Rīgas ūdens* iepērk dažāda veida būvdarbus, pakalpojumus un preces, tai skaitā elektroenerģiju un energoresursus. Lielāko daļu preču, pakalpojumu un būvdarbu *Rīgas ūdens* iepērk no Latvijas piegādātājiem, pakalpojumu sniedzējiem un būvdarbu veicējiem. *Rīgas ūdens* rīko atklātas iepirkuma procedūras saskaņā ar Eiropas Savienības un LR normatīvo aktu prasībām, un iespēja tajās piedalīties ir jebkuram pretendentam, kurš atbilst *Rīgas ūdens* izvirzītajām kvalifikācijas prasībām un kurš spēj nodrošināt iepirkuma priekšmetā norādīto pakalpojumu vai būvdarbu izpildi vai preču piegādi. Arvien biežāk *Rīgas ūdens* izvēlas iepirkumu nolikumus tulkot angļu valodā, lai ar publikāciju ES informatīvajā telpā sasniegtu arī citu Eiropas valstu uzņēmējus un ražotājus.



20.attēls. Vērtības ķēde.

Lielākie sadarbības partneri – piegādātāji:

* Ūdensvadu un kanalizācijas tīklu būvniecības un remonta darbu pakalpojumu sniedzēji
* Ūdens/kanalizācijas tīkla elementu (iekārtu) piegādātāji
* piegādātāji, kas nodrošina materiālus tīklu izbūvei un remontdarbiem;
* IT, automatizācijas iekārtu piegādātāji
* energoresursu piegādātāji;
* pakalpojumu sniedzēji, kas nodrošina dažāda veida iekārtu uzturēšanu un apkopes darbus;
* ķimikāliju / reaģentu piegādātāju ūdens sagatavošanai un notekūdeņu attīrīšanai
* Dūņu utilizācijas uzņēmumi

Iepirkumu procesā *Rīgas ūdens* ievēro Sabiedrisko pakalpojumu sniedzēju iepirkumu likumā noteiktos iepirkumu principus un Iepirkumu uzraudzības biroja vadlīnijas, kas izriet no Eiropas Parlamenta un Padomes Direktīvām 2014/24/ES un 2014/25/ES. *Rīgas ūdens* ir apstiprināta Iepirkumu procedūra, kuras mērķis ir nodrošināt savlaicīgu un racionālu iepirkumu veikšanu, atklātumu un piegādātāju brīvu konkurenci, kā arī vienlīdzīgu un taisnīgu attieksmi pret tiem un panākt efektīvu *Rīgas ūdens* līdzekļu izmantošanu, maksimāli samazinot *Rīgas ūdens* risku. Noteiktie vienotie pamatprincipi iepirkumu veikšanai nodrošina ilgtspējīgu uzņēmuma izaugsmi un visefektīvāko līdzekļu izlietojumu, kā arī veicina piegādātāju konkurenci un atklātības un vienlīdzības principu ievērošanu.

Gadījumā, ja būvdarbu, piegādes vai pakalpojumu līgumu paredzamā līgumcena ir vienāda ar Ministru kabineta noteiktajām sabiedrisko pakalpojumu sniedzēju iepirkumu līgumcenu robežvērtībām vai lielāka par tām, iepirkumu veikšanai tiek piemērots Sabiedrisko pakalpojumu sniedzēju iepirkumu likumā noteiktais regulējums.

*Rīgas ūdens* pēdējo gadu laikā ir veikusi būtisku iepirkumu procesu efektivitātes uzlabošanu, ieviešot iepirkumu digitalizāciju – visi ar iepirkuma procedūru saistītie dokumenti, ieskaitot komisijas protokolus, apliecinājumus un saraksti ar pretendentiem, tiek uzturēti tikai elektroniski, kā arī pretendentiem kā obligāts nosacījums tiek izvirzīts piedāvājumu iesniegšana elektroniskā formātā. Tādējādi tiek nodrošināta ne vien iepirkumu procesa efektivitāte, bet arī videi draudzīga dokumentu aprite. Atbilstoši Sabiedrisko pakalpojumu sniedzēju iepirkumu likumā noteiktajam *Rīgas ūdens* atsevišķos iepirkumos piemēro “zaļo” iepirkumu, iepērkot preces un pakalpojumus ar iespējami mazāku ietekmi uz vidi, ņemot vērā dzīves cikla izmaksas produktiem vai pakalpojumiem ar vienādu primāro funkciju. Tādējādi tiek vērtēta ne tikai preces vai pakalpojuma cena, bet arī saimnieciskā izdevīguma kritēriji. Papildus ārējos tiesību aktos noteiktajam kapitālsabiedrība nav izstrādājusi citus kritērijus, kā izvērtēt piegādātāju ilgtspējas ietekmi – sociālo ietekmi un ietekmi uz vidi.

2023. gadā veikto iepirkumu rezultātā noslēgti līgumi par vairāk nekā 43,1 milj. EUR (bez PVN), t.sk. iepirkumu, kas organizēti atbilstoši Sabiedrisko pakalpojumu sniedzēju iepirkumu likumam, rezultātā noslēgti 49 līgumi par vairāk kā 26 milj. EUR (bez PVN). Būtiskāko izmaksu daļu veido investīcijas ūdensapgādes un kanalizācijas tīklu un kanalizācijas sūkņu staciju atjaunošanā un notekūdeņu attīrīšanā.

21.attēls. Noslēgto līgumu jomas un apjoms 2023. gadā (milj., EUR).

GRI 102-11

GRI 204

## 09.9. Korupcijas novēršana

*Rīgas ūdens* nodrošina sekojošus pretkorupcijas pasākumus:

* veic korupcijas risku pārvaldību, t.sk. pretkorupcijas pasākumu plāna izstrādi, izpildi un uzraudzību, kā arī plānoto pasākumu izpildes rezultātu izvērtēšanu
* veic korupcijas riskam pakļauto uzņēmuma funkciju un amatu novērtējumu
* nosaka kārtību, kādā tiek izvērtēti visu darbinieku amatu savienošanas lūgumi un tiek novērsti interešu konflikti
* nosaka kārtību, kādā darbinieki tiek atzīti par valsts amatpersonām, saņem amatu savienošanas atļauju un tiek novērsti interešu konflikti
* uzsākot darba tiesiskās attiecības, nodrošina jaunajiem darbiniekiem, kuru amats pakļauts korupcijas riskam, apmācības un zināšanu pārbaudi korupcijas risku un interešu konflikta novēršanas jautājumos
* regulāri izvērtē nepieciešamību aktualizēt ētikas kodeksu, papildinot ētikas un uzvedības pamatprincipus
* regulāri nodrošina informācijas par aktuālajiem, vakantajiem amatiem un amata pretendentiem izvirzītajām prasībām
* 2023. gadā [mājaslapā](https://www.rigasudens.lv/lv/vakances) publicēta informācija par 84 vakantajiem amatiem
* nodrošina ērtu un publiski pieejamu trauksmes ziņošanas formu “Informācija trauksmes cēlējiem” *Rīgas ūdens* mājaslapā internetā.

Lai preventīvi novērstu situācijas, kurās prognozējami korupcijas riski, *Rīgas ūdens* ir izstrādājis pretkorupcijas pasākumu plānu (Pasākumu plāns), aptverot piecas jomas, kurās pirmssķietami ir iespējamas korupcijas risku situācijas. Pasākumu plānā iekļauti konkrēti pasākumi korupcijas risku ierobežošanai, noteiktas par pasākumu ieviešanu atbildīgās personas un ieviešanas termiņi, kā arī divas reizes gadā tiek sniegts pārskats par pasākumu izpildes rezultātiem.

Ar mērķi veidot izpratni par darbinieku pienākumiem un rīcību, kāda atbilst Uzņēmuma definētajiem ētiskas uzvedības standartiem, *Rīgas ūdens* organizē periodiskas darbinieku mācības pretkorupcijas jautājumos, kā arī veic darbinieku zināšanu pārbaudi. Uzsākot darba tiesiskās attiecības, jaunajiem darbiniekiem, kuru amats pakļauts korupcijas riskam, tiek nodrošinātas apmācības un zināšanu pārbaude korupcijas risku un interešu konflikta novēršanas jautājumos. 2023. gadā apmācības un zināšanu pārbaude veikta 53 jaunajiem darbiniekiem.

Atsevišķa apmācību prakse ir darbiniekiem, kuru pienākumi ir saistīti ar iepirkumu procesa organizēšanu. 2023. gadā darbinieki piedalījušies vairākos vebināros, tai skaitā par aktualitātēm publisko būvdarbu iepirkumu jomā un par IUB, tiesu praksi un dažādām aktualitātēm publisko iepirkumu lietās. Īpašu uzmanību *Rīgas ūdens* pievērš amatiem, kuri iespējami pakļauti augstam korupcijas riskam, tos novērtējot pēc noteiktas metodoloģijas, kā arī pievēršot uzmanību noteiktiem apstākļiem un funkcijām, kurās korupcijas riska iespēja ir vislielākā.

Apmācību pasākumos tiek iesaistīta arī Uzņēmuma augstākā vadība – gan valde, gan struktūrvienību vadītājiem ir notikuši izglītojošie semināri. Sabiedrības vadība piedalījās Valsts administrācijas skolas rīkotajos semināros “Interešu konflikta novēršana un valsts amatpersonu profesionālā ētika” un “Interešu konflikta novēršana padziļinātais kurss”. Pārskatā periodā Uzņēmumā nav bijuši korupcijas vai kukuļošanas incidenti.

## 09.10. Iekšējā trauksmes celšanas sistēma

Uzņēmumā darbojas Iekšējās trauksmes celšanas sistēma, kas paredz iespēju darbiniekiem ziņot par noteiktiem iespējamiem pārkāpumiem, kuri var kaitēt Uzņēmuma interesēm – *Rīgas ūdens* atbalsta un veicina godprātīgu trauksmes celšanu, nevis attur no tās. Trauksmes celšanas politikā Uzņēmums ir definējis, ka sistēmas izveides mērķis ir veicināt tādu Uzņēmuma kultūru, kurā darbinieki, sadarbības partneri un citas personas, kuras veic darbu *Rīgas ūdens* labā, var ar pārliecību rīkoties un ziņot par iespējamo pārkāpumu. *Rīgas ūdens* mērķis ir panākt un uzturēt korporatīvo kultūru, kurā ziņošana par pārkāpumiem tiek atbalstīta un novērtēta.

2023. gadā *Rīgas ūdens* ir saņēmis vienu ārējā iesniedzēja trauksmes celšanas ziņojumu, kurā minētie fakti tika izvērtēti un netika konstatēts iesniedzēja norādītais pārkāpums.

*Rīgas ūdens* darbinieki 2023. gadā īstenotajā darbinieku piesaistes un apmierinātības pētījumā norādījuši, ka ir informēti un zina, kā rīkoties, ja nepieciešams celt trauksmi par iespējamiem pārkāpumiem *Rīgas ūdens* darbībā (95 punkti).

GRI 205

GRI 206

G-1, ESRS 10,11

# 10.Vides aspekti

## 

## 10.1. Vadības pieeja

Vides aizsardzība

Ilgtspējīga ūdens resursu apsaimniekošana, garantējot kvalitatīvu ūdeni patērētājiem un arī veicot notekūdeņu attīrīšanu, vienmēr ir bijis viens no svarīgākajiem *Rīgas ūdens* darbības principiem. Nodrošinot ūdensapgādes pakalpojumus, izaicinājums ir īstenot tos atbildīgi pret vidi un sabiedrību, vienlaicīgi ar savu darbību sekmējot Rīgas un pierīgas ekonomisko izaugsmi.

*Rīgas ūdens* prioritātes vides aizsardzības jomā ir dabas resursu racionāla un efektīva izmantošana, virzība uz atjaunojamo resursu plašāku izmantošanu un bioloģiskās daudzveidības saglabāšana, kas atbilst ANO ilgtspējīgas attīstības mērķiem. *Rīgas ūdens* darbībai ir jāatbilst virknei normatīvo aktu, kuru regulējums izriet no Eiropas Savienības direktīvām, definējot rīcību ūdens resursu politikas jomā, dzeramā ūdens kvalitātes prasības, notekūdeņu attīrīšanas nosacījumus un pieļaujamās vidē novadāmā piesārņojuma normas.

Vides normatīvo aktu prasību izpildes nodrošināšanai *Rīgas ūdens* aktīvi sadarbojas ar valsts vides institūcijām, pildot piesārņojošās darbības atļauju nosacījumus, sniedzot ar vides aizsardzību saistīto informāciju un datus, nepieciešamības gadījumā organizējot ietekmes uz vidi novērtējumu, kā arī konsultējoties par vides aizsardzības jautājumiem.

*Rīgas ūdens* politikās ir iekļautas atbilstības un iekšējās kontroles principi, lai uzņēmuma darbības rezultātā tiktu ievērotas prasības saistībā ar vides aizsardzību. Ar padomes lēmumu 2023. gada 17. oktobrī ir apstiprināta Vides politika, kuras mērķis ir noteikt pieeju, lai uzņēmums mērķtiecīgi mazinātu vides piesārņojumu un ietekmi uz klimata pārmaiņām, kā arī sekmētu resursu izlietojumu atbilstoši aprites ekonomikas principiem, nodrošinot atbilstošu un efektīvu vides pārvaldības sistēmas īstenošanu un uzturēšanu.

Sabiedrībā ir ieviesta risku vadības sistēmas, kas aptver visu uzņēmuma darbības jomu risku pārvaldību, t.sk. regulāri identificējot un vērtējot vides riskus, kuri saistīti ar uzņēmuma darbības ietekmi uz vidi (tehnoloģisko procesu riski ar ietekmi uz vidi, vides regulējuma izmaiņu un atbilstības, energoefektivitātes un vides jautājumu komunikācijas riski) mazināšanu. 2023. gada decembrī *Rīgas ūdens* saņēma neatkarīgās sertifikācijas iestādes “Bureau Veritas Certification” sertifikātu, ar kuru uzņēmumā ieviestā vides pārvaldības sistēma atzīta kā atbilstoša standarta LVS EN ISO 14001:2015 prasībām dzeramā ūdens sagatavošanas un apgādes, kā arī sadzīves notekūdeņu novadīšanas un attīrīšanas sfērās.

Pateicoties atbildīgai pieejai vides jautājumu risināšanā un kanalizācijas sūkņu staciju modernizācijai, *Rīgas ūdens* kopš 2020. gada ir ievērojami samazinājis vidē novadīto notekūdeņu daudzumu caur tā saucamajām avārijas izlaidēm.

2021. gadā veiktajā aptaujā Ieinteresētās puses par svarīgām atzina papildu jomas, kuras Uzņēmums uzskata par būtiskām un turpina iekļaut ziņošanas tvērumā:

* klientu apmierinātība ar sniegtajiem pakalpojumiem (indikators RŪ-1);
* avārijas situāciju risināšanas efektivitāte un pārvaldība (indikators RŪ-2);
* informācijas un datu aizsardzība (indikators RŪ-3).

Enerģijas patēriņš uzņēmumā

Energoefektivitātes likums nosaka *Rīgas ūdenim* pienākumu nodrošināt nepārtrauktu enerģijas patēriņa izvērtēšanas procesu, lai kontrolētu un samazinātu enerģijas patēriņu, aptverot vismaz 90% no uzņēmuma kopējā enerģijas gala patēriņa, kā arī katru gadu ziņot atbildīgajai iestādei par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu. Izpildot Energoefektivitātes likuma prasības, energoefektivitātes mērķu un plānu sasniegšanai *Rīgas ūdens* kopš 2017. gadā ieviesa sertificētu energopārvaldības sistēmu.

Radītās SEG emisijas

*Rīgas ūdens* radīto SEG emisiju aprēķināšanā ir izmantoti Ministru kabineta 23.01.2018. noteikumi Nr.42 “Siltumnīcefekta gāzu emisiju aprēķina metodika” un Ministru kabineta 08.04.2021. noteikumi Nr.222 “Ēku energoefektivitātes aprēķina metodes un ēku energosertifikācijas noteikumi”, kā arī Siltumnīcu gāzu protokola Korporatīvajā standartā aprakstītā metodoloģiskā pieeja, pielāgojot to uzņēmuma specifikai. Ikgadējā aprēķinā tiek vērtētas uzņēmuma saimnieciskās darbības laikā radītās emisijas, kā arī izvirzīti mērķi un noteiktas aktivitātes turpmākajai SEG emisiju apjoma samazināšanai.

Eiropas Savienības Kohēzijas fonda līdzfinansētie projekti

*Rīgas ūdens* kopš 2004. gada realizē Eiropas Savienības Kohēzijas fonda līdzfinansētus apkārtējās vides projektus “Ūdenssaimniecības attīstība Rīgā”, izbūvējot jaunas centralizētās ūdensapgādes un kanalizācijas sistēmas vairākās Rīgas apkaimēs. Galvenais projektu mērķis ir palielināt ūdensapgādes pakalpojumu pieejamību, nodrošinot iespējami lielākai daļai iedzīvotāju kvalitatīvus ūdens piegādes un kanalizācijas pakalpojumus, kas arī garantē drošāku un tīrāku apkārtējo vidi.

GRI 103-1

GRI 103-2

GRI 305-1

## 10.2. Enerģijas patēriņš

Izpildot Energoefektivitātes likuma prasības, energoefektivitātes mērķu un plānu sasniegšanai *Rīgas ūdens* kopš 2017. gadā ieviesa sertificētu energopārvaldības sistēmu, kas atbilst ISO 50001 standartam.

Energopārvaldības sistēmas ieviešanas mērķi ir:

* nodrošināt energopārvaldības sistēmas atbilstību normatīvo aktu prasībām
* īstenot *Rīgas ūdens* vidēja termiņa darbības stratēģijas 2022. – 2024.gadam noteiktos mērķus energoefektivitātes jomā
* radīt, ieviest un pastāvīgi attīstīt efektīvu energopārvaldības sistēmu un optimizēt enerģijas izmantošanu ražošanas un pašpatēriņa zonās
* demonstrēt klientiem starptautiski atzītu pieeju energoefektivitātes uzlabošanas jomā
* atbalstīt energoefektīvu produktu un pakalpojumu iegādi, kā arī katrā atsevišķos gadījumos izskatīt iespēju projektēšanas iepirkumu darba uzdevumos iekļaut energoveiktspējas uzlabošanas pasākumus
* radīt labvēlīgus priekšnosacījumus finanšu investīciju piesaistei.

2023. gada janvārī notika *Rīgas ūdens* energopārvaldības sistēmas atkārtotas sertifikācijas audits, kas apliecina uzņēmuma energopārvaldības sistēmas atbilstību ISO 50001:2018 standarta prasībām.

*Rīgas ūdens* enerģijas ražošanai vai ēku apkurei izmanto dabasgāzi vai biogāzi. Jēlnaftas produkti un ogles enerģijas ražošanai netiek lietotas. Izmantotais dīzeļdegvielas daudzums elektriskās enerģijas ģenerācijas agregātos, elektroenerģijas atseguma gadījumā, ir minimāls, salīdzinot ar kopējo Uzņēmuma enerģijas patēriņu.

22.attēls. Būtiskās enerģijas patēriņa jomas vidēji 2023. gadā.

GRI 302-1

EFRAG E1-5 35a

EFRAG E1-5 38

**Energoveiktspējas indikatori**

Energoveiktspējas indikatori būtiskajām enerģijas patēriņa jomām ir izteikti kā attiecīgā enerģijas veida patēriņš uz attīrītā, pārsūknētā vai tīklā nodotā ūdens daudzumu. Energoveiktspējas indikatoru bāzes vērtības ir aprēķinātas atbilstoši 2020. gada patēriņa datiem. Klimatiskās korekcijas koeficienti kWh /(m³·K) ir piemēroti tiem rādītājiem, kuru vērtības būtiski ietekmē apkārtējās vides temperatūras izmaiņas.

Standartizkliede procentuāli ir aprēķināta attiecīgā indikatora mēnešu vērtībām periodā no 2021.gada janvāra līdz 2023. gada decembrim. Mēnešu rādījumu standartizkliedes robežas ir aprēķinātas mēneša vērtībai ar 95% varbūtību.

Sasniegtie enerģijas ietaupījumi 2022. un 2023. gadā, attiecībā pret iepriekšējo gadu, ir aprēķināti kā attiecīgā energoveiktspējas indikatora izmaiņas, reizinot ar attiecīgajā gadā tīklā padotā, pārsūknētā vai attīrītā ūdens daudzumu.

|  |  |  |  |
| --- | --- | --- | --- |
| **Rādītājs** | **Bāzes vērtība (2020.g. klimatiski koriģētie dati) kWh/m³** | **Standartizkliede ±%** | **Augšējais slieksnis (brīdinājums par īpaši lielu enerģijas patēriņu) kWh/m³** |
| EnPI.1 – Elektroenerģijas patēriņš uz tīklā nodotā ūdens vienību virszemes ūdensgūtnēs | 0,469 | 5% | 0,507 |
| EnPI.2 – Elektroenerģijas patēriņš uz tīklā nodotā ūdens vienību pazemes ūdensgūtnēs | 0,394 | 5% | 0,429 |
| EnPI.3 – Elektroenerģijas patēriņš uz pārsūknēto kanalizācijas notekūdeņu vienību | 0,196 | 2,3% | 0,204 |
| EnPI.4 – Elektroenerģijas patēriņš uz attīrīto notekūdeņu vienību BAS “Daugavgrīva” | 0,363 | 5% | 0,397 |
| EnPI.5 – Siltumenerģijas patēriņš uz attīrīto notekūdeņu vienību BAS “Daugavgrīva” | 0,300 | 9% | 0,443 |

23.attēls. Energoveiktspējas indikatoru vērtības ar standartizkliedes  augšējo slieksni.

Lai nodrošinātu uzņēmuma elektroenerģijas monitoringu, trīs būtiskajiem energoresursu patērētājiem ieviesta monitoringa sistēma, kas automātiski apkopo elektroenerģijas patēriņu no akciju sabiedrības “Sadales tīkls” datubāzes par iepriekšējo dienu. Kanalizācijas sūkņu staciju dienesta 106 objektos darbojas modernizēta automātiskā vadības sistēma, kas pieslēgta pie SCADA.

Daļai *Rīgas ūdens* objektu ar lielajiem energoresursu patērētājiem nav nodalīts pašpatēriņš, kā rezultātā iekārtām ar būtisku enerģijas patēriņu ir neiespējami identificēt būtiskos mainīgos (aprēķināms faktors, kas ievērojami ietekmē energo sniegumu un parasti mainās), un nosakot kritērijus efektīvai darbībai būtiskās enerģijas lietošanas jomās, kur šādu kritēriju neesamība var negatīvi ietekmēt energoveiktspēju. *Rīgas ūdens* ieskatā turpmāk būtiski ir identificēt mainīgos lielumus, kas ir attiecināmi uz būtiskajām enerģijas lietošanas jomām, tai skaitā statiskos faktorus.

*Rīgas ūdens* turpina īstenot ēku energoaudita programmu ar mērķi apsvērt esošo nekustamā īpašuma būvju tehnisko un energo-stāvokli un nodrošināt pakāpenisku ēku fonda atjaunošanu. Patlaban ir novērtēts jau ~ 70% administratīvo un ražošanas ēku platību jeb ~ 71,3 tūkst. m2. Vidējais novērtēto ēku īpatnējais enerģijas patēriņš apkurei ir 169 kWh/m2 gadā.

GRI 302-3 EFRAG E1-5 37

**Energoefektivitātes pasākumu īstenošana**

Par kumulatīvā enerģijas ietaupījuma bāzes gadu ir izvēlēts 2020. gads un 2023. gadā *Rīgas ūdens* kumulatīvais enerģijas ietaupījums jau sasniedzis 279,66 MWh. Papildus ietaupītās enerģijas apjoms 2023. gadā galvenokārt ir sasniegts pateicoties energoefektivitātes pasākumu realizācijai ārējā apgaismojuma nomaiņas programmā.

2023. gada oktobrī tika pabeigta ūdens sūkņu stacijas “Baltezers” darbnīcas un laboratorijas bēniņu grīdas siltināšanas energoefektivitātes pasākums, kura ietvaros bija paredzēts iegūt ietaupījumu 26,74 MWh/gadā saskaņā 2020. gadā veikto ēku energoaudita novērtējuma ziņojumu (ex-ante). Jaunajā ēkas apkures periodā sākot ar 2023. gada novembri un līdz 2024. gada februārim tika ietaupīts jau 15,78 MWh, salīdzinot ar tādu pašu laiku iepriekšējā apkures periodā.

2023. gadā beigās tika atklāta Baltijā lielākā kanalizācijas sūkņu stacija Daugavgrīvas ielā 101. 2024. gadā ar šo pasākumu ir plānots ietaupīt vismaz 1000 MWh elektroenerģijas.

2023. gadā Uzņēmumā notika otrais lielais ēku energoefektivitātes audits un tehniskās apsekošanas novērtējums, kura laikā tika kopā novērtētas piecas ūdens sūkņu stacijas un piecas kanalizācijas sūkņu stacijas jeb 6877,2 m2 kopējas ēku platības, kuru kopējais enerģijas patēriņš apkurei ir vidēji 454,6 MWh/gadā. Ēku siltināšanas un siltuma avotu nomaiņas pasākumu enerģijas ietaupījuma potenciāls novērtēts līdz pat 205 MWh/gadā.

Periodā no 2024. gada līdz 2026. gadam *Rīgas ūdens* plāno energoefektivitātes pasākumu realizāciju un fosilo energoresursu izmantošanas samazināšanu. Enerģijas ietaupījums tiks nodrošināts ar Bioloģiskās attīrīšanas stacijas “Daugavgrīva” teritorijas ārējā apgaismojuma un siltumtrases pārbūvi, kur ir paredzēts iegūt ietaupījumu attiecīgi 37,3 MWh/gadā (līdz 2029.gadam papildus tiek plānots 84,1 MWh/gadā) un 1429,55 MWh/gadā. Plānotais ietaupījums aprēķināts 2021. gadā pēc mērogotās metodes.

Līdz 2026. gada jūlijam diviem *Rīgas ūdens* teritorijas objektiem – notekūdeņu attīrīšanas stacijai un dzeramā ūdens sagatavošanas stacijai, tiek plānots uzstādīt saules fotoelementu elektrostacijas ar uzstādītām elektriskām jaudām ap 0,96 un 0,499 MW, kuras kopā saražos vismaz 1,1 MWh/gadā elektroenerģijas *Rīgas ūdens* pašpatēriņam. Ar šo lielo projektu *Rīgas ūdens* uzsāks lielu ceļu uz pakāpenisko dzeramā ūdens un notekūdeņu pakalpojumu enerģijas patēriņa pārvirzīšanu uz zaļajiem atjaunojamajiem energoresursiem.

GRI 302-4

## 10.3. Emisijas

*Rīgas ūdens* uzņēmējdarbības radīto emisiju apzināšana un novērtēšana ir ļoti būtiska, lai identificētu uzņēmuma darbības jomas, kas rada lielāko CO2 emisiju intensitāti, un turpmāko darbību plānotu, lai samazinātu emisiju ietekmi uz klimata izmaiņām. *Rīgas ūdens* ir veicis emisiju aprēķināšanu tiešo un netiešo emisiju apjomiem atbilstoši Greenhouse Gas Protocol standartam 1. un 2. tvērumā. Aprēķinos tika iekļautas tiešās un netiešās SEG emisijas — emisijas, kas saistītas ar enerģiju, kas rodas 2. tvēruma uzskaitīto uzņēmumu darbības rezultātā.

|  |  |
| --- | --- |
| **1.tvērums**  **tiešās emisijas SEG** | **2.tvērums**  **ar enerģiju saistītās netiešās SEG emisijas** |
| Benzīna un dīzeļdegvielas izmantošana autoparkā, dabasgāzes patēriņš apkurei. | Iegādātās elektroenerģijas un siltuma patēriņš. |

Emisijas, kas saistītas ar ārēji iegādātās elektroenerģijas patēriņu, tika aprēķinātas izmantojot valsts normatīvajos aktos noteiktos emisiju faktorus, kas SEG Protokola izpratnē ir uz vietu balstīti aprēķini (location – based), un emisiju faktorus, kas noteikti sadarbībā ar enerģijas piegādātājiem un atbilstoši SEG Protokolam tiek dēvēti par tirgus balstītiem emisijas pārrēķina faktoriem (market – based).

Aprēķinos izmantoto emisijas faktoru avoti:

* + - * Benzīnam, dīzeļdegvielai, dabasgāzei emisijas faktori ir dokumentēti Ministru kabineta 23.01.2018. noteikumu Nr.42 “Siltumnīcefekta gāzu emisiju aprēķina metodika” 1.pielikumā;
      * Elektroenerģijas un siltumenerģijas emisijas faktori (uz vietas balstītie) ir dokumentēti Ministru kabineta 08.04.2021. noteikumi Nr.222 “Ēku energoefektivitātes aprēķina metodes un ēku energosertifikācijas noteikumi” 6.pielikumā;
      * Elektroenerģijas emisijas faktori (uz tirgus balstītie) atbilst European Residual Mix elektroenerģijas datiem un ir publicēti [Association of Issuing Bodies IVZW atskaitēs](https://www.aib-net.org/facts/european-residual-mix);
      * Siltuma emisijas faktori (uz tirgus balstītie) ir saskaņā ar AS “Rīgas Siltums” [ilgtspējas gada pārskatu](https://www.rs.lv/saturs/ilgtspejas-parskati) par Labā un Kreisā Daugavas krasta siltumtīklu emisijas intensitātes datiem;
      * Aukstumaģentu emisijas faktori ir dokumentēti DEFRA datubāzēs: [Department for Environment, Food & Rural Affairs – GOV.UK tīmekļa vietnē](https://www.gov.uk/government/publications/greenhouse-gas-reporting-conversion-factors-2023).

Veicot pašvaldības deleģēto funkciju ūdensapgādes un kanalizācijas pakalpojumu jomā, ūdenssaimniecības sabiedrisko pakalpojumu sniegšanā notiek savstarpēji saistīti procesi, ko veic vairākas uzņēmuma struktūrvienības. *Rīgas ūdens* CO2 emisiju aprēķina tvērumā ir iekļautas visas ražošanas un administratīvās struktūrvienības:

* pazemes un virszemes ūdens ieguves, sagatavošanas un piegādes dienests;
* Kanalizācijas tīklu sūkņu staciju dienests;
* Bioloģiskās attīrīšanas stacija “Daugavgrīva”;
* administrācija, klientu apkalpošanas centri.

Kapitālsabiedrības CO2 emisiju ietekmes aprēķinā ir vienotas darbību un finanšu kontroles metodes, tādējādi ņemot vērā pēc iespējas vairākas radīto emisiju jomas. Aprēķinos iekļautas tiešās darbības SEG emisijas un emisijas uzņēmuma vērtību ķēdē jeb rodas uzņēmuma darbības rezultātā. 2023. gadā ir pētīta “biogēno” emisiju aprēķina metodoloģija un apzināti vairāki šo emisiju veidu avoti uzņēmumā, tajā skaitā notekūdeņu attīrīšanas procesa emisijas. Šādas SEG emisijas tiks aprēķinātas 2024.gadā un tiks noziņotas atsevišķi, ārpus 1. un 2. tvēruma emisijām, jo tās nav saistītas ar fosilo resursu izmantošanu.

24.attēls. Kopējās emisijas 1. un 2.tvērums, tonnas CO2ekv.

|  |  |  |  |  |
| --- | --- | --- | --- | --- |
| **Rīgas ūdens emisijas 1. un 2.tvērumā, tonnas CO2 ekv** | | | | |
| Atskaites gads | 2023 | 2022 | 2021 | 2020 |
|  |  |  |  |  |
| 1. tvērums (kopsumma) | 2 793,65 | 2 679,53 | 3 170,63 | 2 962,95 |
| Dīzeļdegviela | 1 021,81 | 913,51 | 987,89 | 1 001,02 |
| Benzīns | 106,32 | 92,59 | 93,85 | 105,76 |
| Dabasgāze | 1 603,86 | 1 657,66 | 2 057,56 | 1 854,09 |
| Aukstumaģenti | 61,67 | 15,77 | 31,32 | 2,09 |
|  |  |  |  |  |
| 2. tvērums (kopsumma) | 5 616,20 | 5 789,70 | 6 051,52 | 5 828,45 |
| Emisijas no elektroenerģijas  (uz vietas balstītas) | 4 717,00 | 4 759,15 | 4 817,40 | 4 819,43 |
| Emisijas no elektroenerģijas  (uz tirgus balstītas)\* | 20 076,25 | 20 255,62 | 13 372,93 | 17 358,34 |
| Emisijas no siltumenerģijas  (uz vietas balstītas) | 899,20 | 1 044,48 | 1 234,12 | 1 009,03 |
| Emisijas no siltumenerģijas  (uz tirgus balstītas)\* | 606,62 | 674,81 | 793,12 | **657,62** |
|  |  |  |  |  |
| **1. un 2. tvērumu kopsumma** | **8 409,85** | **8 469,23** | **9 222,15** | **8 791,41** |

\* nav summēts kopējā 1. un 2. tvērumu SEG emisiju vērtībai.

Lielākais 1. un 2.tvēruma emisiju avoti uzņēmumā ir elektroenerģija (52–55%), siltumenerģija no dabasgāzes (21–22%) un degviela (≈11%), un emisiju samazināšanas centieni galvenokārt tiks koncentrēti uz šīm jomām, savukārt izlietoto aukstuma aģentu emisijas ievērojami mazāk ietekmē CO2 ekv emisiju kopējo apjomu.

Ar elektroenerģijas iegādi saistītās emisijas (*market based*) ietekmē patēriņa apjoms, enerģijas izcelsme un enerģijas sadalījums kopējā tiklā (*European Residual Mix*). Tā kā *Rīgas ūdens* pašlaik neiegādājas “zaļo elektroenerģiju”, Uzņēmuma uz tirgus balstītās saistītās emisijas stipri svārstās atkarībā no sadalītā enerģijas pārpalikuma kopējā Eiropas tīklā. Šī iemesla dēļ aizvien nopietnāki kļūst elektroenerģijas taupīšanas pasākumi (piemēram, procesa optimizācija, apgaismojuma optimizācija, energoefektīvu iekārtu iegāde). Noteiktas darbības šajā jomā tiks izvērtētas energoaudita ietvaros.

2023. gadā *Rīgas ūdenī* turpinājies darbs pie 3.tvēruma jeb netiešo SEG emisiju noteikšanas ienākošās un izrietošās kategorijās. *Rīgas ūdens* potenciāli novērtēja 3.tvēruma SEG emisiju būtiskumu, kas veidojas uzņēmumam, iegādājoties preces un pakalpojumus, veicot remontdarbus, attīstot pakalpojumu pieejamību un kvalitāti ar investīcijas projektiem.

25.attēls. 3. tvēruma SEG emisiju būtiskums kopējā SEG emisiju satvarā, %.

*Rīgas ūdens*, veicot sarunas ar saviem partneriem vērtību ķēdē, novērtēja potenciālu piegādātājiem sniegt datus par savu preču un pakalpojumu saistīto SEG emisiju pēdu un secināja, ka nepieciešams turpināt dialogu, lai veicinātu sadarbības partneru izpratni par savu radīto klimata ietekmi. Patlaban tikai daži preču un pakalpojumu sniedzēji ir spējīgi sniegt informāciju par saistītām SEG emisijām, tajā skaitā ir ķimikāliju un reaģentu piegādātāji, atkritumu apsaimniekotāji un enerģijas tirgotāji.

GRI 305-1

GRI 305-2

GRI 305-3

EFRAG E1-6 48ab

**Klimata neitralitātes politikas īstenošana un atjaunojamo energoresursu izmantošana**

2023. gadā *Rīgas ūdenī* tika uzsākts darbs pie ilgtspējas stratēģijas izstrādes, kurai pamatmērķos būs ietverti mērķi klimata noturībai un klimata ietekmes mazināšanai, tostarp mērķu rezultatīvie rādītāji tiks vairāk pielāgoti ES un LR topošajiem tiesiskajiem aktiem un aktuālajiem stratēģiskajiem mērķiem dažādos līmeņos.

EFRAG E1-1 17

Kopš 2020.gada tiek veikti 1. un 2.tvērumu SEG emisiju aprēķini, kas korelē ar enerģijas ietaupījuma bāzes gadu, un 2023. gadā *Rīgas ūdens* kopējais SEG emisiju samazinājums (nesaražotais daudzums) kopš 2020. gada ir 30,48 tonnu CO2 ekv, kas ir nodrošināts realizējot energoefektivitātes pasākumus.

Papildus energoefektivitātes programmai ir izveidota atjaunojamo energoresursu ieviešanas un izmantošanas programma, kuras ietvaros līdz 2026.gada rudenim *Rīgas ūdens* ražošanas objektos ir paredzēts uzstādīt divas saules elektrostacijas ar kopējo jaudu ap 1,46 MW un divus mazākus saules paneļu parkus ar kopējo jaudu līdz 0,44 MW. Saules parku projektu kopējais saražotās enerģijas potenciāls, kas noteikts SIA “Efekta” veiktajā energoaudita laikā 2021.gadā, ir līdz 1497 MWh/gadā un iespējamais ar elektroenerģijas patēriņa saistītais 2.tvēruma SEG emisiju samazinājums ir līdz 163 tonnām CO2ekv/gadā. 1497 MWh pašnodrošinājums ar saules enerģiju ir prognozējams līdz 3,4% no kopējā bruto *Rīgas ūdens* elektroenerģijas patēriņa, kas ir iedvesmojošs solis lielajiem enerģijas patērētājiem virzīties uz klimata neitralitāti.

Dīzeļdegvielas un benzīna izmantošana uzņēmumā veido ap 12% no emisijām un to samazināšanas pasākumi ir saistīti arī ar autoparka un tehnikas vienību atjaunošanu, pāreju uz tehnikas vienībām ar elektroenerģijas piedziņu izmantošanu dīzeļdegvielas / benzīna vietā. 2023. gadā *Rīgas ūdens* uzsāka septiņu jauno elektrisko transportlīdzekļu ekspluatācija, viens no tiem ir kravas transportlīdzeklis.

Ņemot vērā, ka *Rīgas ūdens* veic energoietilpīgus ražošanas procesus, uzņēmums turpmāk izvērtēs iespēju mazināt savu klimata ietekmi iegādājoties zaļo elektroenerģiju, kā ari padziļināti uzsāks vērtēt notekūdeņu procesu emisijas, izmantojot specializētu jomas praksi un metodoloģiju. *Rīgas ūdens* ziņo par emisijām VVD atbilstoši piesārņojošās darbības atļaujai.

GRI 305-5

## 10.4. Ūdens apgādes un attīrīšanas process

**Ūdens ieguve**

Rīgas ūdensapgādei nepieciešamais ūdens daudzums tiek iegūts sešās pilsētas nozīmes ūdensgūtnēs, kas izmanto virszemes un pazemes ūdens krājumus. Lielākā daļa dzeramā ūdens patērētāju Daugavas kreisajā krastā ūdeni saņem no Daugavas upes baseina Rīgas HES zonā. Ūdens tiek ņemts upes dziļākajos slāņos un ar sūkņu palīdzību pa cauruļvadiem nogādāts ūdens stacijā “Daugava”, kur to sagatavo atbilstoši dzeramā ūdens kvalitātes prasībām, izmantojot ķīmiskos reaģentus, attīra, dezinficē, nostādina un vairākkārtīgi filtrē. Virszemes ūdens dezinficēšanai tiek lietots ozons. Ūdens stacija “Daugava” diennaktī spēj sagatavot līdz 210 tūkst. m³ dzeramā ūdens. Sagatavotā dzeramā ūdens kvalitāte un stacijas drošība atbilst normatīvajām prasībām.

Pazemes ūdensgūtnēs “Baltezers – Zaķumuiža” ūdens tiek iegūts ūdensgūtnēs, ar centralizēto ūdensapgādi, galvenokārt, nodrošinot Daugavas labā krasta patērētājus Rīgā. Pazemes ūdensgūtnes “Baltezers – Zaķumuiža” spēj saražot līdz 85 tūkst. m³ dzeramā ūdens diennaktī. Iegūtā dzeramā ūdens kvalitāte atbilst saistošās ES direktīvas prasībām, izņemot daļu ūdensgūtņu, kurās ir palielināts dzelzs un mangāna saturs, kas tiek attīrīts atdzelžošanas stacijā.

Lai nodrošinātu ūdens resursu saglabāšanu un atjaunošanu, kā arī samazinātu piesārņojuma negatīvo ietekmi uz iegūstamā ūdens kvalitāti, ap pazemes ūdens ņemšanas vietām ir noteikta aizsargjosla, kas kopumā aptver 83 km² lielu teritoriju Ādažu un Ropažu novados.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Kopējais iegūtais virszemes ūdens, tūkt. m³**   |  |  |  | | --- | --- | --- | | 2021 | 2022 | 2023 | | 16217 | 15519 | 15 798 | | **Kopējais iegūtais pazemes ūdens, tūkst. m³**   |  |  |  | | --- | --- | --- | | 2021 | 2022 | 2023 | | 20776 | 20269 | 19 709 | |

**Kopējais iegūtais ūdens, %**

|  |  |  |  |
| --- | --- | --- | --- |
|  | 2021 | 2022 | 2023 |
| Virszeme | 43,84 | 43,4 | 44,5 |
| Pazeme | 56,16 | 56,6 | 55,5 |

GRI 303-3

**Ūdens piegāde**

*Rīgas ūdens* nodrošina ūdensapgādes pakalpojumus ne tikai Rīgas administratīvajā teritorijā, bet arī daļā Ādažu, Ropažu, Ķekavas un Mārupes novadu. Rīgas pilsētas ūdensapgādes tīklu kopējais garums 2023. gada beigās bija 1518 km.

Ūdensapgādes tīkli būvēti no dažāda materiāla (ķets, tērauds, dzelzsbetons u. c.) un diametra (no 20 līdz 1200 mm) cauruļvadiem. Lai uzlabotu ūdensapgādes kvalitāti un drošību, *Rīgas ūdens* visā Rīgas pilsētas teritorijā katru gadu veic cauruļvadu, hidrantu un aizbīdņu nomaiņu vai pārbūvi. Ūdens pieejamību atsevišķu Rīgas rajonu vai ēku grupu iedzīvotājiem daudzstāvu namos ar nepieciešamo spiedienu cauruļvados (ne mazāku par Latvijas būvnormatīvos paredzēto piecstāvu dzīvojamajai apbūvei) visā pilsētas teritorijā 2023. gadā nodrošināja 18 ūdens spiediena paaugstināšanas stacijas.

Atbilstoši ūdens sagatavošana procesa tehniskajām vadlīnijām, pirms piegādes ūdens tiek apstrādāts ar šādām vielām:

* Atklātas ūdenstilpnes ūdens: koagulants, flokulants, kaļķis, ozons, hlora gāze;
* Pazemes ūdens: hlora gāze.

Tehnoloģiskā procesa uzlabošanas rezultātā kopš 2022. gada pazemes ūdens apstrādē vairs netiek lietots polimērs. Vielu daudzumu ūdenī kontrolē ar tiešsaistes (online) mēriekārtām. Apvienotās ūdens kvalitātes kontroles laboratorijas veiktajās ūdens analīzēs 2022. gadā nav fiksēti ar ūdens apstrādi saistīti incidenti. Skaidrojums par 2022. gadā izmantoto reaģentu apjomu sniegts Pārskata 10.6.sadaļā.

|  |  |  |  |
| --- | --- | --- | --- |
| **Apjoms tūkst. m3** | **2021** | **2022** | **2023** |
| Uz pilsētu padotais ūdens | 36 993 | 35 788 | 35 507 |
| pazemes ūdens | 20 776 | 20 269 | 19 709 |
| virszemes ūdens | 16 217 | 15 519 | 15 798 |
| Realizētais ūdens daudzums | 31 884 | 31 067 | 30 278 |
| Nerealizētais ūdens daudzums[[3]](#footnote-4) | 5 109 | 4 721 | 5 228 |
| t.sk. tehnoloģiskais pašpatēriņš | 484,1 | 432 | 433 |
| t.sk. ūdensvada tīklu skalošana | 283,1 | 252 | 170,5 |
| t.sk. ūdens zudumi | 4 341,7 | 4 037 | 4624,6 |
| Ūdens zudumi[[4]](#footnote-5) (% no padotā ūdens) | 11,7 % | 11,3% | 13,0% |

GRI 303-4

**Ar notekūdeņu novadīšanu saistītā ietekme**

*Rīgas ūdens* centralizēto kanalizācijas sistēmas tīklu kopējais garums ir 1260 km, tās darbību nodrošina 106 kanalizācijas sūkņu stacijas. Tās darbības princips ir kanalizācijas kopsistēma, kas paredzēta sadzīves / ražošanas notekūdeņu un lietus notekūdeņu novadīšanai pa vienu cauruļvadu, un kura paredz ierīkot lietus notekūdeņu pārgāzes pie ūdenstecēm vai ūdenstilpēm.

Lai pēc iespējas samazinātu vidē novadīto neattīrīto notekūdeņu apjomu, *Rīgas ūdens* maksimāli veic notekūdeņu pārsūknēšanu uz bioloģiskās attīrīšanas staciju “Daugavgrīva”, taču spēcīgu lietusgāžu un sniega kušanas ūdeņu dēļ, centralizētās kanalizācijas sistēmā nonāk notekūdeņu daudzums, kas var radīt centralizētās kanalizācijas sistēmas pārslodzi un kas pārsniedz BASD maksimālo diennakts jaudu (200 tūkst. m3/dnn). Ilgstoša lietus, spēcīgu lietusgāžu un sniega kušanas ūdeņu radītās hidrauliskās slodzes dēļ, var rasties nepieciešamība izmantot avārijas izplūdes notekūdeņu novadīšanai vidē, lai izvairītos no bioloģiskās stacijas “Daugavgrīva” pārslodzes, kas varētu radīt gan tehniska rakstura bojājumus, gan būtiskus traucējumu notekūdeņu attīrīšanas procesos.

|  |  |  |  |
| --- | --- | --- | --- |
| **Apjoms tūkst. m3** | **2021** | **2022** | **2023** |
| Kopējais attīrītais apjoms | 49 250 | 48 121 | 50 477 |
| Kanalizācijas pakalpojumu apjoms | 36 903 | 36 558 | 36 351 |
| Lietus notekūdeņi | 2 001 | 2 021 | 2 030 |

 GRI 303-2

## 

## 10.5. Ūdens izmantošana uzņēmuma darbībā

*Rīgas ūdens* izmanto ūdens resursus ražošanas procesu tehniskajām vajadzībām, un nelielos apjomos arī struktūrvienību saimniecisko vajadzību ūdensapgādei. Tehniskajām vajadzībām tiek iegūts virszemes ūdens Buļļupē un Rīgas HES ūdenskrātuvē, pazemes ūdens ieguves urbumā Vārnukrogā, kā arī no centralizētās ūdensapgādes sistēmas.

Saskaņā ar VVD izsniegtajām atļaujām B kategorijas piesārņojošai darbībai, *Rīgas ūdens* izmanto virszemes un pazemes ūdeņus Bioloģiskās attīrīšanas stacijas “Daugavgrīva” tehniskajām vajadzībām:

* No Buļļupes iegūtais tehniskām vajadzībām nepieciešamais ūdens, tiek izmantots zemākas kvalitātes skalošanas ūdeņu pielietošanai tvertņu tīrīšanas un apkopju darbos, polimēra šķīdumu sagatavošanai dūņu atūdeņošanas procesos u.c. ražošanas procesiem.
* Pazemes ūdens no ūdens ieguves urbuma “Vārnukrogs” tiek izmantots smaku mazināšanas iekārtas vajadzībām dūņu laukos, dūņu transportēšanas mašīnu mazgāšanai un citām saimnieciskajām vajadzībām.

Virszemes un pazemes ūdens patēriņa apjoms noteikts katra objekta atļaujās.

|  |  |  |  |
| --- | --- | --- | --- |
| **Apjoms m3** | **2021** | **2022** | **2023** |
| Ūdens stacija “Daugava” | 513 684 | 749 158 | 351 789 |
| Pazemes ūdensgūtne “Baltezers – Zaķumuiža” | 179 680 | 179 780 | 179 240 |
| Virszemes ūdens Buļļupe, Bioloģiskā attīrīšanas stacija “Daugavgrīva” | 47 296 | 40 411 | 6 943 |
| Ūdens ieguves urbums “Vārnukrogs 2104” | 4 001 | 6 834 | 5 131 |
| Kanalizācijas sūkņu stacija Daugavgrīvas ielā 101 | 304 511 | 293 917 | 298 197 |
| Pārējos objektos izmantotais ūdens daudzums kopā | 179 573 | 137 813 | 135 104 |

 Ūdens izmantošana uzņēmuma darbībā:

* ūdens stacijas “Daugava” filtru, nostādinātāju skalošana;
* pazemes ūdensgūtnes “Baltezers – Zaķumuiža” atdzelžošanas stacijas filtru skalošana;
* dzeramā ūdens rezervuāru un krājaku mazgāšana (tīrīšana);
* ūdens stacijas “Daugava” Ozona iecirkņa ģeneratoru un kompresoru dzesēšana;
* izvedamo dūņu sastāvā esošais ūdens;
* iekārtu un aprīkojuma apkope;
* infiltrācijas baseinu uzpildīšana gruntsūdens līmeņa uzturēšanai un mākslīgai papildināšanai Mazajā Baltezerā;
* ūdensvada tīklu, t.sk. maģistrālo ūdensvadu skalošanai;
* kanalizācijas sūkņu staciju sūkņu mazgāšanai, iekārtu un aprīkojuma apkopēm;
* pašpatēriņš.

Saskaņā ar Pasaules Resursu institūta ūdens risku atlasa datiem, Latvija atrodas zema līdz zema – vidēja ūdens stresa zonā, tāpēc specifisku ūdens patēriņa ierobežojumu nav. *Rīgas ūdens* ir apņēmies nodrošināt ilgtspējīgus patēriņa paradumus un ražošanas modeļus, attiecīgi darbības stratēģijā plānojot pasākumus šāda mērķa sasniegšanai. 24.01.2024. ekspluatācijā ir nodota jaunā Baltijā lielākā kanalizācijas sūkņu stacija Daugavgrīvas ielā 101, kā rezultātā būtiski samazināts tehniskās ūdens izmantošanas apjoms, jo jaunā stacija nepatērē tehnisko ūdeni*.*

GRI 303-1

## 10.6. Pasākumi neattīrītu komunālo notekūdeņu izplūžu apjoma samazināšanai pastiprinātu nokrišņu laikā

Rīgā ir izveidota kombinētā (jauktā) kanalizācijas sistēma, kas apvieno šķirtsistēmu, daļējo šķirtsistēmu, un kopsistēmu, kas veidojas, ja kādā no apdzīvotās vietas daļām ir esoša kopsistēma, bet to attīstot, tiek projektēta šķirtsistēma vai daļēja šķirtsistēma. Tādejādi atsevišķās Rīgas pilsētas daļās joprojām pastāv kanalizācijas kopsistēma, t.i., centralizētajā kanalizācijas sistēmā nonāk arī lietus notekūdeņi.

Neskatoties uz normatīvo aktu prasībām centralizēto kanalizācijas sistēmu projektēšanai, būvniecībai un ekspluatācijai, *Rīgas ūdens* pieredze rāda, ka avārijas izplūdēs būtisku tiešu ietekmi uz novadīto notekūdeņu daudzumu caur avārijas izplūdēm rada laikapstākļi. Sniega kušanas un lietus notekūdeņi, ļoti īsā laika posmā var radīt sistēmas pārslodzi, t.i., sniega kušanas un lietus notekūdeņu daudzumam pārsniedzot centralizētas kanalizācijas sistēmas ietilpību, kanalizācijas sūkņu stacijās uzstādīto sūkņu ražību (notekūdeņu daudzumu, ko sūkņi ir spējīgi noteiktā laika periodā pārsūknēt) un/vai bioloģiskās attīrīšanas stacijas “Daugavgrīva” maksimālo notekūdeņu plūsmu diennaktī (200 000 m3/dnn), rodas nepieciešamība sniega kušanas un lietus laikā radušos notekūdeņus novadīt caur avārijas izplūdēm. Tas nepieciešams, lai novērstu iespējamos traucējumus bioloģiskās attīrīšanas stacijas “Daugavgrīva” notekūdeņu attīrīšanas procesā un tehniska rakstura problēmas.

2023. gadā avārijas izplūdēs tika novadīti 2,31% notekūdeņi no kopējā notekūdeņu daudzuma jeb 1 192 605 m3 notekūdeņu. Vidē novadīto notekūdeņu daudzuma palielinājums ir saistīts ar to, ka 2023. gadā gada nokrišņu daudzums (1230,26 mm) bija aptuveni 2 reizes lielāks nekā 2021. gadā (gada nokrišņu daudzums 587 mm) un 2022. gadā (863,25 mm). Salīdzinājumam 2021. gadā avārijas izplūdēs novadīti 674 373 m3 notekūdeņu jeb 1.35% no kopējā notekūdeņu daudzuma un 2022. gadā novadīti 884 477 m3 jeb 1.80% no kopējā notekūdeņu daudzuma.

26.attēls. Avārijas izlaides, % no kopējā notekūdeņu daudzuma 2017. – 2023.

2023. gads ir bijis viens no nokrišņiem bagātākajiem gadiem novērojumu vēsturē kopš 2017. gada. Neskatoties uz aprīlī aizsākušā sausuma turpināšanos arī vasaras sākumā, 2023. gadā nokrišņu daudzums daudzviet bija lielāks par normu. Liels nokrišņu daudzums tika novērots rudens periodā. Pirmajās augusta dienās vietām nolija vairākas reizes lielāks nokrišņu daudzums nekā visā jūnijā, tāpat viena no postošākajām vasaras vētrām Latvijā reģistrēta 7. augustā, kas ietekmēja arī *Rīgas ūdens* centralizētās kanalizācijas sistēmas darbību.

27.attēls. Avārijas izplūdēs novadīto notekūdeņu daudzums (m3) un nokrišņu daudzums (mm) 2023. gadā.

Saskaņā ar VVD izsniegtās B kategorijas piesārņojošās darbības atļaujas Nr.RI12IB0013 nosacījumiem, *Rīgas ūdens* pēdējos gados ir veicis vairākus pasākumus avārijas izplūdēs novadīto notekūdeņu daudzuma samazināšanai:

* 2021. gadā tika uzstādītas 10 nokrišņu mērīšanas iekārtas Sabiedrības Kanalizācijas sūkņu staciju dienesta objektos, tādējādi nodrošinot precīzus datus par nokrišņu daudzumu un intensitāti visā Rīgas pilsētā. Kā arī ir plānots papildus analizēt ierīkoto nokrišņu mērīšanas iekārtu datus un izpētīt iespējas lietus laikā uzkrāt vēl vairāk notekūdeņu, piemēram, arī citos sateces baseinos, kuros nokrišņu ietekme ir vismazākā;
* Turpinās kanalizācijas sistēmas datormodeļa izstrāde. Pēc kanalizācijas sistēmas datormodeļa izstrādes, būs pieejami papildus dati analīzei par lietus notekūdens ietekmi dažādos sateces baseinos un KSS darbības uzlabošanu.
* 2023. gadā tika realizēta kanalizācijas sistēmas monitoringa sistēmas 1.kārta, aprīkojot kanalizācijas tīklu ar 19 plūsmas/līmeņa mērītājiem, t.sk. priekš lietus notekūdens pieteces un infiltrācijas analīzes un lietus laika notekūdeņu aizturēšanas tīklā kontroles. Plānots paplašināt kanalizācijas sistēmas monitoringa sistēmu un ierīkot tiešsaistes datu pārraidi;
* Izsniedzot tehniskos noteikumus jaunu objektu būvniecībai, centralizētajā kanalizācijas sistēmā nav atļauts novadīt lietus notekūdeņus, tādejādi nodrošinot, ka netiek paplašināts lietus ūdens kanalizācijas pieslēgumu skaits;
* Sabiedrība sadarbojas ar Rīgas valstspilsētas pašvaldības Pilsētas attīstības departamentu LIFE programmas projektā LATESTadapt “Dabā balstītu un viedo risinājumu portfeļa izstrāde un demonstrēšana pilsētu klimata noturības uzlabošanai Latvijā un Igaunijā", nodrošinot kanalizācijas kopsistēmas modelēšanas datus un informāciju par lietus notekūdens pieteces ietekmi uz kanalizācijas sistēmu. Projekta rezultātā tiks izstrādāts Rīgas Zaļināšanas plāns un dabā balstītu lietus notekūdens apsaimniekošanas risinājumu īstenošana pilotteritorijā, kas t.sk. nodrošinās centralizētās kanalizācijas kopsistēmas atslogošanu un notekūdeņu pārplūžu ūdensobjektos samazināšanu;
* 2023. gadā ir veikta avārijas izplūžu inventarizācija un apsekošana. 11 avārijas izplūdes vietas ir plombētas un trīs avārijas izplūdes vietas ir likvidētas. Sarežģītas tehniskās konstrukcijas dēļ, papildus tehnisko risinājumu un iespēju izvērtējums ir nepieciešams trīs avārijas izplūžu, kuras netiek izmantotas, likvidēšanai. Spēcīga lietus un sniega kušanas ūdeņu dēļ, nepieciešamības gadījumā kontrolēti tiek izmantotas piecas avārijas izplūdes, kuras, ievērojot VVD noteiktās prasības, ir aprīkotas ar notekūdeņu plūsmas mērītājiem un paraugu ņemšanas vietām.

Pēdējos gados, pateicoties veiktajiem uzlabojumiem, ir panākta būtiska avārijas izplūžu apjoma samazināšana, un *Rīgas ūdens* turpina veikt darbības sistēmas infrastruktūras uzlabošanai ar mērķi samazināt vidē novadīto notekūdeņu apjomu.

## 10.7. Avārijas situāciju risināšanas efektivitāte un pārvaldība

*Rīgas ūdens* nodrošina maģistrālo, sadalošo ūdensapgādes tīklu, ēku pievadu līdz atbildības robežai, ūdensapgādes tīklu armatūru un sūkņu staciju apsaimniekošanu, kā arī kanalizācijas tīklu un būvju apsaimniekošanu, kas nodrošina sadzīves un saimniecisko notekūdeņu savākšanu un novadīšanu uz bioloģiskās attīrīšanas staciju “Daugavgrīva”.

2023. gadā veikti remontdarbi ūdensvada tīklos 3003 adresēs, savukārt kanalizācijas tīklos veikti remontdarbi, tajā skaitā aizsērējumu likvidācija 2931 adresēs. 2023. gadā turpinājās intensīva novecojošo un bojāto aizbīdņu un hidrantu nomaiņa, nodrošinot šādus ieguvumus bojājumu novēršanas operativitātei:

* samazināts avāriju lokalizācijas ilgums;
* samazināts piespiedu ūdensapgādes pārtraukuma ilgums.

Darbinieku skaits, kuri tieši vai netieši saistīti ar avāriju novēršanu – 132

Ūdens atslēguma vidējais ilgums 2023. gadā – 4,55 stundas

|  |  |  |  |
| --- | --- | --- | --- |
|  | 2021 | 2022 | 2023 |
| Ūdens atslēguma vidējais ilgums, *stundas* | 4,62 | 4,49 | 4,55 |

**Ūdensvada tīklā veiktie remonti un avāriju likvidācijas**

|  |  |  |  |
| --- | --- | --- | --- |
|  | **2021** | **2022** | **2023** |
| Avārijas ielas ūdensvados (vietas) | 330 | 252 | 273 |
| Remontēti ūdensvada pievadi | 782 | 756 | 782 |
| Nomainīti ugunsdzēsības hidranti | 332 | 329 | 429 |
| Nomainīti aizbīdņi ≥Ø100 | 359 | 372 | 330 |
| Izskaloti ūdensvada tīkli km | 157 | 169 | 165 |
| Nomainīti ūdens patēriņa skaitītāji, gab. | 3359 | 5945 | 6127 |

**Kanalizācijas tīklā veiktie remonti un avāriju likvidācijas**

|  |  |  |  |
| --- | --- | --- | --- |
|  | **2021** | **2022** | **2023** |
| Avārijas izsaukumi un likvidēti aizsērējumi | 1440 | 1494 | 1551 |
| Remontētas skatakas (gab.) | 1046 | 1099 | 1068 |
| Avārijas kanalizācijas cauruļvados (vietas) | 133 | 107 | 136 |

Nolūkā uzlabot avārijas situāciju risināšanas efektivitāti un pārvaldību *Rīgas ūdens* mērķtiecīgi plāno:

* mazināt ūdensapgādes pārtraukuma ilgumu patērētājiem avārijas novēršanas laikā, plānveidīgi turpinot novecojušās noslēgarmatūras nomaiņu ūdensapgādes tīklos;
* taupīt resursus un samazināt ietekmi uz vidi, pielietojot beztranšejas tehnoloģiju avārijas novēršanas darbos;
* nodrošināt operatīvāku avārijas situāciju novēršanas pārvaldību, izveidojot apvienoto dispečerdienestu un uzlabojot komunikāciju starp dispečeriem un avārijas darbu vadītājiem;
* samazināt avārijas darbiem nepieciešamo laiku un darbietilpību, tostarp nodrošināt koku sakņu aizsardzību, uzsākot tranšeju rakšanu grūti pieejamās tīklu avārijas vietās ar vakuumekskavatoru.

RŪ-1

GRI-300

## 10.8. Izmantotie materiāli

Kvalitatīva un droša ūdenssaimniecības pakalpojuma sniegšanai dzeramā ūdens sagatavošanā un notekūdeņu attīrīšanā galvenokārt tiek izmantoti reaģenti. Izmantoto reaģentu apjoms katru gadu mainās, atkarībā no gaisa temperatūras, dzeramā ūdens patēriņa apjoma un nokrišņu daudzuma. Savukārt ūdensapgādes un kanalizācijas tīklu un būvju remontdarbos izmantoto materiālu apjomu ietekmē arī Rīgas domes Ārtelpas un mobilitātes departamenta Rīgas ielu remonta darbu plāni konkrētā gada ietvaros.

|  |  |  |  |  |
| --- | --- | --- | --- | --- |
| **Ūdens sagatavošanā patērēto reaģentu apjoms** |  |  |  |  |
| **Nosaukums** | **Mērvienība** | **2021** | **2022** | **2023** |
| Alumīnija sulfāts | tonnas | 2199 | 2049 | 1 933 |
| Flokulants | tonnas | 12 | 11 | 11 |
| Kalcija hidroksīds | tonnas | 109 | 124 | 134 |
| Sašķidrinātais hlors | tonnas | 38 | 28 | 29 |
| Polimērs | kg | 260 | 0 | 0 |
| **Notekūdeņu attīrīšanā patērēto reaģentu apjoms** |  |  |  |  |
| **Nosaukums** | **Mērvienība** | **2021** | **2022** | **2023** |
| Dzelzs sulfāts | tonnas | 4142 | 3863 | 4052 |
| Putu dzēsējs | tonnas | 9 | 3 | 9 |
| Flokulants | tonnas | 93 | 89 | 88 |
| Metanols | m³ | 890 | 448 | 735 |

Ūdensapgādes un kanalizācijas tīklu un būvju remontdarbos un uzturēšanā tiek izmantoti cauruļvadi, aizbīdņi, hidranti, aku vāki un daudzi citi materiāli. Galveno izmantoto materiālu uzskaitījums un apjomi, lielākoties remontdarbu nodrošināšanai, atspoguļoti Pārskata sadaļā 10.7 (Avārijas situāciju risināšanas efektivitāte un pārvaldība).

Saskaņā ar VVD izsniegto Atļauju B kategorijas piesārņojošai darbībai Nr. RI12IB0013 un Nr. RI19IB0008, un Atkritumu apsaimniekošanas atļaujas Nr. AP22AA0031 nosacījumiem *Rīgas ūdens* katru gadu VSIA “Latvijas Vides, ģeoloģijas un meteoroloģijas centram” iesniedz vides aizsardzības oficiālās statistikas veidlapas “Nr.3-Atkritumi. Pārskats par atkritumiem”, kuros norādīta informācija par visiem uzņēmumā gada laikā radušajiem atkritumu veidiem, apjomiem un tālāku apsaimniekošanu.

Uzņēmuma saimnieciskās darbības rezultātā rodas dažāda veida atkritumi, t.sk. bīstamie atkritumi (automašīnu nolietotās riepas, luminiscentās spuldzes, laboratoriju ķīmisko vielu atlikumi u.c.). Radītos sadzīves un bīstamos atkritumus uzņēmums nodod atkritumu apsaimniekotājiem, kuri ir saņēmuši attiecīgas atļaujas atkritumu apsaimniekošanai.

Saskaņā ar 19.10.2010. Ministru kabineta noteikumos Nr.983 ”*Noteikumi par izlietotā iepakojuma reģenerācijas procentuālo apjomu, reģistrēšanas un ziņojumu sniegšanas kārtību un iepakojuma definīcijas kritēriju piemērošanas piemēriem*” noteikto, 2023. gada pirmajā pusgadā *Rīgas ūdens* bija pienākums maksāt dabas resursu nodokli par izlietoto preču un izstrādājumu iepakojumu, kā arī sniegt informāciju par minētajā periodā izlietoto preču un izstrādājumu iepakojumu daudzumu. No 2023. gada jūlija *Rīgas ūdens* ir pievienojies ražotāju atbildības sistēmai, noslēdzot līgumu ar SIA “Zaļā josta” par dalību ražotāju atbildības sistēmā, kurā var iegūt atbrīvojumu no dabas resursu nodokļa samaksas par izlietoto iepakojumu un vienreiz lietojamiem galda traukiem un piederumiem. Dalība ražotāju atbildības sistēmā veicina preču un iepakojuma atkritumu efektīvu apsaimniekošanu, un palīdz sasniegt preču un iepakojuma reģenerācijas mērķus, kas noteikti Eiropas Savienības līmenī.

**Informācija par radītā izlietotā iepakojuma daudzumu 2021., 2022. un 2023. gada I pusgadā, kg**

|  |  |  |  |
| --- | --- | --- | --- |
|  | **2021** | **2022** | **2023**  **I pusgads** |
| Stikls | 0 | 0 | 0 |
| Plastmasa | 212,10 | 154,00 | 448,73 |
| Papīrs, kartons vai citas dabiskās šķiedras | 489,08 | 408,81 | 238,73 |
| Metāls | 0 | 0 | 254,40 |
| Koks | 6047,83 | 4526,00 | 2626,85 |
| KOPĀ | 6749,01 | 5088,81 | 3568,71 |

Notekūdeņu attīrīšanas procesā veidojas bioloģiskās dūņas. Lai nepieļautu to nonākšanu Baltijas jūrā, tās notekūdeņu attīrīšanas procesā tiek atdalītas un utilizētas. Vārnukroga dūņu lauku darbībā apstrādātās dūņas tiek novietotas 6 dūņu kartēs un dūņu krātuvē Nr. 061. Visas dūņu kartes 2006. gadā ir pilnībā rekonstruētas un atbilst visām nepieciešamajām ekspluatācijas prasībām. Saskaņā ar VVD izsniegtās atļaujas B kategorijas piesārņojošai darbībai Nr.RI19B0008 nosacījumiem, neapstrādātās dūņas tiks izvestas uz dūņu krātuvi Nr.061 līdz brīdim, kad Bioloģiskās attīrīšanas stacijā “Daugavgrīva” tiks izbūvēti jauni metāntenki. Apstrādātās dūņas tiek nodotas komersantiem, kuri tālāk apsaimnieko apstrādātās dūņas lauksaimniecības vajadzībām un kompostēšanai.

**Kopsavilkums par 2021., 2022. un 2023. gadā saražotajām dūņām, tonnas**

|  |  |  |  |
| --- | --- | --- | --- |
|  | **2021** | **2022** | **2023** |
| Kopā saražots | 38 820,85 | 34 743,45 | 38 238,39 |
| Neapstrādātas dūņas | 11 824,15 | 8 717,56 | 9 064,04 |
| Apstrādātas dūņas | 26 996,70 | 26 025,89 | 29 174,35 |
|  |  |  |  |
| Apstrādāto dūņu atlikums no iepriekšējā gada | 1 700 | 7 715,24 | 7 185,13 |
|  |  |  |  |
| Apstrādātās dūņas, kas nodotas komersantiem: |  |  |  |
| Lauksaimniecības vajadzībām | 17 212,18 | 26 556,00 | 15 960,49 |
| Kompostēšanai | 3 769,28 | 0 | 0 |
| Apstrādāto dūņu atlikums dūņu laukos uz pārskata gada 31.decembri | 7 715,24 | 7 185,13 | 20 398,99 |

*Rīgas ūdens* pēdējo gadu laikā ir būtiski samazinājis biroja vajadzībām izmantotā papīra daudzumu, kas pirmkārt, skaidrojams ar dokumentu aprites pāreju uz e-vidi. Arī turpmāk šī tendence tiks pilnveidota, lai sniegtu ieguldījumu ne tikai klimata mērķu sasniegšanā un resursu taupīšanā, bet arī praktiski samazinot arhivējamo dokumentu daudzumu.

|  |  |  |  |  |  |
| --- | --- | --- | --- | --- | --- |
|  | 2019 | 2020 | 2021 | 2022 | 2023 |
| Biroja papīrs, kg | 5486 | 4532 | 3663 | 3208 | 3035 |

GRI 303-1

## 10.9. ES Kohēzijas fonda līdzfinansētie projekti

*Rīgas ūdens* kopš 2004. gada realizē Eiropas Savienības Kohēzijas fonda līdzfinansētus apkārtējās vides projektus “Ūdenssaimniecības attīstība Rīgā”, izbūvējot jaunas centralizētās ūdensapgādes un kanalizācijas sistēmas vairākās Rīgas apkaimēs. Galvenais projektu mērķis ir nodrošināt ūdensapgādes un kanalizācijas sistēmu pieejamību Rīgas pilsētas notekūdeņu aglomerācijas teritorijā. Projekta mērķis atbilst ANO 6.ilgtspējas mērķim, kā arī LR Vides politikas pamatnostādņu 2021. – 2027. gadam apakšmērķiem – 7.2. droša ūdens resursu izmantošana, nelietderīga patēriņa samazināšana un 7.3. virszemes ūdeņu un jūras vides stāvokļa uzlabošana.

Galvenie sabiedrības ieguvumi saistībā ar ES KF līdzfinansēto projektu realizāciju:

* ūdenssaimniecības pakalpojumu pieejamība un to kvalitāte;
* ilgtspējīga  ūdenssaimniecības pakalpojumu izmantošana;
* kvalitatīva dzīves vide;
* samazināts vides piesārņojums un ūdenstilpju eitrofikācija.

2023. gadā visā ES KF līdzfinansēto projektu realizācijas teritorijā 1293 iedzīvotājiem tika uzlabota notekūdeņu attīrīšanas kvalitāte un efektivitāte, centralizētajā kanalizācijas sistēmā turpmāk savācot papildus ~47 474 m3 notekūdeņu gadā, aplēšot pēc 2023.gada vidējā mājsaimniecību notekūdeņu daudzuma uz vienu iedzīvotāju.

Projekta “Ūdenssaimniecības attīstības Rīgā, 4.kārta” infrastruktūras izbūves darbi tika pabeigti līdz 2016.gadam. Rezultātā *Rīgas ūdens* ir nodrošinājis iespēju centralizētos ūdensapgādes pakalpojumus saņemt vēl 4200 iedzīvotājiem un kanalizācijas pakalpojumus – 6000 iedzīvotājiem Rīgas valstspilsētas administratīvās teritorijas Mārupes, Katlakalna un Bolderājas apkaimēs. Pieslēgumu izveides process tiek turpināts 2024.gadā.

Projekta “Ūdenssaimniecības attīstības Rīgā, 5.kārta” infrastruktūras izbūves darbi pabeigti 2022. gadā, nodrošinot centralizēto tīklu pieejamību 2959 iedzīvotājiem Rīgas valstspilsētas administratīvās teritorijas Berģu, Imantas un Beberbeķu apkaimēs, kā arī ir uzsākta pieslēgumu izbūve, kas turpināsies 2024.gadā.

Projekta “Ūdenssaimniecības attīstības Rīgā, 6.kārta” ietvaros 2023. gadā noslēdzās centralizēto tīklu izbūve Teikā, Nīcas ielas un Vārves ielas rajonos. Ziepniekkalnā un Imantas līnijās turpinās centralizēto tīklu izbūve. 2023. gada maijā uzsākta pieslēgumu izveide Teikā, kā arī gada nogalē – Nīcas un Vārves ielu rajonos. 2024. gadā turpināsies centralizēto tīklu izbūve Imantas līnijās un Ziepniekkalnā, kā arī pieslēgumu izbūve. Projekta ietvaros kopumā tiks nodrošināta kanalizācijas pieejamība 900 iedzīvotājiem Teikas, Imantas un Ziepniekkalna apkaimēs.

Sekmējot iedzīvotāju pieslēgšanos ES KF līdzfinansēto projektu ietvaros izbūvētajiem inženiertīkliem un projektos noteikto radītāju sasniegšanu attiecībā uz faktiski pieslēgto iedzīvotāju skaitu, *Rīgas ūdens* 2023. gadā:

* veica socioloģisko aptauju ar mērķi noskaidrot dzīvojamo māju īpašnieku informētību par kanalizācijas un/vai ūdensapgādes pieslēguma izbūvi, pašvaldības līdzfinansējumu, dalītā maksājuma iespēju par būvdarbiem, kā arī, kādi ir galvenie iemesli, kas attur no pieslēgšanās pilsētas tīkliem;
* organizēja informatīvās kampaņas par centralizēto ūdensapgādes un kanalizācijas pakalpojumu lietošanas priekšrocībām,  finansiālajiem ieguvumiem un vides prasības ievērošanas aspektiem;
* Izstrādāja informatīvos materiālus (bukleti, infografikas) iedzīvotājiem, lai sniegtu detalizētu, bet viegli saprotamu informāciju par pieslēgšanās iespējām un finansiālā atbalsta saņemšanu;
* sadarbībā ar Rīgas pilsētas Apkaimju iedzīvotāju centriem, apkaimju biedrībām tika veicināta plašāka informācijas aprite, apkaimju sabiedriskā transporta pieturvietās izvietoti Informatīvie plakāti;
* organizētas individuālas tikšanās ar iedzīvotājiem Berģos, Imantā un Teikā, ekspertiem sniedzot konsultācijas par būvniecības gaitu, pieslēgumu izbūves un pašvaldības līdzfinansējuma saņemšanas iespējām.
* Sabiedrības darbinieki klātienē, darba dienu vakaros tikās ar iedzīvotājiem – nekustamo īpašumu īpašniekiem, kuri nav izveidojuši vai nav uzsākuši pieslēgumu izveides procesu centralizētajiem tīkliem viņiem piederošajos nekustamajos īpašumos, informējot par pieslēgšanās un procesu, par līdzfinansējumu un pieslēguma pozitīvajām priekšrocībām;
* sadarbībā ar Rīgas domes Mājokļu un vides departamentu veiktas regulāras lokālo kanalizācijas sistēmu apsekošanas, informējot dzīvojamo māju īpašniekus par pieslēgšanās iespējām.

Lai sekmētu pašvaldības līdzfinansējuma programmas realizēšanu, kuras ietvaros iedzīvotājiem ir iespēja saņemt finansiālu atbalstu pieslēguma izveidei, atsevišķām iedzīvotāju grupām pat 100% apmērā, *Rīgas ūdens* speciālisti līdztekus citiem būvkomersantiem nodrošina pieslēgumu projektēšanas un izbūves pakalpojumus.

RŪ-2

## 10.10. Bioloģiskā daudzveidība

VVD ir izsniedzis Uzņēmuma Ūdens resursu lietošanas atļauju Nr.RI19DU0006, B kategorijas piesārņojošas darbības atļaujas Nr. RI19IB0008, Nr.RI12IB0013, C kategorijas piesārņojošas darbības apliecinājumus Nr.RI20IC0034, RI20IC0036 un Atkritumu apsaimniekošanas atļauju Nr. AP22AA0031.

Izsniedzot atļaujas un apliecinājumus piesārņojošās darbības veikšanai, VVD ir vērtējis Uzņēmuma ietekmi uz vidi un dabu. Nosacījumi ūdens resursu ieguvē un to izmantošanā, kā arī piesārņojošas darbības veikšanā, ir izvirzīti, balstoties uz vides aizsardzības normatīvo aktu prasībām un noteikti minētajās atļaujās un apliecinājumos.

Bioloģiskās daudzveidības saglabāšanai *Rīgas ūdens* ir veicis dažādus pasākumus:

* esošajiem ūdens sūkņiem virszemes ūdensobjektos ir uzstādītas zivju aizsargrestes;
* dūņu laukos Vārnukrogā ir uzstādīta smaku monitoringa iekārta;
* no aprīļa līdz oktobrim tiek veikta smaku neitralizējoša līdzekļa izsmidzināšana virs dūņu krātuves Nr.061 un neapstrādāto dūņu izkraušanas laikā;
* reizi gadā tiek veiktas jūras ūdens mikrobioloģiskās kvalitātes kontrole notekūdeņu izplūdes vietā un dažādos punktos 500 metru rādiusā ap to;
* ir veikta kanalizācijas sūkņu staciju modernizācija un ieviesti tehnoloģiski uzlabojumi (kanalizācijas sūkņu stacijās uzstādītas nokrišņu mērīšanas iekārtas, automatizēta notekūdeņu avārijas izlaides kamera Voleros), kas nozīmīgi samazinājis nepieciešamību avārijas izplūdēs novadīt neattīrītus notekūdeņus.

2023. gadā vidē novadīto notekūdeņu daudzums ir palielinājies, jo 2023. gadā nokrišņu daudzums (1230,26 mm) bija aptuveni 2 reizes lielāks nekā 2021. gadā (gada nokrišņu daudzums 587 mm) un 2022. gadā (863,25 mm). Salīdzinājumam – 2023. gadā avārijas izplūdēs tika novadīti 2,31% notekūdeņi no kopējā notekūdeņu daudzuma jeb 1 192 605 m3 notekūdeņu, savukārt 2022. gadā avārijas izplūdēs novadīti 884 477 m3 jeb 1.80% no kopējā notekūdeņu daudzuma un 2021. gadā novadīti 674 373 m3 notekūdeņu jeb 1.35% no kopējā notekūdeņu daudzuma.

|  |  |  |  |
| --- | --- | --- | --- |
|  | **2021** | **2022** | **2023** |
| Avārijas izplūdēs novadītais notekūdeņu daudzums m³ | 674 373 | 884 477 | 1 192 605 |
| % no kopējā notekūdeņu daudzuma | 1,35 | 1,80 | 2,31 |

Dūņu laukos Vārnukrogā uzstādītā smaku kontroles sistēma sniedz iespēju nepārtraukti precīzi fiksēt smaku izplatības palielināšanos un tādējādi operatīvi reaģēt, veicot nepieciešamās darbības smaku izplatības samazināšanai. Vienotā sistēmā tiešsaistes režīmā ir nodrošināta piekļuve arī VVD pārstāvjiem.

2023. gadā *Rīgas ūdens* sadarbībā ar RTU ir iesaistījies ūdenssaimniecības nozarei nozīmīgos pētījumos par ūdens kvalitātes monitoringa sistēmas izveidošanas Rīgas ūdensapgādes tīklā izpēti.  Paredzēts veikt Rīgas centralizētās ūdensapgādes sistēmas piegādes risku izvērtējumu, veikt izpēti par tiešsaistes dzeramā ūdens kvalitātes monitoringa sistēmas ieviešanu Rīgas centralizētajā ūdensapgādes sistēmā, pārvērtēt esošo Sabiedrības dzeramā ūdens kvalitātes monitoringa programmu un sniegt priekšlikumus tās uzlabošanai.

GRI-305

## 10.11. Troksnis

Sabiedrisko ūdenssaimniecības pakalpojumu nodrošināšanai *Rīgas ūdens* veic darbību vairākos objektos visā Rīgas pilsētas administratīvajā teritorijā. Saskaņā ar VVD izsniegtās Atļaujas B kategorijas piesārņojošās darbības veikšanai Nr.RI12IB0013 nosacījumiem, *Rīgas ūdens* ir identificējusi trokšņa avotus bioloģiskās attīrīšanas stacijas “Daugavgrīva” teritorijā, kurā vairākās vietās ir veikti trokšņa līmeņa mērījumi, kā arī veikts trokšņa līmeņu mērījumu rezultātu izvērtējums.

Bioloģiskās attīrīšanas stacijas “Daugavgrīva” trokšņus apkārtējā vidē rada esošās gaisa ražošanas un pārvades sistēmas. Galvenie trokšņa radītāji ir gaisa pūtēji un gaisa cauruļvadi no gaisa pūtēju ēkas līdz aerācijas tvertnēm. 2022. gada septembrī SIA ”LAKALME” ir izstrādājusi projektu “Par bioloģiskās attīrīšanas stacijas “Daugavgrīva” gaisa kompresoru un gaisa cauruļvadu trokšņa mazināšanas tehniskā risinājuma izstrādi”. Projekta ietvaros ir izstrādāti 3 prettrokšņa pasākumu risinājumi, lai samazinātu iekārtu un būvju radīto trokšņa līmeni, t.i., 1) kompensatoru mezglu pārbūve un izolēšana, 2) cauruļvadu izolēšanas darbi un 3) gaisa pūtēju zāles logu aplīmēšana.

2023. gadā *Rīgas ūdens* izsludināja atklātu konkursu “Bioloģiskās attīrīšanas stacijas “Daugavgrīva” izejas gaisa cauruļvadu un to atzaru skaņas izolācijas izveide”. Atklātā konkursa ietvaros ir paredzēts veikt gaisvada cauruļvadu ar diametru (D) 1700 mm un 800 mm skaņas izolācijas izbūvi, kompresoru kompensatoru mezglu ar diametru (D) 330 mm skaņas izolācijas izveidi un kompresoru zāles logu stiklojuma aplīmēšanu ar saules siltuma starojumu necaurlaidīgu (atstarojošu) līmplēvi. Plānots, ka darbi tiks noslēgti 2024.gada jūnijā.

GRI-305

# 

# 11. Sociālās jomas aspekti

## 11.1. Vadības pieeja

Darbinieku iesaiste, apmierinātība un attīstība

Viena no *Rīgas ūdens* prioritātēm ir veicināt darbinieku iesaisti, motivāciju un attīstību. Profesionāli, motivēti, lojāli un ar darba vidi apmierināti darbinieki ir būtisks priekšnoteikums uzņēmuma stratēģijas īstenošanai un ilgtspējīgai attīstībai.

*Rīgas ūdens* Personāla politikā ir noteikti šādi personāla vadības mērķi:

* īstenot vienotu, mūsdienīgu un efektīvu personāla vadību, lai nodrošinātu uzņēmuma darbības efektivitātes sasniegšanu, kas vērsta uz darba organizācijas pilnveidošanu
* nodrošināt drošu, stabilu un inovatīvu darba vidi, kas palīdz darbiniekiem atklāt savus talantus, spējas, dotības un iedrošina viņus jauniem sasniegumiem un izaicinājumiem
* noteikt vienotus un taisnīgus principus uzņēmumā, kas ļauj piesaistīt, attīstīt un saglabāt (noturēt) profesionālus, motivētus un lojālus darbiniekus.

*Rīgas ūdens* visās darbības jomās ievēro cilvēka pamattiesības, kas noteiktas tiesību aktos un starptautiskajos līgumos. *Rīgas ūdens* regulāri īsteno darbinieku piesaistes un apmierinātības pētījumu, kura gaitā tiek noskaidrots darbinieku viedoklis dažādos ar darbu saistītos jautājumos. Izvērtējot pētījuma rezultātus, meklējam risinājumus vājo pušu novēršanai un fokusējam uzmanību uz pamatotām aktivitātēm darbinieku apmierinātības uzlabošanai.

*Rīgas ūdens* īsteno sistemātisku pārmaiņu vadību, lai spētu sekmīgi darboties un pielāgoties darba vides un darba tirgus nepārtrauktajām izmaiņām, tajā skaitā nodrošinātu darbinieku pēctecības plānošanas procesu, tādējādi saglabājot kapitālsabiedrības darbības stabilitāti, zināšanu, pieredzes un prasmju pārmantojamību.

Darba drošība

Drošas darba vides nodrošināšana ir viena no *Rīgas ūdens* prioritātēm un ietver darbības tās pastāvīgai uzraudzībai un pilnveidošanai, kas vērstas uz darba vides kvalitātes prasību ievērošanu un uzlabošanu, drošu darba tehnoloģiju izmantošanu, ievērojot veselībai nekaitīgas un ērtas darba vides nosacījumus.

GRI 102-40

GRI 405

GRI 406

CSRD -S.1.1

## 11.2. Darbinieku iesaiste, apmierinātība un attīstība

**Nodarbinātība**

31.12.2023. darba tiesiskajās attiecībās ar *Rīgas ūdeni* bija 758 personas, no kurām 78% veido ražošanas personāls, 12,8% administrācija un 9,2% pārdošanas personāls.

Ūdenssaimniecības nozarei raksturīgs augsts inženiertehnisko un strādnieku profesiju skaits, tāpēc darbinieku struktūrā ir salīdzinoši lielāks vīriešu īpatsvars – 2023. gadā 65% no darbiniekiem bija vīrieši un 35% – sievietes.

2023. gadā darbinieku vidējais vecums – 49,6 gadi, kas norāda, ka pēdējo divu gadu laikā, *Rīgas ūdens* personāls ir kļuvis par nepilnu gadu vecāks.

Pārsvarā darba līgumi tiek slēgti uz pilnu darba slodzi un nenoteiktu laiku. Nepilnu darba slodzi 2023. gadā strādāja tikai septiņi darbinieki. Lai nodrošinātu *Rīgas ūdens* darbības nepārtrauktību gan brīvdienās, gan pēc normālā darba laika beigām un nakts laikā, 423 darbiniekiem jeb 56% no kopējā darbinieku skaita tika noteikta summētā darba laika uzskaite. *Rīgas ūdenī* netiek veidotas sezonālās darba vietas.

2023. gadā darba tiesiskās attiecības izbeigtas ar 68 darbiniekiem, no tiem 31 vīrietis un 37 sievietes. Darbinieku kopējā mainība 2023. gadā ir 8,91%.

Darba tiesiskās attiecības 2023. gadā nodibinātas ar 66 jauniem darbiniekiem, no tiem 40 jeb 60,61% ir vīrieši un attiecīgi 26 jeb 39,39% sievietes

Bērna kopšanas atvaļinājumā 2023. gadā devās 6 darbinieki, bet atgriezās no bērna kopšanas atvaļinājuma 12 darbinieki, tajā skaitā 1 vīrietis, savukārt paternitātes atvaļinājumu izmantoja 9 *Rīgas ūdens* darbinieki – vīrieši.

Lai īstenotu vienotu pieeju epidemioloģiskās situācijas Covid-19 laikā ieviestajam attālinātajam darbam, 2023. gadā *Rīgas ūdens* slēdza vienošanās ar darbiniekiem, kuru darba raksturs un specifika, prasmes un kompetences atļauj strādāt attālināti, par attālinātā darba veikšanu atbilstoši grozījumiem Darba kārtības noteikumos un Darba koplīgumā.

*Rīgas ūdens* jauno darbinieku ievadīšanas darbā jeb adaptācijas procesa pilnveidošanai:

* īsteno informatīvus pasākumus un paplašina informācijas pieejamību elektroniskajā zināšanu bāzē zini.rigasudens.lv un izveidotajā iekštīklā, lai jaunajam darbiniekam veidotos izpratne par *Rīgas ūdens* darbību
* attīsta mentoringa procesu, lai jaunais darbinieks pēc iespējas īsākā laikā spētu pielāgoties jaunajai videi, iekļautos kolektīvā un varētu patstāvīgi veikt amata pienākumus.

2023. gadā no darbinieku vidus jauno darbinieku apmācībai tika nozīmēti 34 mentori.

Lai veidotu sociāli atbildīga uzņēmuma tēlu, vienlaikus uzlabojot ūdenssaimniecības nozares tēlu un pievilcību, 2023. gadā īstenoti vairāki pasākumi nodarbinātības veicināšanai ar fokusu jauna personāla piesaistē nākotnē:

• vidējās profesionālās un augstākās izglītības studiju programmu 15 audzēkņiem tika nodrošinātas prakses vietas dažādās *Rīgas ūdens* struktūrvienībās;

* sadarbības rezultātā ar RTU Attīstības fondu un tā organizēto apmaksātu prakses vietu konkursu augstākās izglītības studiju programmu sešiem studentiem tika nodrošinātas prakses vietas ar iespēju papildināt praktiskās zināšanas ūdenssaimniecības jomā;

• nolūkā piesaistīt jauniešus un citus interesentus prakses un darba iespējām *Rīgas ūdenī*, tika realizēta dalība RTU pasākumā “Karjeras diena” un Darba iespēju festivālā “Visiem”, kas norisinājās Vērmanes dārzā;

• *Rīgas ūdens* piedalījās Nodarbinātības valsts aģentūras pasākumā “Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs’’, tādējādi 31 skolēnam – *Rīgas ūdens* darbinieku bērniem, tika radīta iespēja iegūt pirmo darba pieredzi un nopelnīt;

• turpinot sadarbību ar RTU, Studentu inovāciju grantu apakšprojekta Demola Latvia ietvaros risinātu divas *Rīgas ūdens* problēmsituācijas:

* Dzeramā ūdens sagatavošanas procesa rezultātā radušos dūņu atūdeņošanas procesa pilnveide;
* Dzeramā ūdens sagatavošanas procesa rezultātā radušos dūņu izmantošanas alternatīvie risinājumi,

veicot to tālāku padziļinātu izpēti ar mērķi rast inovatīvu ideju un novatorisku risinājumu ūdens apstrādes un pārstrādes procesam ūdens stacijā “Daugava”.

**Atbalsts darbiniekiem**

Ņemot vērā, ka Arodbiedrības patstāvīgā vienība “Arodbiedrības LAKRS SIA “Rīgas ūdens” arodorganizācija” nepārstāv vismaz 50% *Rīgas ūdens* darbinieku, *Rīgas ūdens* un Arodbiedrības patstāvīgās vienības “Arodbiedrības LAKRS SIA “Rīgas ūdens” arodorganizācija” savstarpēji saskaņotā Darba koplīguma jaunā redakcija tika apstiprināta 26.06.2023. *Rīgas ūdens* darbinieku pārstāvju konferencē. Attiecīgi 2023. gadā *Rīgas ūdens* darbinieki aktīvi iesaistījās jaunās Darba koplīguma redakcijas izstrādē, sniedzot priekšlikumus un ierosinājumus.

Darba koplīgums paredz visiem uzņēmuma darbiniekiem labākus darba un sociālās aizsardzības atvieglojumus papildus Darba likumā noteiktajam. Darba koplīguma noteikumi neattiecas uz darbiniekiem pārbaudes laikā.

*Rīgas ūdens* dalība iniciatīvas programmā “Ģimenei draudzīga darbavieta” sekmē tādas darba vides kultūras attīstību, kas ir vērsta uz rūpēm par darbiniekiem, uz cilvēcīguma un empātiju veicinošu prasmju iedzīvināšanu, nodrošinot ģimenei draudzīgu nodarbinātības principu īstenošanu.

Pirms “Ģimenei draudzīga darbavieta” statusa iegūšanas Sabiedrības integrācijas fonda izveidotās programmas ietvaros tika vērtēta *Rīgas ūdens* darba vide, tai skaitā Darba koplīguma nosacījumi. Attiecīgā statusa piešķiršana uz diviem kalendārajiem gadiem liecina, ka *Rīgas ūdens* ir izveidota laba prakse ģimenei draudzīgas darba vietas nodrošināšanā, kas balstīta ne tikai uz normatīvajos aktos noteikto prasību ievērošanu attiecībā uz ģimenēm ar bērniem, bet arī uz papildu iniciatīvām un aktivitātēm, kas ļauj rūpēties par darbinieku privātās un profesionālās dzīves līdzsvaru.

GRI 402-1

**Būtiskākās sociālās garantijas un labumi**

*Rīgas ūdens* Darba koplīgumā paredzētās garantijas un labumi:

* *Rīgas ūdens* veic darbinieku veselības apdrošināšanu, konkrēto veselības apdrošināšanas programmu un nosacījumi izvēli balstot uz darbinieku vēlmēm un eksperta ieteikumiem, ņemot vērā uzņēmuma finansiālās iespējas;
* tiek piešķirts papildatvaļinājums atbilstoši darba stāžam;
* tiek piešķirts pabalsts sakarā ar bērna(u) piedzimšanu, vienu reizi gadā pabalsts daudzbērnu ģimenēm, pabalsts sakarā ar bērna(u) mācību uzsākšanu 1.klasē, pabalsts bērnu vasaras nometņu izdevumu segšanai un kompensēti ēdināšanas izdevumi bērnudārzā;
* tiek piešķirts pabalsts par bērnu ar invaliditāti vai ar īpašajām vajadzībām, kā arī vienu reizi gadā tiek segti šādu bērnu rehabilitācijas izdevumi;
* izbeidzot darba tiesiskās attiecības pusēm savstarpēji vienojoties, darbiniekam var tikt izmaksāts atlaišanas pabalsts atkarībā no darba stāža, bet ne vairāk kā četru mēnešu vidējās izpeļņas vai darba algas apmērā;
* atzīmējot Pasaules Ūdens dienu, *Rīgas ūdens* ilggadējiem darbiniekiem, kuri uzņēmumā nostrādājuši 15 un vairāk gadus, izmaksā naudas balvu;
* sakarā ar darbinieka dzimšanas dienas apaļu jubileju var izmaksāt naudas balvu;
* tiek izmaksāti pabalsti darbiniekam ģimenes locekļa nāves gadījumā un darbinieka nāves gadījumā – viņa ģimenes loceklim;
* visus ar darba aizsardzības organizēšanu saistītos izdevumus sedz darba devējs, tajā skaitā uzticības personu apmācību.

|  |  |  |  |
| --- | --- | --- | --- |
| **Pabalsta / dāvanas veids (cilvēki)** | **2021** | **2022** | **2023** |
| Bērna piedzimšanas pabalsts | 20 | 14 | 11 |
| Pabalsts daudzbērnu ģimenēm | 22 | 24 | 20 |
| Pabalsts ēdināšanas izdevumu kompensācijai bērnudārzā | 25 | 26 | 27 |
| Pabalsts sakarā ar bērna(u) mācību uzsākšanu 1.klasē | 19 | 23 | 24 |
| Pabalsts bērnu vasaras nometņu izdevumu segšanai | - | - | 29 |
| Pabalsts par bērnu ar invaliditāti | - | - | 5 |
| Pabalsti radinieku un darbinieku nāves gadījumos | 33 | 26 | 26 |
| Naudas balva sakarā ar dzimšanas dienas apaļu jubileju | 60 | 58 | 76 |
| Naudas balvas ilggadējiem darbiniekiem Ūdens dienā | 43 | 41 | 40 |
| Pabalsts darba tiesisko attiecību izbeigšanas gadījumā | 32 | 30 | 21 |
| **Kopā** | **254** | **242** | **279** |

28.attēls. Darbinieku skaits, kuri saņēmuši pabalstus un naudas balvas 2021. – 2023. gadā.

**Darbinieki un vadība**

*Rīgas ūdens* paziņojumus darbiniekiem par organizatoriskām izmaiņām, par darba tiesisko attiecību izbeigšanu un par iekšējo normatīvo aktu izmaiņām, kas ir saistoši darbiniekam darba pienākumu izpildei, sniedz Darba likuma, Darba koplīguma un Darba kārtības noteikumu noteiktajā kārtībā un termiņos.

*Rīgas ūdens* regulāri informē darbiniekus un arodorganizāciju par darbības aktualitātēm, izmantojot daudzveidīgus iekšējās komunikācijas kanālus un organizējot gan attālinātas, gan klātienes sanāksmes.

*Rīgas ūdens* savā darbībā attiecībās ar darbiniekiem īsteno uz uzņēmuma pamatvērtībām balstītu šādu principu ievērošanu:

* **vienlīdzīgu attieksmi pret darbiniekiem**: visiem darbiniekiem tiek nodrošinātas vienlīdzīgas iespējas realizēt savu potenciālu un vienlīdzīga attieksme neatkarīgi no dzimuma, rases, etniskās vai nacionālās piederības, vecuma, invaliditātes, reliģiskās, politiskās vai citas pārliecības, sociālās izcelsmes, mantiskā vai ģimenes stāvokļa, seksuālās orientācijas vai citiem apstākļiem;
* **darbaspēka racionālu un efektīvu izmantošanu**, tā kvalifikācijas paaugstināšanu un profesionālo attīstību: uzņēmums atbalsta tādu darba organizāciju, lai pēc iespējas sekmīgāk izmantotu darbinieku radošo potenciālu efektīvākai darba pienākumu izpildei, un kas balstītos uz saimnieciski pamatotiem jeb LEAN principiem;
* **ētisku savstarpējo saskarsmi**: uzņēmums atbalsta un veicina cieņu, uzticību un lietišķumu darbinieku savstarpējā saskarsmē, neatkarīgi no amata, kā arī nodrošina ētisku uzņēmējdarbības vidi;
* **iekšējo kultūru**: uzņēmums veicina iekšējās vides faktorus, kas ietekmē darbinieku kultūras veidošanos saistībā ar uzvedības normām, domāšanu un tradīcijām, stiprinot darbinieku piederības sajūtu un uzlabojot motivāciju, tādējādi panākot saliedētu darba kolektīvu uzņēmuma sekmīgai darbībai;
* **drošu un ērtu darba vidi**: uzņēmums nodrošina un uzlabo darba drošību un veselības aizsardzību darbā;
* **privātuma aizsardzību**: uzņēmums neizpauž darbinieku personas datus, kā arī respektē darbinieku privātumu un neierobežo darbinieku privātās aktivitātes ārpus darba laika, ja tās neatstāj negatīvu ietekmi uz uzņēmuma vārdu un tēlu;
* **interešu konflikta aizliegumu**: kapitālsabiedrība nepieļauj interešu konflikta situācijas;
* **koruptīvu darbību un krāpšanas aizliegumu**: uzņēmums veido atbildīgu biznesa vidi un īsteno tādu personāla vadību un darba organizāciju, lai darbiniekam nerastos iespējas un vajadzības veikt koruptīvas darbības.

*Rīgas ūdens* darbinieki 2023. gadā īstenotajā darbinieku piesaistes un apmierinātības pētījumā norādījuši, ka ir *Rīgas ūdens* pret darbiniekiem (bez dzimuma atšķirības) izturas vienlīdzīgi attiecībā uz karjeras izaugsmi bez jebkādas tiešas vai netiešas diskriminācijas (82 punkti) un nodrošina personas datu aizsardzību (91 punkts). *Rīgas ūdens* Personāla atalgojuma un atlases politikā ir noteikti personāla atlases procesā izmantojamie atlases veidi, uzsverot iekšējās personāla atlases nozīmīgumu un tādējādi veicinot talantīgu darbinieku izaugsmi.

*Rīgas ūdens* darbinieku atlasē īsteno šādus pamatprincipus:

* nodarbinātības normu ievērošanu
* pakāpeniskumu (atlases process notiek posmos - atlases plānošana, organizēšana, darbinieka ievadīšana darbā);
* personāla iekšējas atlases prioritāti pret ārējo
* konfidencialitāti.

**Statistika par vadošo darbinieku atlasi 2023. gadā**

(informācija par izmantotajām atlases metodēm vadošo darbinieku atlasē)**\***

|  |  |  |  |  |
| --- | --- | --- | --- | --- |
| **Nr.**  **p.k.** | **Amata nosaukums** | **Amata**  **vietu**  **skaits** | **Izmantotā atlases metode** | **Piezīmes** |
| 1. | Valdes loceklis | 1 | Nominācija nodrošināta atbilstoši Ministru kabineta 07.01.2020. noteikumu Nr.20 “Valdes un padomes locekļu nominēšanas kārtība kapitālsabiedrībā, kurās kapitāla daļas pieder valstij vai atvasinātai publiskai personai” nosacījumiem. | Nominācijas process noslēdzies 2023.gada augustā. |
| 2. | Infrastruktūras pārvaldības daļas vadītājs | 1 | Amata pretendentu konkurss, izsludinot atklātu pretendentu pieteikšanos uz vakanto pozīciju konkursa nolikumā noteiktajā kārtībā. | Konkurss noslēdzies 2023.gada novembrī |
| 3. | Finanšu departamenta Grāmatvedības daļas vadītājs | 1 | Iekšējā personāla atlase – organizatorisko izmaiņu rezultātā, piedāvājot darbiniekam darba līguma grozījumus darba attiecību saglabāšanai līdzvērtīgā amatā | Atlase noslēdzās 2023.gada augustā |

\* Rīgas domes 21.08.2020. iekšējo noteikumu Nr.4 “Rīgas pilsētas pašvaldībai piederošo kapitāla daļu un kapitālsabiedrību pārvaldības kārtība” 84.7.punkta nosacījums.

**Komunikācija un saziņa ar darbiniekiem**

Sabiedrībā 2023. gadā tika pilnveidots Uzņēmuma iekšējais informācijas tīkls, kas pieejams visiem darbiniekiem vai personām, kurām piešķirtas īpašas piekļuves tiesības. Iekštīklā vienkopus glabājas un regulāri tiek publicēta aktuāla un nozīmīga ar Uzņēmuma darbību saistīta informācija.

Iekštīkla funkcionalitāte paredz šādas iespējas – dažāda veida jaunumu publicēšanu, noderīgas informācijas, zināšanu bāzes glabāšanu, sasaisti ar Uzņēmuma iekšējām informācijas sistēmām, dažādas tiešsaziņas un izklaides iespējas, piekļuvi un apmaiņu ar failiem, dokumentiem.

* Aktualitātes – sadaļā tiek publicēta aktuālā informācija (ziņas), mediju apskats, pasākumu kalendārs, foto un video materiāli, kā arī forums u.tml.;
* Personāla vadība – sadaļā tiek publicēta darbiniekiem nozīmīga informācija par apmācībām, vakantajām amatu vietām, kontaktinformācija, informācija jaunajiem darbiniekiem u.tml.;
* Drošība – sadaļā tiek publicēti materiāli par drošību – Trauksmes celšanu, Pretkorupcijas pasākumu vadību, informācijas tehnoloģiju drošību, personas datu aizsardzību u.tml.;
* Dokumenti – sadaļā tiek publicēti nozīmīgākie uzņēmuma darbības dokumenti – stratēģija, politikas, Ētikas kodekss, informatīvie materiāli u.tml.;
* Kontakti – sadaļā tiek publicēta saite uz informācijas sistēmas Visma HoP kontaktinformācijas sadaļu;
* Arodorganizācija – sadaļā tiek publicēta gan arodorganizācijas biedriem, gan citiem uzņēmuma darbiniekiem nozīmīga informācija – darba koplīgums, iesniegumi dažādām dzīves situācijām, ziņas par pasākumiem u.tml.

## 11.3. Darba drošība un arodveselības sistēma

*Rīgas ūdens* ir ieviesta un darbojas darba drošības un arodveselības sistēma, ievērojot Darba likumā, Darba aizsardzības likumā, kā arī saistītajos Ministru kabineta noteikumos paredzētās prasības. Darba drošības un darbinieku veselības sistēma ir saistoša visiem uzņēmuma darbiniekiem. Sistēmas izveidošanai un uzturēšanai ir izstrādāta procedūra “Darba aizsardzības organizēšana SIA “Rīgas ūdens””.

Darba drošības un darbinieku arodveselības vadības sistēma ir integrēta vienotā riska vadības sistēmā un visos uzņēmuma pārvaldības procesos.

Darba drošības sistēmas uzturēšanu nodrošina *Rīgas ūdens* personāls bez ārējo pakalpojumu sniedzēju piesaistīšanas. Vienīgais process, kurā nepieciešams piesaistīt ārpakalpojumu, ir darba vides mērījumu veikšana.

*Rīgas ūdens* rūpējas par darbinieku veselību un drošību savos un ārpakalpojuma objektos. *Rīgas ūdens* darba drošībai velta īpašu uzmanību un pastāvīgi to uzrauga. Darba vides uzraudzību nodrošina Personāla daļa, sadarbojoties ar struktūrvienību vadītājiem. Uzraudzības pienākumi un pasākumi tiek reglamentēti amatu aprakstos, uzņēmuma rīkojumos, kā arī *Rīgas ūdens* darba aizsardzības iekšējās uzraudzības pasākumu plānos. Izpildot normatīvo aktu prasības, katru gadu tiek izstrādāti darba aizsardzības plāni struktūrvienībām un veikti darba vides novērtējumi.

Būtiskākās *Rīgas ūdens* **aktivitātes un darbības, kas ietvertas darba drošības sistēmā:**

* bīstamo iekārtu tehniskā uzraudzība;
* ķīmisko un bioloģisko vielu aprite un procesu uzraudzība;
* obligāto veselības pārbaužu procesa nodrošināšana un uzraudzība;
* darba vides risku procesu plānošana, novērtēšana un īstenošana, darba vides mērījumu organizēšana;
* darba aizsardzības apmācību, t.sk. instruktāžu plānošana un organizēšana;
* darbinieku konsultēšana, informēšana un iesaiste darba aizsardzības procesos;
* individuālo un kolektīvo aizsardzības līdzekļu, t.sk. darba apģērbu un apavu lietošanas prasību un normatīvu noteikšana un regulāra nodrošināšana;
* nelaimes gadījumu darbā izmeklēšana un uzskaite, kā arī darbinieku informēšana par to cēloņiem;
* iekšējo normatīvo aktu izstrāde un aktualizācija darba aizsardzības jomā;
* auditu un apgaitu veikšana objektos un darba vietās;
* paaugstinātas bīstamības darbu uzraudzība;
* sprādzienbīstamas vides risku novēršanas pasākumu organizēšana un kontrole;
* pasākumu organizēšana darba aprīkojuma drošai lietošanai;
* higiēnas un vakcinācijas pasākumu organizēšana un nodrošināšana.

*Rīgas ūdens* turpina darba drošības procesu digitalizāciju un veido darba drošības informācijas vizualizācijas. Lai atvieglotu jauno darbinieku iepazīstināšanu ar darba drošības sistēmu *Rīgas ūdenī* un uzņēmumu kopumā, 2023. gadā tika sagatavots video materiāls “Ievadapmācība darba aizsardzībā”.

**Darba vides iekšējā uzraudzība**

Darba vides iekšējā uzraudzība nodrošina noteikto un plānoto darba aizsardzības pasākumu izpildi, izpildes kontroli un nekavējošu korektīvo, preventīvo darbību veikšanu neatbilstību gadījumos, kas saistīti ar izmaiņām darba specifikā vai veikto darba aizsardzības pasākumu neefektivitāti. Lai izvairītos no kaitīgiem darba apstākļiem, darba vides iekšējā uzraudzība (DVIU) sastāv no vairākiem posmiem: DVIU plānošanas, darba vides risku novērtēšanas, DVIU īstenošanas, DVIU pārbaudes un pilnveidošanas. DVIU veic Personāla daļa, sadarbojoties ar uzticības personu vai nodarbināto deleģēto pārstāvi, iesaistot darbiniekus.

*Rīgas ūdens* nodrošina darba vides iekšējai uzraudzībai nepieciešamos resursus (personāla, finanšu, tehniskos). Uzņēmuma darba aizsardzības instrukcijās ir norādīta ziņošanas kārtība par kaitīgiem darba apstākļiem. Darba aizsardzības instruktāžu ietvaros tiek sniegta informācija par rīcību, kā var izvairīties no kaitīgiem darba apstākļiem. Nelaimes gadījumu izmeklēšana notiek atbilstoši saistošiem normatīvajiem aktiem un saskaņā ar procedūru “Darba aizsardzības organizēšana SIA “Rīgas ūdens””.

Personāla daļa nodrošina darbiniekiem un uzticības personām iespēju piedalīties apspriedēs par darba aizsardzības jautājumiem un sniegt priekšlikumus darba apstākļu uzlabošanai. Darbinieki piedalās darba aizsardzības vadības sistēmas pilnveidošanā un darba vides risku novērtēšanas procesā.

*Rīgas ūdens* 2023. gada augustā pievienojās sociālajai iniciatīvai “Misija nulle”, kas dod iespēju saņemt informāciju no jomas ekspertiem un palīdz risināt ikdienas veselības un drošības izaicinājumus darba vidē, lai īstenotu konceptu – bez negadījumiem aizvadīta darba diena un pārliecība, ka visi darbinieki atgriežas mājās pie savām ģimenēm sveiki un veseli.

*Rīgas ūdens* darbinieki 2023. gadā īstenotajā darbinieku piesaistes un apmierinātības pētījumā norādījuši, ka ir informēti un zina, kā rīkoties, notiekot nelaimes gadījumam (97 punkti), un ka ievēro noteiktos darba drošības pasākumus (97 punkti).

GRI 102-40

GRI 405

GRI 406

CSDR-S.1.4.

## 11.4. Darbinieku veselība un apmācības

**Darbinieku veselība**

2023. gadā *Rīgas ūdens*, rūpējoties par darbinieku veselību, nodrošināja šādus veselības uzlabošanas pasākumus:

* darbiniekiem, kuri izturējuši pārbaudes laiku, tika nodrošināta veselības apdrošināšana, kas iekļāva zobārstniecību, speciālistu pakalpojumus, rehabilitāciju, kā arī profesijai atbilstošas obligātās veselības pārbaudes;
* tika piedāvāta un nodrošināta vakcinācija (pret ērču encefalītu, hepatītu, pneimokoku un gripu);
* veiktas iekšējas apmācības emocionālai un garīgai veselībai;
* vienu reizi dienā dota iespēja izmantot bezmaksas silto dzērienu saņemšanu no automātiem;
* darbiniekiem, kuri strādā zaļajās zonās, tika piešķirti insektus atbaidošie līdzekļi.

*Rīgas ūdenī* 2023. gadā notika viens vieglas pakāpes nelaimes gadījums, kura rezultātā kopējā traumu izraisītā darbnespēja sastādīja 28 kalendārās dienas. Pēc notikušā nelaimes gadījuma, tika paredzēti darba aizsardzības pasākumi, lai mazinātu šāda veida nelaimes gadījumu atkārtošanos. Minimālais nelaimes gadījumu skaits norāda, ka Rīgas ūdenī darba aizsardzības prasību ievērošana ir augstā līmenī.

2023. gadā *Rīgas ūdens* kļuva par Misija Nulle pēc skaita 80. dalībnieku. Iniciatīva “Misija Nulle” ir izvirzījusi mērķi padarīt veselību un drošību par uzņēmumu prioritārajām vērtībām gan ikvienā pamatdarbības posmā, gan mijiedarbībā ar sabiedrību, mazinot darbā un ar to saistīto ārējo apstākļu rezultātā bojāgājušo skaitu, būtiski samazinot nelaimes gadījumu skaitu darba vietās, un preventīvi ieviešot pasākumus darbinieku veselības aizsardzībai. Iniciatīvas ilgtermiņa mērķis ir izaugt līdz kustībai, kas apvieno darba devējus, kuri nodarbina vismaz 50% jeb aptuveni 400 000 strādājošo Latvijā, un ar savām aktivitātēm īsteno hartā nostiprinātos principus.

**Apmācības un izglītība**

Rūpējoties par darbinieku attīstību un prasmju pilnveidi, *Rīgas ūdens* īsteno:

* kvalifikācijas paaugstināšanas, profesionālās un motivācijas apmācības saskaņā ar ikgadējo apmācību plānu, tostarp iekšējās apmācības;
* apmācības darba aizsardzības jomā saskaņā ar ikgadējo plānu, kas izstrādāts, balstoties uz normatīvajos aktos noteikto apmācību nepieciešamību un regularitāti.

Katrai apmācībai tiek noteikti un skaidri definēti mērķi, ko uzņēmums vēlas sasniegt, īstenojot konkrēto mācību programmu. Mācību plānošana izriet no normatīvo aktu prasību izmaiņām, struktūrvienību vadītāju priekšlikumiem, pārrunām ar darbiniekiem, darbinieku izpildes novērtējumiem un attīstības plāniem, kā arī pēctecības nodrošināšanas nepieciešamības.

Atbilstoši uzņēmuma apmācību plāniem, 2023. gadā regulāri tika organizētas gan iekšējās, gan ārējās apmācības. Īpaša uzmanība jau vairākus gadus tiek pievērsta darbinieku digitālo prasmju uzlabošanai, lai pilnveidotu darbinieku zināšanas par IT risinājumiem un veicinātu produktīvāku attālināto darbu.

*Rīgas ūdens* viena no apmācību organizēšana prioritātēm ir iekšējo apmācību norises veicināšana, lai dalītos ar strādājošo profesionāļu zināšanām, pieredzi un sasniegumiem uzņēmuma darbības nodrošināšanā un uzlabošanā. Iekšējās apmācības 2023. gadā sastādīja 35% no kopējā apmācību skaita. 2023. gadā tika pievērsta pastiprināta uzmanība apmācību atbalsta e-risinājuma rīka – darbinieku apmācību un aptauju sistēma zini.rigasudens.lv – popularizēšanai darbinieku vidū.

2023. gadā sasniegts rezultāts 3,87 apmācības (tai skaitā, darba aizsardzības apmācības) uz vienu darbinieku gadā, kas ir par 59,3% vairāk nekā iepriekšējā gadā (2022. gadā – 2,43). Kopumā *Rīgas ūdens* darbinieki 2023. gadā mācījušies 11 029 stundas jeb katrs darbinieks mācībām veltījis 2 darba dienas jeb 14,7 stundas gadā.

**Darbinieku vērtēšana**

*Rīgas ūdens* veic sistemātisku un regulāru darba izpildes novērtēšanu, kas dod darbiniekam iespēju skaidri apzināties savas rīcības trūkumus un veiksmes, kā arī novērtēt savu piemērotību attiecīgajam darbam. *Rīgas ūdens* atbalsta darba izpildes un rezultātu sasniegšanu veicinošu darbinieku iesaistīšanos uzņēmuma attīstības procesu veidošanā. Darbinieku novērtēšana ir saistīta ar darbinieku prēmēšanas sistēmu.

## 11.5. Iesaiste nozares politikas veidošanā

Apzinoties *Rīgas ūdens* kā Latvijā lielākā ūdenssaimniecības uzņēmuma darbības ietekmi uz nozares kopējo politiku un attīstību, uzņēmums piedalījies un līdzdarbojies VARAM darba grupās ūdenssaimniecības problemātisko jautājumu risināšanai, kā arī iesaistījies nozares politikas veidošanā:

* izstrādājot nacionālo pozīciju par ES tiesību aktu projektu par komunālo notekūdeņu attīrīšanu;
* sagatavojot pozīciju par notekūdeņu dūņu apsaimniekošanas stratēģiju Latvijā;
* sagatavojot viedokli par direktīvas par dzeramā ūdens kvalitāti prasību ieviešanu LR normatīvajos aktos;
* izskatot un sniedzot viedokli par dažādiem jautājumiem, kas saistīti ar ES tiesību aktiem un politikas plānošanas dokumentiem ūdenssaimniecības nozarē un to ieviešanu Latvijā, un Latvijas ūdenssaimniecības nozares attīstību.

Kā LŪKA pārstāvji strādājam Eiropas ūdenssaimniecību asociācijas EurEau darba grupās un nodrošinām nozarei aktuālās informācijas, dokumentu un viedokļu apmaiņu ar LŪKA un VARAM ES direktīvu, regulu apstiprināšanas posmā.  *Rīgas ūdens* aktīvi iesaistījies arī Rīgas valstspilsētas attīstībai un vides ilgtspējai nozīmīgu plānošanas dokumentu sagatavošanā, projektos, kuri saistīti ar Rīgas publiskās ārtelpas attīstības un pieejamības veicināšanu.

GRI 415

## 11.6. Ilgtspējīgas attīstības un “zaļās” domāšanas veicināšana

*Rīgas ūdens* par savu pienākumu uzskata sekmēt sabiedrības līdzdalību atbilstoši vides ilgtspējīgas attīstības pamatprincipiem, stimulēt ūdens resursus taupošu un efektīvu saimniekošanu, arī pašiem ikdienā pieņemot videi labvēlīgus un ES Zaļajam, kursam atbilstošus lēmumus. Šī mērķa īstenošanai tiek skaidroti konkrētajai situācijai svarīgākie ilgtspējīgas attīstības kritēriji:

* tiek sasaistīta ilgtspējīgas un videi draudzīgas attīstības ideja ar ūdens resursu racionālu izmantošanu;
* katrs indivīds tiek aicināts rūpīgi novērtēt cilvēku saimnieciskās darbības ietekmi uz bioloģisko daudzveidību, tostarp ievērojot atbildīgu pieeju ūdens resursu tīrības ievērošanā;
* tiek vērsta uzmanība uz videi draudzīgu notekūdeņu attīrīšanas sistēmu apsaimniekošanas nepieciešamību;
* tiek analizēta informācija par efektīvu dabas resursu izmantošanu, pastarpināti un nepastarpināti tiek veidota sabiedrības kopējā “zaļā apziņa” un tās prestižs.

Lai realizētu savu apņemšanos videi draudzīgākai rīcībai ikdienā, ik gadu *Rīgas ūdens* popularizē Pasaules ūdens dienai veltītās aktivitātes, kas vērstas uz ūdens resursu saglabāšanas un to apgūšanas stimulēšanu. Ik gadu šajā dienā pasaulē tiek organizēti dažādi izglītojoši un informatīvi pasākumi, lai pievērstu ikviena cilvēka uzmanību ūdens svarīgajai lomai mūsu dzīvē. Pasaules ūdens dienā tiek vairota informētība par aktuālo ANO tematu kārtējam gadam. Latvijā šī diena tiek oficiāli atzīmēta kopš 1996.gada.

Sabiedrības izglītošana ilgtspējīga dzeramā ūdens patēriņa un vides aizsardzības jomā ir viena no *Rīgas ūdens* korporatīvās sociālās atbildības prioritātēm. Lai arī Rīgā un Latvijā ir pietiekami daudz kvalitatīva dzeramā ūdens resursu, *Rīgas ūdens* informē par ūdens piesārņošanas mazināšanu, vides aizsardzību, plastmasas pudeļu nonākšanas vidē samazināšanu un krāna ūdens dzeršanas popularizēšanu.

**Gada aktualitāte – ūdens brīvpieejas vietas**

Pārskata gadā *Rīgas ūdens* turpināja īstenot Rīgas pašvaldības doto nefinanšu uzdevumu – pilnveidot sabiedrības izpratni par vides saudzēšanu, kā arī veicināt Rīgas krāna ūdens lietošanu. 2023. gadā ierīkojām 10 jaunus brīvkrānus Rīgas pilsētvidē, un līdztekus jau esošajiem brīvkrāniem, vasaras sezonu slēdzot, Rīgā bija 24 dzeramā ūdens brīvpieejas vietas, t.sk. tika atjaunots vēsturiskais ūdens avota namiņš Raiņa bulvārī. Inovatīvu pieeju *Rīgas ūdens* speciālisti papildus šīm vietām nodemonstrēja ar pašu uzbūvētajām astoņām mobilajām dzeramā ūdens stacijām, kas tika izvietotas pilsētā un radīja papildu 64 ūdens ņemšanas vietas Dziesmu svētku laikā.

Turpinot sabiedrības izglītošanas aktivitātes, šajā gadā tika atklāta jauna informatīvā vide *Rīgas ūdens* mājaslapā ŪDENS SKOLA, dodot iespēju visai sabiedrībai padziļināti izzināt ūdens ražošanas, piegādes, lietošanas un notekūdeņu attīrīšanas tematiku. Notika pirmais ūdens lietu klātienes seminārs skolēniem “Ūdens akadēmija”, tāpat tika īstenotas nepieciešamās sociālā dizaina kampaņas pilsētvidē par ūdens brīvpieejas vietām un izveidota pirmā interaktīvā karte ar brīvpieejas un mobilo staciju izvietojuma precīzām adresēm.

GRI 415

## 11.7. Klientu veselība un drošība

*Rīgas ūdens* pienākums ir nodrošināt patērētājus ar kvalitatīvu dzeramo ūdeni un attīrīt notekūdeņus. Šos procesus uzrauga *Rīgas ūdens* Apvienotā ūdens kvalitātes kontroles laboratorija (AŪKKL), kas ir akreditēta Latvijas Nacionālajā akreditācijas birojā. 2023. gadā AŪKKL ieviesa un iekļāva akreditācijas sfērā divas testēšanas metodes – dzīvsudrabs un Legionella pneumophila.

AŪKKL pārbauda attīrīšanas iekārtās sagatavoto dzeramo ūdeni un dzeramo ūdeni Rīgas pilsētas centralizētajā ūdensvada sadales tīklā. Lai nodrošinātu nepārtrauktu dzeramā ūdens padevi, AŪKKL katru dienu uzrauga ūdens attīrīšanas procesu, kā arī pēc Veselības inspekcijas noteikta plāna katru darba dienu ņem paraugus pilsētas ūdensvada sadales tīklā un veic to testēšanu. Lai nodrošinātu nepārtrauktu kvalitātes kontroli ūdens sagatavošanas procesā 2023. gadā kopā veikto testēšanu skaits ir 27821.

Ūdens vada sadales tīklā 2023. gadā veikto testēšanu skaits ir 33266. Arī Veselības inspekcija pārbauda dzeramā ūdens kvalitāti, kontrolējot to no iegūšanas vietas līdz pat ūdens lietotāja krānam,  tādā veidā uzraugot *Rīgas ūdens* darbību.

Lai nodrošinātu pazemes ūdensgūtnē “Baltezers – Zaķumuiža” ražotā dzeramā ūdens atbilstību kvalitātes normatīviem, *Rīgas ūdens* 2017. gadā īstenoja projektu “Ūdens sagatavošanas stacijas būvniecība Baltezerā” Kohēzijas fonda līdzfinansētā projekta “Ūdenssaimniecības attīstība Rīgā, 4.kārta” ietvaros. Jaunā atdzelžošanas un demanganizācijas sistēma ļauj iegūt dzeramo ūdeni, kas atbilst visām Eiropas Savienības noteiktajām kvalitātes prasībām.

*Rīgas ūdens* viens no uzdevumiem ir kontrolēt pakalpojumu lietotājus, kuri ražošanas notekūdeņus novada centralizētajā kanalizācijas sistēmā. Saskaņā ar Ministru kabineta 22.03.2016. noteikumiem Nr.174 “Noteikumi par sabiedrisko ūdenssaimniecības pakalpojumu sniegšanu un lietošanu”, centralizētajā kanalizācijas sistēmā drīkst novadīt notekūdeņus, kuri atbilst prasībām, kas vietējās pašvaldības saistošajos noteikumos par centralizētās kanalizācijas sistēmas ekspluatāciju, lietošanu un aizsardzību noteiktas notekūdeņu sastāvam. Prasības pilsētas kanalizācijas sistēmā novadāmo notekūdeņu sastāvam nosaka Rīgas domes 15.12.2017. saistošie noteikumi Nr.17 “Rīgas pilsētas centralizētās ūdensapgādes un kanalizācijas sistēmas ekspluatācijas, lietošanas un aizsardzības saistošie noteikumi”.

2023. gadā kopumā veiktas 714 pārbaudes, no kurām 85 % jeb 604 ir pakalpojumu lietotāju novadāmo notekūdeņu sastāva kontroles pārbaudes, pārējās (110 pārbaudes) ir *Rīgas ūdens* objektu pārbaudes un pārbaudes pēc pieprasījuma veikt gruntsūdeņu novadīšanu, alkoholisko un bezalkoholisko dzērienu noliešanu centralizētajā kanalizācijas sistēmā. 69 pakalpojuma lietotājiem (kopā 2023. gadā 199 pārkāpuma gadījumi) konstatēti maksimāli pieļaujamo piesārņojošo vielu koncentrāciju pārsniegumi notekūdeņos, kas novadīti centralizētajā kanalizācijas sistēmā. Saskaņā ar normatīvo aktu prasībām, pakalpojumu lietotājiem pārkāpumu gadījumos ir piemērotas sankcijas, aprēķinot par kaitējumu maksājamo kompensāciju.

Izmantojot ārējās tīmekļvietnes [www.rigasudens.lv](http://www.rigasudens.lv) platformu, dažādas sabiedrības informēšanas formas un darbu ar masu medijiem (publikācijas, intervijas utt.), veiktas sabiedrību izglītojošās akcijas, skaidrojot:

* ūdensvadu profilaktiskās dezinfekcijas (hlorēšanas) nepieciešamību un tās drošību no veselības aspektiem;
* namu iekšējo inženiertīklu uzturēšanas nepieciešamību (legionellu izplatības ierobežošanas kontekstā) un sadzīves kanalizācijas pareizas lietošanas labos piemērus (aicinot nepieļaut vai vismaz samazināt dažādu svešķermeņu nokļūšanu attīrīšanas iekārtās);
* darbu pie notekūdeņu avārijas izplūžu Daugavā samazināšanas un to novēršanas iespējām;
* dzeramā ūdens kvalitātes kontroles laboratorijas darba specifiku un dzeramā ūdens pārbaužu kārtību (tostarp nepastarpināti skaidrojot šos procesus klātienē, piemēram, jauniešu iecienītajā pulcēšanās vietā “Positivus Festival” nogādājāt dzeramā ūdens cisternu);
* sadzīves kanalizācijas tīkla nākotnes attīstības perspektīvas Rīgā un tās apkaimēs (tostarp piedaloties izbraukuma tikšanās reizēs ar iedzīvotājiem, piemēram, Čiekurkalnā).

Sadarbībā ar portālu “Delfi” īstenotas vairākas izglītojošās publicitātes kampaņas:

* aicinot iedzīvotājus iesaistīties gruntsūdeņu aizsardzībā;
* aicinot apturēt Rīgas ūdenstilpņu piesārņošanu ar nepareiziem decentralizētās kanalizācijas sistēmu risinājumiem;
* veicinot krāna ūdens izmantošanu;
* izglītojot par krāna dzeramā ūdens kvalitātes pārbaudēm;
* informējot par Rīgas notekūdeņu attīrīšanas novitātēm.

GRI 416-2

## 11.8. Informācija un datu aizsardzība

*Rīgas ūdens*atbildīgi izturas pret informācijas un personas datu aizsardzības prasību nodrošināšanu, uztur iekšējo datu aizsardzības sistēmu, kā arī nepieciešamības gadījumā veic iekšējo un ārējo analīzi par Vispārīgās datu aizsardzības regulas prasību ievērošanu. Personas dati tiek apstrādāti un glabāti saskaņā ar nacionālo un Eiropas Savienības līmeņa normatīvo aktu, kā arī uzņēmuma iekšējo normatīvo aktu prasībām. Tās nosaka personas datu apstrādes mērķus un jomas, pamatprincipus, darbinieku tiesības, pienākumus un atbildību un datu apstrādes organizāciju.

Kopš 2018. gada maija uzņēmumā spēkā ir privātuma politika. Tās pamatmērķis ir uzskatāmā un salīdzinoši vienkāršā veidā izskaidrot datu subjektiem (klientiem, apmeklētājiem, sadarbības partneriem u.c. datu subjektiem), kādi fizisko personu dati un uz kāda tiesiska pamata tiek apstrādāti uzņēmumā, kādi drošības nosacījumi tiek ievēroti datu aizsardzībai, kādas ir datu subjekta tiesības utt.  Ar privātuma politiku var iepazīties uzņēmuma mājaslapā [www.rigasudens.lv](http://www.rigasudens.lv).

RŪ-3

GRI 418

# 12. KLIENTU APKALPOŠANA

Identificējot Rīgas ūdens ilgtspējas jomas, ieinteresētās puses par svarīgām atzina šādas jomas:

* klientu apmierinātība ar sniegtajiem pakalpojumiem;
* avārijas situāciju risināšanas efektivitāte un pārvaldība;
* informācijas un datu aizsardzība.

Minētās jomas *Rīgas ūdens* arī ietver ilgtspējas pārskatā, jo tās ir nozīmīgas attiecībā uz vides aspektiem un atbildīgu uzņēmējdarbību, kā arī kopumā ietekmē klientu apmierinātību ar uzņēmuma sniegtajiem pakalpojumiem.

Uzņēmuma Korporatīvās sociālās atbildības un ilgtspējas politika nosaka, ka uzņēmums brīvprātīgi pilda sociālos un vides aizsardzības mērķus, ņemot vērā cilvēktiesības (ANO Vispārējo cilvēktiesību deklarāciju, Eiropas Cilvēktiesību konvenciju un Eiropas Savienības Pamattiesību hartu).


Saskaņā ar *Rīgas ūdens* Ētikas kodeksu, attiecībās ar klientiem un sadarbības partneriem darbinieki ievēro Uzņēmuma Klientu apkalpošanas standarta prasības: izturas ar cieņu, profesionāli, vienlīdz laipni un iecietīgi pret visiem klientiem, respektējot ikviena likumiskās intereses [..].

RŪ-2

## 12.1. Klientu sadalījums

*Rīgas ūdens* klienti ir ūdenssaimniecības pakalpojumu lietotāji, ar kuriem noslēgts pakalpojumu līgums. 2023. gadā bija noslēgti 25 056 līgumi. Uzņēmumā, lai sekmētu efektīvāku komunikāciju un sadarbību ar klientiem, tie ir segmentēti pēc šādām kopīgām pazīmēm (skat. 26.attēlu):

* ģimenes privātmājas;
* daudzdzīvokļu māju īpašnieki un pārvaldnieki;
* nedzīvojamās telpas uzņēmumi, iestādes u.c.).



29.attēls. Ūdenssaimniecības pakalpojumu lietotāju sadalījums pa segmentiem 2023.

Atsevišķi tiek izdalīti arī uzņēmumi, kas nodrošina decentralizēti savākto notekūdeņu pakalpojumu, un uzņēmumi, kas rada virsnormas piesārņojumu. Kopumā pakalpojumu lietotāju skaits, kas *saņem Rīgas ūdens* sniegtos ūdenssaimniecības pakalpojumus, ir vairāk kā 620 000 Rīgas un Pierīgas iedzīvotāju.

Galvenais ieguvums klientu segmentēšanai ir efektivitātes uzlabošana, pielāgojot klientu apkalpošanas procesus atbilstoši klientu grupas vēlmēm un vajadzībām. Tas ietver arī atbilstošāko saziņas kanālu izmantošanu katram segmentam, uzlabojot klientu pieredzi.

Lai nodrošinātu iedzīvotājus ar nepārtrauktiem un drošiem pakalpojumiem, Uzņēmumam svarīga arīdzan ir sekmīga partnerība ar būvniecību procesu saistītām personām. Tie ir nekustamo īpašumu attīstītāji, mērnieki, projektētāji, būvdarbu veicēji un citi izbūves procesā iesaistītie. Cieša sadarbība un efektīva komunikācija ar ieinteresētajām pusēm sekmē kvalitatīvu būvniecības projektu izstrādi, ūdenssaimniecības komunikāciju ierīkošanu un pārbūvi. 2023. gadā Uzņēmums organizēja klātienē informatīvas un izglītojošas tikšanās ar dažādiem grupu segmentiem, apkaimju iedzīvotājiem un iesaistītajām pusēm:

* “Klientu dienas 2023” ar nedzīvojamā fonda apsaimniekotājiem un decentralizēto pakalpojumu sniedzējiem;
* “Attīstības konference 2023” ar būvniekiem, projektētājiem, ilgtspējas un finanšu ekspertiem u.c. ieinteresētajiem;
* Izglītojoši semināri ar lielākajiem daudzdzīvokļu namu apsaimniekotājiem un viņu speciālistiem;
* Individuālās tikšanās ar apkaimju iedzīvotājiem Beberbeķos, Berģos, Imantā, Teikā, Mārupē, Bolderājā un Katlakalnā.

Klātienes tikšanās ar klientiem un ieinteresētajam pusēm ir vērtīgas abām pusēm. Tās sniedz iespēju uzklausīt klientus ciešākā saskarsmē, diskutēt par aktualitātēm un lielākajiem izaicinājumiem, ieviešot atbilstošus uzlabojumus. Tā rezultātā savstarpējā sadarbība kļūst efektīvāka. Turklāt šādi pasākumi veicina izpratni par iesaistīto pušu vajadzībām un sniedz ieskatu Uzņēmuma darbībā, ļaujot mums dalīties ar zināšanām par ilgtspējīgu ūdens resursu apsaimniekošanu.

RŪ-2

## 12.2. Komunikācija ar klientiem

Lai veicinātu savstarpējo uzticību un sadarbību, *Rīgas ūdens*, ievērojot korporatīvās pārvaldības principus, rūpējas par efektīvas komunikācijas nodrošināšanu klientiem, pakalpojuma lietotājiem, ieinteresētajām pusēm un sabiedrībai kopumā.

Ārējās komunikācijas mērķis ir nodrošināt informāciju par Uzņēmuma darbību, izglītot sabiedrību par vides un ūdens resursu aizsardzības jautājumiem, veicināt uzņēmuma atpazīstamību un saņemt atgriezenisko saiti. Komunikācija noris dažādos informācijas kanālos, izvērtējot konkrētajam vēstījumam atbilstošāko, lai precīzi uzrunātu mērķa auditoriju. Uzņēmuma ārējai komunikācijai un klientu servisa nodrošināšanai tiek izmantoti šādi komunikācijas kanāli un pasākumi:

* tīmekļa vietne [www.rigasudens.lv](http://www.rigasudens.lv);
* klientu pašapkalpošanās portāls <https://portals.rigasudens.lv>/;
* bezmaksas diennakts tālrunis 80002122;
* e-pasti [klienti@rigasudens.lv](mailto:klienti@rigasudens.lv) un [pr@rigasudens.lv](mailto:pr@rigasudens.lv);
* klientu apkalpošanas centrs Brīvības ielā 49/53;
* sociālo tīklu konti Twitter, Facebook, Instagram, Linkedin, YouTube;
* mediju pasākumi un preses relīzes, izglītojošu publikāciju izvietošana medijos un Uzņēmuma publicitātes pasākumi;
* klientu dienu pasākumi;
* ES Kohēzijas fonda projekta 4., 5. un 6. kārtas pieslēgumu veicināšanas pasākumi;
* izglītojošas nodarbības skolēniem un izglītojošo plakātu izvietošana visās Rīgas skolās;
* vides reklāma pilsētā.

Klientiem, ar kuriem noslēgts pakalpojumu līgums, paziņojumi par plānotajiem remontdarbiem tiek piegādāti e-pastā. 2023. gadā tika arī ieviesta SMS paziņojumu izsūtīšana, ļaujot klientiem vēl operatīvāk saņemt informāciju par remontdarbiem. SMS paziņojuma papildu priekšrocība – palīdz sasniegt ne tikai vispārējo lietotāju grupu, bet arī tos klientus, kuriem ir ierobežotas iespējas saņemt informāciju digitālā vidē. Uzņēmums dažādojot saziņas kanālus, pa kuriem tiek izsūtīti paziņojumi, nodrošina saņemtā paziņojuma efektivitāti.

2024. gadā Uzņēmums plāno automatizēt plānoto un avārijas remontdarbu apziņošanas procesu, lai nodrošinātu arvien operatīvāku apziņošanu, klientiem ērtākajā komunikācijas kanālā.

Klientu apkalpošanā 2023. gads bijis aktīvs visos komunikācijas kanālos. Lielo aktivitāti sekmējusi pastiprinātā interese par pakalpojumiem un procesiem, kur uzņēmums gada laikā mērķtiecīgi ieviesis izmaiņas un uzlabojumus:

* par pieslēgšanos centralizētajai kanalizācijas sistēmai;
* par pašvaldības līdzfinansējuma iespējām;
* par izmaiņām rēķinu izsūtīšanas procesā;
* par izmaiņām radījumu nodošanas procesā.

|  |  |  |  |
| --- | --- | --- | --- |
|  | **2021** | **2022** | **2023** |
| Saņemtie zvani | 115 614 | 70 205 | 71 336 |
| Saņemtie e-pasti | 30 224 | 28 899 | 31441 |
| Saņemtie iesniegumi līgumu slēgšanai | 1967 | 2231 | 2421 |
| Apkalpotie klienti Klientu apkalpošanas centrā | 1984 | 3101 | 3527 |

2023. gadā par 9% palielinājies saņemto iesniegumu skaits līgumu slēgšanai, ko sekmējuši jaunizbūvētie ūdensapgādes un kanalizācijas tīkli Berģos, Imantā, Beberbeķos un Teikā, kā arī paplašinātas iespējas saņemt pašvaldības līdzfinansējumu. 2023. gada 8. jūlijā stājās spēkā *Rīgas ūdens* iniciētie Rīgas domes saistošie noteikumi Nr.RD-23-207-sn “Par Rīgas valstspilsētas pašvaldības līdzfinansējumu dzīvojamo māju pieslēguma centralizētajai kanalizācijas sistēmai būvniecības izdevumu kompensēšanai”. Jaunie noteikumi sniedz iespēju pretendēt uz pašvaldības līdzfinansējumu iedzīvotājiem no visām Rīgas apkaimēm, padarot pilsētas kanalizācijas sistēmas izbūvi finansiāli pieejamāku plašākam iedzīvotāju lokam.

Lai veicinātu ilgtspējīgāku resursu izmantošanu un pāreju uz digitālajiem saziņas kanāliem, jau 2022. gada nogalē uzņēmumā tika iesākta rādījumu nodošanas un rēķinu izsūtīšanas procesa efektivizācija. Turpinot iesākto, mērķtiecīgi arī 2023. gadā klienti tika mudināti ikdienā saņemt un iesniegt informāciju par pakalpojumiem Klientu pašapkalpošanās portālā. Lai motivētu klientus vairāk izmantot digitālos risinājumus un samazinātu drukātā papīra apriti, no 1. augusta tika ieviesta komisijas maksa pa pastu nosūtītajiem ūdenssaimniecības pakalpojumu rēķiniem. Rezultātā esam kļuvuši videi draudzīgāki, samazinot negatīvo ietekmi. Lepojamies, ka mērķtiecīgā klientu uzrunāšana un aicināšana mainīt ieradumus, kā pieteikt pakalpojumu vai saņemt informāciju, rezultējās straujā Klientu portāla lietotāju pieaugumā. Kopumā 2023. gadā Klientu portālā ir reģistrējušies 79 % no visiem klientiem (pieaugums par 28%).Veikto pasākumu kopums ir veicinājis klientu patstāvību izmantot pakalpojumus digitālā vidē, kā arī būtiski ietaupa uzņēmuma iekšējos resursus.


Līgumu slēgšanas procesā klienti primāri tiek aicināti parakstīt dokumentus elektroniski, tādējādi veicinot uzņēmumā dokumentu aprites ātrumu un saistīto procesu efektivitāti. 2023. gadā no visiem noslēgtajiem līgumiem – 58% tika parakstīti elektroniski. Saskarsmē ar klientiem vienmēr tiek ievērotas konfidencialitātes prasības, uzņēmuma darbinieki rūpējas par to rīcībā esošo personas datu drošību. *Rīgas ūdens* ir sociāli atbildīgs uzņēmums, tas rūpējas, lai klientu dati tiktu apstrādāti godīgi, pārredzami un likumīgi – saskaņā ar ārējiem normatīvajiem aktiem un uzņēmuma Privātuma politiku.

RŪ-2

## 12.3. Klientu apmierinātība

2024. gada rudenī sadarbībā ar pētījuma kompāniju SIA “RAIT Custom Research Baltic” jau 4. gadu pēc kārtas tika organizēts klientu apmierinātības pētījums. Pētījumā tika mērīta kopējā klientu apmierinātība un lojalitāte dažādos klientu segmentos, kā arī vērtēta klientu apmierinātība dažādos sadarbības aspektos.

Saskaņā ar pētījuma datiem, kopumā 87% no klientiem atzina, ka ir apmierināti ar uzņēmuma sniegtajiem pakalpojumiem. 30 % atzīmēja, ka ir pat ļoti vai pilnībā apmierināti ar savu pieredzi sadarbībā ar uzņēmumu (2020. gadā – 19%). SIA “RAIT Custom Research Baltic” analītiķi norāda, ka, salīdzinājumā ar citiem komunālo pakalpojumu sniedzējiem, *Rīgas ūdens* rādītāji šajā aspektā ir būtiski augstāki par vidējo rādītāju komunālo pakalpojumu sniedzēju vidū.

.

30.attēls. Kopējā klientu apmierinātība 2020. un 2023. gadā.

Vērtējot dažādus sadarbības aspektus, visatzinīgāk klienti novērtējuši rēķinu sagatavošanas un apmaksas kārtību – kopumā 92% ir apmierināti ar šo sadarbības aspektu (59% respondentu atzīmējuši, ka ir pat ļoti apmierināti). Pētījumā augsti novērtēti arī citi sadarbības aspekti, kā saņemtā ūdens un kanalizācijas pakalpojuma nepārtrauktība, ērtas skaitītāju rādījumu nodošanas iespējas un nodrošinātā ūdens spiediena pietiekamība.

Uzņēmums ik gadu ņem vērā pētījuma sadarbības aspektu vērtējumu un iesniegtās atvērtās atbildes, sastādot aktivitāšu plānu gadam, lai celtu klientu apmierinātību ar sniegtajiem pakalpojumiem. Prioritāri tiek analizēti zemāk novērtētie sadarbības aspekti un iniciētas izmaiņas ar mērķi uzlabot klientu pieredzi. Salīdzinot pētījumā iegūtos rezultātus pa četriem gadiem, secināms, ka 4 gadu laikā apmierinātības dinamika par visām sadarbības jomām katru gadu pieaug – arī par tiem sadarbības aspektiem, kas iepriekš ir zemāk novērtēti. Priecājamies, ka arī pēc pētījuma centra “SKDS” socioloģiskās aptaujas datiem, vērtējot Rīgas domes darbu, rīdzinieki visvairāk pauduši apmierinātību ar ūdensapgādes un kanalizācijas pakalpojumu nodrošināšanu.

2024. gadā uzņēmums turpinās strādāt, lai kļūtu digitāli pieejamāks un nodrošinātu uz klientu orientētu pieeju, ieviešot klientu Pulsa aptaujas, automatizējot klientu apkalpošanas procesus un ieviešot mākslīgā intelekta risinājumus.

Saņemtās sūdzības tiek izskatītas nekavējoties, risinātas 15 kalendāro dienu laikā no sūdzības saņemšanas brīža. 2023. gadā vidējais termiņš, kurā izskatīta un sniegta atbilde uz sūdzību, 9 kalendārās dienās. Detalizēts pārskats par saņemto sūdzību skaitu un risinājumiem pieejams Uzņēmuma mājas lapā [www.rigasudens.lv](http://www.rigasudens.lv) publicētajā pārskatā par Līguma par sabiedrisko ūdenssaimniecības pakalpojumu sniegšanu 2023.gadā.

Pērn neviena sūdzība nav saņemta par diskrimināciju. Pretenzijas pieņemam gan mutiski, gan rakstiski – visos klientiem pieejamajos komunikācijas kanālos. Situācijās, kad klientam netiek sniegti kvalitatīvi pakalpojumi un klientam ir radies kaitējums, izturamies atbildīgi un individuāli izvērtējam piemērotās kompensācijas apmēru. Kompensācijas tiek piemērotas šādos gadījumos:

* Nekvalitatīva ūdens apgāde – patēriņa apjoma korekcija, neprasot maksāt par periodu, kad pakalpojums bijis nekvalitatīvs;
* Iekšējo ūdens tīklu avārijas un ūdens noplūde – kanalizācijas pakalpojuma pārrēķins, samazinot rēķinu par kanalizācijas pakalpojumu, ja ūdens noplūde ir bijusi klienta atbildības robežās;
* Nederīgs skaitītājs – sniegtā ūdensapgādes pakalpojuma pārrēķins;
* Citi zaudējumi, kas radīti Uzņēmuma darbības vai bezdarbības rezultātā – kompensācija, izvērtējot Uzņēmuma atbildību un radīto zaudējumu apmēru.

Uzņēmums augsti novērtē klientu sniegto atgriezenisko saiti, priekšlikumus un vērtējumu, meklējot risinājumus, kā esošos procesus un sadarbības aspektus pilnveidot un padarīt klientiem draudzīgākus.

RŪ-2

| **Saīsinājums** | **Skaidrojums** |
| --- | --- |
| **AŪKKL** | Apvienotā ūdens kvalitātes kontroles laboratorija |
| **BASD** | Bioloģiskā attīrīšanas stacija “Daugavgrīva” |
| **CFLA** | Centrālā finanšu un līgumu aģentūra |
| **DVIU** | Darba vides iekšējā uzraudzība |
| **ES KF 4K** | Eiropas savienības Kohēzijas fonda projekta “Ūdenssaimniecības attīstība Rīgā, 4.kārta” |
| **ES KF 5K** | Eiropas savienības Kohēzijas fonda projekta “Ūdenssaimniecības attīstība Rīgā, 5.kārta” |
| **ES KF 6K** | Eiropas savienības Kohēzijas fonda projekta “Ūdenssaimniecības attīstība Rīgā, 6.kārta” |
| **ĢIS** | Ģeogrāfiskās informācijas sistēmas |
| **HELCOM** | Baltijas jūras vides aizsardzības komisija |
| **LEAN** | Saimnieciskas domāšanas metodes |
| **LR** | Latvijas Republikas |
| **LŪKA** | Latvijas Ūdensapgādes un kanalizācijas uzņēmumu asociācija |
| **RTU** | Rīgas Tehniskā universitāte |
| **SPRK** | Sabiedrisko pakalpojumu regulēšanas komisija |
| **SELP** | Smaku emisijas limitu projekts |
| **VARAM** | Vides aizsardzības un reģionālās attīstības ministrija |
| **VUGD** | Valsts ugunsdzēsības un glābšanas dienests |
| **VVD** | Valsts vides dienests |
| **VZD** | Valsts zemes dienests |

# 13. GRI indikatoru satura rādītājs

**Vispārīgo standartu informācija**

|  |  |  |
| --- | --- | --- |
| **GRI** | **Indikators** | **lpp** |
| **Uzņēmuma profils** | | |
| 102-1 | Uzņēmuma nosaukums |  |
| 102-2 | Apraksts par uzņēmuma darbību |  |
| 102-3 | Galvenā biroja atrašanās vieta |  |
| 102-4 | Darbības vietas |  |
| 102-5 | Uzņēmuma īpašumtiesības un juridiskais statuss |  |
| 102-6 | Darbības tirgi |  |
| 102-7 | Uzņēmuma mērogs |  |
| 102-8 | Darbinieki un citi darba veicēji |  |
| 102-9 | Uzņēmuma piegādes ķēde |  |
| 102-10 | Būtiskas izmaiņas uzņēmuma struktūrā un piegādes ķēdē |  |
| 102-11 | Apraksts par uzņēmumā izmantoto piesardzības pieeju un principiem, piemēram, risku vadība, aizsardzības līmeņi u.c |  |
| 102-12 | Ārējās iniciatīvas |  |
| 102-13 | Uzņēmuma dalība asociācijās un organizācijās |  |
| **Stratēģija** | | |
| 102-14 | Vadības uzruna |  |
| 102-15 | Apraksts par uzņēmuma vērtībām, principiem, standartiem |  |
| **Ētika un integritāte** | | |
| 102-16 | Vērtības, principi, standarti un uzvedības normas |  |
| Pārvaldība | | |
| 102-18 | Pārvaldības struktūra |  |
| **Ieinteresētās pušu iesaiste** | | |
| 102-40 | Saraksts ar ieinteresēto pušu grupām |  |
| 102-41 | Darbinieku iesaiste, koplīgums |  |
| 102-42 | Ieinteresētās pušu identificēšana un atlase |  |
| 102-43 | Pieeja sadarbībai ar ieinteresētajām pusēm |  |
| 102-44 | Galvenās atziņas, kas radušās no ieinteresēto pušu iesaistes |  |
| **Ziņošanas prakse** | | |
| 102-46 | Pārskata satura un būtisko aspektu noteikšana |  |
| 102-47 | Saraksts ar būtiskajām ilgtspējas jomām |  |
| 102-48 | Informācijas atkārtošana |  |
| 102-49 | Izmaiņas pārskatos |  |
| 102-50 | Informācija par ziņošanas periodu |  |
| 102-51 | Pēdējā pārskata datums |  |
| 102-52 | Pārskata periods |  |
| 102-53 | Kontaktinformācija jautājumiem par pārskatu |  |
| 102-54 | Atsauce uz ziņošanu atbilstoši GRI standartiem |  |
| 102-55 | GRI satura rādītājs |  |
| 102-56 | Revidenta apliecinājums |  |
| 103 | Vadības pieeja |  |

**Specifisko standartu informācija**

|  |  |  |
| --- | --- | --- |
| **GRI** | **INDIKATORS** | **LPP** |
| **200** | **Ekonomika** |  |
| 103 | Vadības pieeja |  |
| 201-1 | Radīta un izplatīta tieša ekonomiskā vērtība |  |
| 201-4 | No valdības saņemta finansiāla palīdzība |  |
| 203 | Netiešā ekonomiskā ietekme |  |
| 204 | Iepirkumu ietekme |  |
| 205-1 | Pretkorupcija |  |
| **300** | **Vide** |  |
| 103 | Vadības pieeja |  |
| 301 | Materiāli |  |
| 302 | Enerģija |  |
| 303 | Ūdens un notekūdeņi |  |
| 304 | Bioloģiskā daudzveidība |  |
| 305 | Emisijas |  |
| 306 | Notekūdeņi un atkritumi |  |
| **400** | **Sociālā joma** |  |
| 103 | Vadības pieeja |  |
| 401 | Nodarbinātība |  |
| 402 | Darba un vadības attiecības |  |
| 403 | Arodveselība un drošība |  |
| 404 | Apmācība un izglītība |  |
| 405 | Daudzveidība un vienlīdzīgas iespējas |  |
| 406 | Nediskriminācija |  |
| 415 | Sabiedriskā politika |  |
| 416 | Klientu veselība un drošība |  |
| 418 | Klientu konfidencialitāte |  |

1. <https://www.rigasudens.lv/lv/strategiskais-ietvars> [↑](#footnote-ref-2)
2. Regulatora kopējais pārskats par ūdenssaimniecības nozari ir pieejams par 2022. gadu <https://www.sprk.gov.lv/content/nozares-raditaji-2> [↑](#footnote-ref-3)
3. Non-revenue water, tehnoloģiskais patēriņš un zudumi kopā [↑](#footnote-ref-4)
4. % no padotā ūdens, neietverot pašpatēriņu un tīklu skalošanas apjomu [↑](#footnote-ref-5)